
PERUSTELUT
1.
EHDOTUKSEN TAUSTA
1.1.
Ehdotuksen yleinen tausta, perusteet ja tavoitteet 
Indeksi on mitta, yleensä hinnan tai määrän mitta, joka määritellään tietyllä hetkellä tilastollisesti edustavasta taustatietosarjasta. Kun indeksiä käytetään rahoitusvälineen tai sopimuksen viitehintana, siitä tulee vertailuarvo. Erilaiset palveluntarjoajat julkisista laitoksista erityisiin riippumattomiin vertailuarvojen tuottajiin tuottavat nykyään monenlaisia vertailuarvoja eri menetelmillä. 
Toimivaltaisten viranomaisten useiden pankkien kanssa LIBOR- ja EURIBOR-viitekoroista tekemät sopimukset ovat tuoneet esiin vertailuarvojen merkityksen ja haavoittuvuuden. Väitteet hyödykkeiden hintaraportteja laativien toimistojen yrityksistä manipuloida hyödykehinta-arvioita ovat toimivaltaisten viranomaisten tutkittavina, ja kansainvälinen arvopaperimarkkinavalvojien yhteisö (IOSCO) on tarkistanut tällaisten toimistojen laatimia arvioita öljyn hinnasta. Vertailuarvojen eheys on ratkaisevan tärkeää useiden rahoitusvälineiden, kuten koronvaihtosopimusten, hinnoittelulle sekä kaupallisille ja ei-kaupallisille sopimuksille, kuten kiinnityksille. Jos vertailuarvoa manipuloidaan, siitä aiheutuu merkittäviä tappioita osalle sijoittajista, jotka omistavat rahoitusvälineitä, joiden arvo määritellään vertailuarvon perusteella. Lähettämällä harhaanjohtavia merkkejä vertailuarvoon vaikuttavien markkinoiden tilasta voidaan vääristää reaalitaloutta. Yleisemminkin huoli vertailuarvon manipulointivaarasta voi heikentää markkinoiden luottamusta. Vertailuarvot ovat alttiita manipuloinnille, jos vertailuarvoprosessiin liittyy eturistiriitoja ja siinä käytetään harkintavaltaa eikä näitä ole saatettu riittävän päätöksenteon, ohjauksen ja valvonnan piiriin.
Komission ensimmäisenä toimena LIBOR- ja EURIBOR-korkojen väitettyyn manipulointiin reagoimiseksi oli nykyisen markkinoiden väärinkäyttöä koskevan asetusehdotuksen ja markkinoiden väärinkäytön seuraamuksia koskevan direktiiviehdotuksen rikosoikeudellisten seuraamusten muuttaminen sen selventämiseksi, että kaikenlainen vertailuarvojen manipulointi on selvästi ja yksiselitteisesti kielletty ja johtaa hallinnollisiin tai rikosoikeudellisiin seuraamuksiin.
Pelkästään seuraamusjärjestelmän muuttaminen ei kohenna vertailuarvojen tuottamis- tai käyttötapaa; seuraamusten määrääminen ei poista vertailuprosessin puutteellisesta päätöksenteosta johtuvia manipulointiriskejä, mikäli siihen liittyy eturistiriitoja ja harkinnanvaraisuutta. Toiseksi sijoittajien ja kuluttajien suojelemiseksi on tarpeen, että vertailuarvot ovat selkeitä, luotettavia ja tarkoitukseensa soveltuvia. Näiden seikkojen valossa tällä asetusehdotuksella on neljä päätavoitetta, joiden tarkoituksena on parantaa vertailuarvojen tarjontaan, muodostukseen ja käyttöön liittyvää kehystä:
· parannetaan vertailuarvoprosessin päätöksentekoa, ohjausta ja valvontaa ja varmistetaan erityisesti, ettei hallinnoijilla ole eturistiriitoja tai että hallinnoijat ainakin hallitsevat ne riittävässä määrin;
· parannetaan vertailuarvojen hallinnoijien käyttämien syöttötietojen laatua ja menetelmiä ja varmistetaan erityisesti, että vertailuarvojen määrittelyssä käytetään riittäviä ja tarkkoja tietoja;
· varmistetaan, että tietolähteitä valvotaan riittävästi erityisesti eturistiriitojen karsimiseksi ja että niiden osuutta vertailuindekseissä valvotaan riittävästi. Tarvittaessa asianomaisella toimivaltaisella viranomaisella olisi oltava mahdollisuus määrätä tietolähteet osallistumaan edelleen vertailuarvojen laadintaan; ja
· varmistetaan vertailuarvoja käyttävien kuluttajien ja sijoittajien riittävä suoja lisäämällä avoimuutta, varmistamalla riittävä oikeussuoja ja varmistamalla soveltuvuuden arviointi tarvittaessa.
1.2.
Voimassa olevat aiemmat säännökset
Unionin lainsäädännössä säännellään nykyisin vertailuarvojen käytön tiettyjä näkökohtia:
· Markkinoiden väärinkäyttöä koskevan asetusehdotuksen
 (josta on päästy poliittiseen yhteisymmärrykseen Euroopan parlamentissa ja neuvostossa kesäkuussa 2013) 2 artiklan 3 kohdan d alakohdassa ja 8 artiklan 1 kohdan d alakohdassa sekä sisäpiirikaupoista ja markkinoiden manipuloinnista määrättäviä rikosoikeudellisia seuraamuksia koskevassa direktiiviehdotuksessa
 selvennetään, että kaikenlainen vertailuarvojen manipulointi on selvästi ja yksiselitteisesti kielletty ja että siitä voidaan määrätä hallinnollisia tai rikosoikeudellisia seuraamuksia.
· Asetuksessa energiamarkkinoiden eheydestä ja läpinäkyvyydestä
 säädetään, että tukkukaupan energiatuotteita koskevien vertailuarvojen manipulointi on kielletty.
· Rahoitusvälineiden markkinoista annetussa direktiivissä
 (rahoitusmarkkinadirektiivi) edellytetään, että rahoitusvälineillä, jotka on otettu kaupankäynnin kohteeksi säännellyillä markkinoilla, voidaan käydä kauppaa hyvää kauppatapaa noudattaen, asianmukaisesti ja tehokkaasti. Kyseisen direktiivin täytäntöönpanoasetuksessa
 tarkennetaan lisäksi, että tiedon kohde-etuuden hinnasta tai muulla tavalla määritetystä arvosta on oltava luotettava ja julkisesti saatavilla.
· Rahoitusvälineiden markkinoita koskevan komission asetusehdotuksen
 (jota käsitellään parhaillaan Euroopan parlamentissa ja neuvostossa) 30 artiklaan sisältyy säännös, jossa edellytetään vertailuarvojen syrjimätöntä lisensointia kaupankäyntiä ja selvitystä varten. 
· Esitedirektiivissä ja sen täytäntöönpanoasetuksessa
 säädetään, että jos esitteessä on viittaus indeksiin, liikkeeseenlaskijan on annettava selvitys kohde-etuuden tyypistä ja tiedot siitä, mistä kohde-etuutta koskevia tietoja voi saada, maininta siitä, mistä tiedot kohde-etuuden arvokehityksestä ja volatiliteetista voi saada, ja indeksin nimi. Jos indeksi on liikkeeseenlaskijan muodostama, liikkeeseenlaskijan on niin ikään ilmoitettava kuvaus indeksistä. Jos indeksi ei ole liikkeeseenlaskijan muodostama, liikkeeseenlaskijan on selvennettävä, mistä indeksiä koskevia tietoja voi saada, ja jos indeksin perustana on korkonoteeraus, liikkeeseenlaskijan on annettava korkonoteerauksen kuvaus.
· Siirtokelpoisiin arvopapereihin kohdistuvaa yhteistä sijoitustoimintaa harjoittavista yrityksistä annetussa direktiivissä
 säädetään, että yhteissijoitusyrityksen salkussa saa olla enintään tietty osuus saman liikkeeseenlaskijan rahoitusvälineitä. Jäsenvaltiot voivat korottaa saman liikkeeseenlaskijan osakkeisiin tai joukkovelkakirjoihin tehtävien sijoitusten osuutta koskevia rajoja enintään 20 prosenttiin yhteissijoitusyrityksen koko salkusta, jos yhteissijoitusyrityksen sijoituspolitiikan tavoitteena on jäljitellä tiettyä indeksiä. Tämä edellyttää, että indeksin koostumus on tarpeeksi hajautettu, indeksi kuvaa riittävän tarkasti niitä markkinoita, joihin se viittaa, ja indeksi julkaistaan asianmukaisella tavalla. 
2.
KUULEMISTEN JA VAIKUTUSTENARVIOINTIEN TULOKSET
2.1.
Kuulemiset
Kolme kuukautta kestänyt julkinen kuuleminen alkoi 3. syyskuuta ja päättyi 29. marraskuuta 2012. Tietolähteiltä, vertailuarvojen tarjoajilta ja käyttäjiltä saatiin 84 vastausta; mukana oli pörssejä, pankkeja, sijoittajia, kuluttajaryhmiä, kauppaa edustavia tahoja ja julkisia elimiä. Sidosryhmät myönsivät vertailuarvojen tuottamisen ja käytön heikkoudet ja tukivat laajalti EU-tason toimia. Vastaavat tähdensivät niin ikään tarvetta kansainväliseen yhteensovittamiseen ja mahdollisten aloitteiden soveltamisalan huolelliseen määrittämiseen. 
EAMV ja EPV tutkivat yhdessä puutteita Euroopan pankkiyhdistysten liiton (Euribor-EBF) tuottamassa EURIBOR-vertailuarvossa, ja ne käynnistivät 11. tammikuuta 2013 kuulemisen vertailuarvojen määritysprosessien periaatteista EU:ssa
. Maaliskuun 7. päivänä 2013 päivätyssä kirjeessä EPV, EAMV sekä Euroopan vakuutus- ja lisäeläkeviranomainen (EIOPA) antoivat työnsä perusteella neuvoja tähän lainsäädäntöehdotukseen. Komission yksiköt osallistuivat 13. helmikuuta 2013 EAMV:n ja EPV:n avoimeen kuulemiseen vertailuarvojen määritysprosessien periaatteista
. Komission yksiköt osallistuivat myös Euroopan parlamentin 29. syyskuuta 2012 järjestämään julkiseen kuulemistilaisuuteen, jossa käsiteltiin keinoja puuttua markkinoiden manipulointikulttuuriin ja maailmanlaajuisia toimia LIBOR-/EURIBOR-skandaalin jälkeen.
2.2.
Vaikutusten arviointi
Komissio arvioi erilaisten toimintavaihtoehtojen vaikutuksia parempaa sääntelyä koskevan politiikan mukaisesti. Toimintavaihtoehtoihin sisältyi vaihtoehtoja, joilla rajoitetaan manipuloinnin kannustimia, minimoidaan mahdollisuus käyttää harkintavaltaa ja varmistetaan vertailuarvojen perustuminen riittäviin, luotettaviin ja edustaviin tietoihin, varmistetaan sisäinen päätöksenteon ja tarkastuksen vaikutus riskeihin, varmistetaan vertailuarvojen tehokas valvonta sekä lisätään avoimuutta ja sijoittajansuojaa. Kutakin toimintavaihtoehtoa arvioitiin seuraavin perustein: sidosryhmiin kohdistuvat vaikutukset, tehokkuus ja vaikuttavuus.
Seuraavat Euroopan unionin perusoikeuskirjan perusoikeudet ovat erityisen merkittäviä: yksityis- ja perhe-elämän kunnioittaminen, henkilötietojen suoja sekä sananvapaus ja tiedonvälityksen vapaus.
Näiden oikeuksien ja vapauksien rajoittaminen on sallittua perusoikeuskirjan 52 artiklan nojalla. Edellä määritellyt tavoitteet ovat EU:n perusoikeuksien kunnioittamisvelvoitteiden mukaisia. Näiden oikeuksien ja vapauksien käyttämistä voidaan rajoittaa ainoastaan lailla ja kyseisten oikeuksien ja vapauksien keskeistä sisältöä kunnioittaen. Suhteellisuusperiaatteen mukaisesti rajoituksia voidaan säätää ainoastaan, jos ne ovat välttämättömiä ja vastaavat tosiasiallisesti unionin tunnustamista yleisen edun mukaisia tavoitteita tai tarvetta suojella muiden henkilöiden oikeuksia ja vapauksia. Vertailuarvon yhteydessä yleisen edun mukainen tavoite, jolla perustellaan perusoikeuksien tiettyjä rajoituksia, on markkinoiden eheyden varmistamisen tavoite. Myös tarpeella suojella omistusoikeutta (perusoikeuskirjan 17 artikla) voidaan perustella tiettyjä perusoikeuksien rajoituksia, sillä sijoittajilla on oikeus saada omaisuutensa (kuten lainojen ja johdannaisten) arvolle suoja markkinoiden vääristymien aiheuttamilta tappioilta.
Sananvapaus ja tiedonvälityksen vapaus edellyttävät median vapauden kunnioittamista. Asetusta olisi tulkittava ja sovellettava tämän perusoikeuden mukaisesti. Tämän vuoksi henkilöön ei pitäisi soveltaa tässä asetuksessa hallinnoijille säädettyjä vaatimuksia, jos henkilö ainoastaan julkaisee tai mainitsee vertailuarvon osana toimittajantyötään eikä hänellä ole määräysvaltaa kyseisen vertailuarvon tarjontaan. Näin ollen toimittajat voivat edelleen toimitustyössään vapaasti raportoida finanssimarkkinoista ja hyödykemarkkinoista. Vertailuarvon hallinnoijan määritelmä onkin muotoiltu niin tarkasti, että se kattaa vertailuarvon tarjonnan muttei sisällytä soveltamisalaan tiedotusvälineiden toimituksellista toimintaa.
3.
EHDOTUKSEN OIKEUDELLINEN SISÄLTÖ
3.1.
Oikeusperusta
Ehdotus perustuu Euroopan unionin toiminnasta tehdyn sopimuksen (SEUT-sopimus) 114 artiklaan.
3.2.
Toissijaisuus- ja suhteellisuusperiaate
Komission ehdotus säännellä vertailuarvoja on SEU-sopimuksen 5 artiklan 3 kohdassa määrätyn toissijaisuusperiaatteen mukainen. Periaatteen mukaan unioni toimii ainoastaan jos ja siltä osin kuin jäsenvaltiot eivät voi riittävällä tavalla saavuttaa suunnitellun toiminnan tavoitteita, vaan ne voidaan suunnitellun toiminnan laajuuden tai vaikutusten vuoksi saavuttaa paremmin unionin tasolla. 
Vaikka monet vertailuarvoista on kansallisia, vertailuarvotoimiala kokonaisuudessaan on kansainvälinen niin tuottamisen kuin käytönkin osalta. Vaikka kansallisiin indekseihin kohdistuvilla kansallisen tason toimilla voidaankin osaltaan varmistaa, että toimet on asianmukaisesti sovitettu kansallisen tason ongelmia vastaaviksi, näin voi syntyä eriävien sääntöjen tilkkutäkki, epätasapuoliset toimintaedellytykset sisämarkkinoille ja epäjohdonmukainen ja yhteensovittamaton lähestymistapa. Vertailuarvoja käytetään monenlaisten rajatylittävien transaktioiden hinnoitteluun, varsinkin pankkien välisillä rahoitusmarkkinoilla ja johdannaisissa. Kansallisten sääntöjen tilkkutäkki estäisi mahdollisuuksia tuottaa rajatylittäviä vertailuarvoja ja estäisi tällä tavoin kyseisiä rajatylittäviä transaktioita. G20-ryhmä ja finanssimarkkinoiden vakauden valvontaryhmä (FSB) ovat myöntäneet tämän ongelman ja antaneet IOSCOlle toimeksiannon laatia maailmanlaajuiset periaatteet finanssialan vertailuarvoja varten. EU:n aloite auttaa tehostamaan sisämarkkinoita luomalla yhteisen kehyksen luotettavalle ja oikealle vertailuarvojen käytölle eri jäsenvaltioissa. 
Vaikka useimmissa jäsenvaltioissa ei ole tällä hetkellä vertailuarvojen tuottamista koskevaa kansallisen tason sääntelyä, kaksi jäsenvaltiota on jo antanut kansallisen valuutan korkokannan vertailuarvoja koskevaa kansallista lainsäädäntöä. Lisäksi IOSCO on hiljattain sopinut vertailuarvoja koskevista periaatteista, jotka sen jäsenten on saatettava osaksi kansallista lainsäädäntöä. Nämä periaatteet ovat kuitenkin joustavia soveltamisalan, täytäntöönpanokeinojen ja tiettyjen käsitteiden suhteen. Koska vertailuarvoille ei ole määritelty yhdenmukaistettua eurooppalaista kehystä, on todennäköistä, että osa jäsenvaltioista hyväksyy muistaa poikkeavaa kansallista lainsäädäntöä. Tässä vaiheessa vaikuttaa esimerkiksi siltä, että yhden jäsenvaltion lainsäädännön soveltamisala on IOSCO-periaatteiden laajuinen ja että toinen jäsenvaltio on ottanut käyttöön ainoastaan korkokantojen vertailuarvoja koskevia säännöksiä. Toisistaan poikkeavat lähestymistavat johtaisivat sisämarkkinoiden pirstaloitumiseen, sillä vertailuarvojen hallinnoijia ja käyttäjiä koskevat eri jäsenvaltioissa erilaiset säännökset. Unionin lainsäädäntökehyksen puuttuessa yksittäiset kansalliset toimet jäisivät tehottomiksi, sillä jäsenvaltioilla ei olisi velvollisuutta eikä kannustetta tehdä keskenään yhteistyötä, jolloin yhteistyön puute mahdollistaisi sääntelyn katvealueiden hyväksikäytön.
Rahoitusmarkkinadirektiivi kattaa tietyt sijoittajansuojan näkökohdat tällä alalla. Kyseisessä direktiivissä edellytetään erityisesti, että yritykset suorittavat asianmukaisuusarvioinnin. Tällä testillä selvitetään, onko asiakkaalla tarvittava kokemus ja tietämys, joiden avulla asiakas ymmärtää tarjottuun tai pyydettyyn tuotteeseen tai sijoituspalveluun liittyvät riskit. Tällä tavoin se antaa riittävän sijoittajansuojan.
Kuluttajansuojan osalta kulutusluottodirektiiviin sisältyy säännöksiä riittävien tietojen luovuttamisesta, ja piakkoin hyväksyttävään kiinnelainadirektiiviin sisältyy edellytys sopivien luottosopimusten suosittelemisesta. Näissä EU:n kuluttajansuojasäännöksissä ei puututa erikseen rahoitussopimusten vertailuarvojen soveltuvuuteen. Lisäksi epäsuhteinen neuvotteluvoima ja vakiomuotoisten sopimuslausekkeiden käyttö voivat rajoittaa kuluttajien mahdollisuuksia valita käytettävä vertailuarvo. Kuluttajilla ei ole tarvittavaa tietoa tai kokemusta vertailuarvon soveltuvuuden arvioimiseksi asianmukaisesti. Tämän vuoksi tällä ehdotuksella olisi täydennettävä alalla nykyisin voimassa olevaa EU:n lainsäädäntöä varmistamalla, että vertailuarvon soveltuvuutta vähittäismarkkinoiden sopimuksiin koskeva arviointi on lainan- tai luotonantajan vastuulla. Ehdotuksella myös varmistetaan yhdenmukaiset EU:n kuluttajansuojasäännökset koskien vertailuarvojen käyttöä viitteinä rahoitussopimuksissa. Kuluttajia ja luotonantajia koskeva yhteinen sääntelykehys on välttämätön myös siksi, että pirstaloituneen kansallisen lähestymistavan sijaan voidaan käyttää rajatylittäviä vertailuarvoja. Kuluttajien valitusten ja useissa jäsenvaltioissa soveltumattomien vertailuarvojen käytöstä aiheutuneiden oikeudenkäyntien vuoksi on todennäköistä, että jäsenvaltiot toteuttavat toisistaan poikkeavia kansallisia toimenpiteitä kuluttajansuojan alalla. Tämä voisi johtaa sisämarkkinoiden pirstaloitumiseen. 
Ehdotettu asetus on myös oikeasuhteinen SEU-sopimuksen 5 artiklan 4 kohdassa edellytetyllä tavalla. Se kohdistuu ainoastaan sellaisiin indekseihin, joita käytetään viitteinä rahoitusvälineille tai rahoitussopimuksille, kuten kiinnityksille, koska tällaisilla vertailuarvoilla voi olla tietynlaista suoraa taloudellista vaikutusta, mikäli niitä manipuloidaan. Lisäksi ehdotettuun asetukseen sisältyy säännöksiä, joilla sen vaatimukset sovitetaan eri toimialoille ja erityyppisiin vertailuarvoihin, kuten hyödykkeet, pankkien välinen korkokanta ja pörssitietoja hyödyntävät vertailuarvot. Oikeasuhteinen lähestymistapa on turvattu, koska valtaosa velvoitteista koskee vertailuarvon hallinnoijaa. Vertailuarvojen hallinnoijista monet täyttävät jo nyt ainakin osan näistä vaatimuksista, mikä antaa aiheen olettaa, ettei hallinnollinen rasitus kasva suhteettomasti. Lisäksi sisäisiä päätöksenteko-, ohjaus- ja valvontaprosesseja edellytetään yksinomaan valvotuilta tietolähteiltä, minkä vuoksi vaikutukset muihin kuin valvottuihin vertailuarvon tietolähteisiin, esimerkiksi rekisteröimättömiin kaupankäynnin harjoittajiin, jäävät vähäisiksi. Lisäksi tämä asetus on kaikilta merkittäviltä osiltaan yhdenmukainen IOSCOn kansainvälisesti sovittujen ja 17. heinäkuuta 2013 julkaistujen rahoitusalan vertailuarvoja koskevien periaatteiden kanssa. Näiden yhteydessä on kuultu sidosryhmiä laajasti. Tämä vähentää mukautuskustannuksia.
Tämän vuoksi EU:n tasolla toteutettava toimi on toissijaisuus- ja suhteellisuusperiaatteen mukainen.
3.3.
Sääntelytavan valinta
Asetus katsotaan sopivimmaksi säädösmuodoksi otettaessa käyttöön yhtenäiset säännöt vertailuarvojen tarjonnasta, vertailuarvojen syöttötietojen toimittamisesta ja unionin vertailuarvojen käytöstä. Tämän ehdotuksen säännöksissä asetetaan tiettyjä vaatimuksia vertailuarvojen hallinnoijille, tietolähteille ja käyttäjille. Monien vertailuarvojen rajatylittävä luonne edellyttää vaatimusten mahdollisimman tehokasta yhdenmukaistamista. Koska vertailuarvojen sääntelyyn sisältyvissä toimenpiteissä määritellään tietoja ja menetelmiä koskevia yksityiskohtaisia vaatimuksia, pienetkin erot valitussa lähestymistavassa voisivat johtaa merkittäviin esteisiin vertailuarvojen rajatylittävässä tarjonnassa. Käyttämällä asetusta, jota on sovellettava sellaisenaan ilman kansallista lainsäädäntöä, rajoitetaan mahdollisuutta, että toimivaltaiset viranomaiset toteuttavat kansallisella tasolla toisistaan poikkeavia toimenpiteitä, ja varmistetaan yhtenäinen lähestymistapa ja parempi oikeusvarmuus koko EU:n alueella. 
3.4.
Ehdotuksen yksityiskohtainen kuvaus
3.4.1.
Soveltamisala (2 artikla)
Ehdotettua asetusta sovelletaan kaikkiin julkaistuihin vertailuarvoihin, joita käytetään säännellyllä kauppapaikalla kaupankäynnin kohteena olevan tai kaupankäynnin kohteeksi hyväksytyn rahoitusvälineen tai rahoitussopimuksen (kuten kiinnityksen) viitteenä, sekä sijoitusrahastojen tuottoa mittaaviin vertailuarvoihin. 
Jos vertailuarvoprosessiin sisältyy eturistiriidalle altista harkintavaltaa, manipulointiriski on olemassa päätöksenteon, ohjauksen ja valvonnan puuttuessa. Tämän vuoksi harkintavaltaa sisältäviin indekseihin olisi kohdistettava sääntelytoimenpiteitä. Kaikkiin indekseihin sisältyy jonkin verran harkintavaltaa, vaikka sen määrä vaihteleekin. Soveltamisalaan tulisi siksi sisällyttää kaikki vertailuarvot niiden laskentatavasta tai syöttötietojen luonteesta riippumatta.
Soveltamisalaan olisi sisällytettävä kaikki indeksit, myös julkaistut indeksit, koska epäilykset niiden tarkkuudesta ja luotettavuudesta aiheuttavat vahinkoa todennäköisesti laajemmalle väestönosalle kuin indeksit, jotka eivät ole julkisia. 
Jos vertailuarvoja käytetään rahoitusvälineen tai rahoitussopimuksen viitehintana, kaikenlainen manipulointi aiheuttaa taloudellisia menetyksiä. Jos tietolähde käyttää itse rahoitusvälinettä, jossa vertailuarvoon viitataan, on olemassa sisäinen eturistiriita ja kannustin manipulointiin. Lisäksi silloin, kun vertailuarvoilla mitataan rahoitusvälineiden tuottoa, niihin voi kohdistua eturistiriitoja ja niiden manipulointi voi aiheuttaa sen, että sijoittajat tekevät optimitilannetta huonompia sijoitusvalintoja. Tämän vuoksi on tärkeää säännellä kaikkia vertailuarvoja, joilla hinnoitellaan rahoitusvälineitä tai kuluttajasopimuksia tai joilla mitataan sijoitusrahastojen tuottoa.
Yleisesti käytetyissä vertailuarvoissa pienikin manipulointi voi vaikuttaa merkittävästi, joskin vertailuarvon haavoittuvuus ja merkitys vaihtelevat ajallisesti. Jos soveltamisalaa rajoitettaisiin viittaamalla merkittäviin tai haavoittuviin indekseihin, ei voitaisi puuttua riskeihin, joita mikä tahansa vertailuarvo voi vastaisuudessa aiheuttaa. 
Kun otetaan huomioon kaikki nämä seikat ja asetuksen selvä ja kattava sovellettavuus, soveltamisala ei myöskään riipu syöttötietojen luonteesta eli siitä, ovatko syöttötiedot taloudellisia (esim. osakkeen hinta) vai muita (esim. säähän liittyvä parametri) lukuja tai arvoja. Näin on siksi, että soveltamisalan määrittelyn yhteydessä kriittinen tekijä on, miten saatu arvo määrittää rahoitusvälineen ja rahoitussopimuksen arvon tai mittaa sijoitusrahaston tuoton. On merkityksetöntä, oliko arvo muu kuin taloudellinen arvo ennen sen käyttöä viitteenä rahoitussopimuksessa tai -välineessä. 
Vertailuarvojen hallinnoijista kaikki voivat altistua eturistiriidoille ja käyttää harkintavaltaa, ja kaikilla voi olla käytössä riittämättömät päätöksenteko-, ohjaus- ja valvontajärjestelmät. Ne on näin ollen saatettava asianmukaisen sääntelyn piiriin. Kaikki vertailuarvon hallinnoijat hallitsevat vertailuarvoprosessia, joten niille asetetaan toimilupavaatimus, koska valvonta on tehokkain keino varmistaa vertailuarvojen eheys. 
Myös vertailuarvojen tietolähteet voivat olla alttiita eturistiriidoille, käyttää harkintavaltaa ja toimia näin manipuloinnin lähteenä. Vertailuarvon määrittämiseen osallistuminen on vapaaehtoista toimintaa. Jos säädöksellä edellytetään, että tietolähteet muuttavat merkittävästi liiketoimintamallejaan, ne voivat lakata toimittamasta tietoja kyseistä vertailuarvoa varten. Sääntelyn ja valvonnan piiriin jo tässä vaiheessa kuuluvissa yhteisöissä (niin sanotuissa valvotuissa tietolähteissä) moitteettomien päätöksenteko-, ohjaus- ja valvontajärjestelmien vaatimuksen ei odoteta aiheuttavan merkittäviä kustannuksia tai suhteetonta hallinnollista rasitusta. Tämän vuoksi on aiheellista sisällyttää kaikki valvotut tietolähteet tämän asetuksen soveltamisalaan. 
Sääntelyn ja valvonnan piiriin kuulumattomille tietolähteille (valvomattomat tietolähteet) toimiluvasta ja muusta sääntelyyn piiriin joutumisesta voi aiheutua merkittäviä kustannuksia ja hallinnollista rasitusta. Sääntelyviranomaiset eivät myöskään pystyisi valvomaan tehokkaasti yrityksiä, joita koskevaa asiantuntemusta viranomaisilla ei ole. Tämän vuoksi valvonnan ulottaminen toistaiseksi valvomattomiin yhteisöihin ja henkilöihin aiheuttaisi merkittäviä kustannuksia mutta vain pientä hyötyä. Tästä huolimatta tietyt tämän asetuksen osat, kuten edellytys tarjota tarkkoja ja luotettavia syöttötietoja, ovat suoraan merkityksellisiä kaikille tietolähteille, koska niihin sovelletaan edelleen markkinoiden väärinkäytöstä annettua asetusta, ja ne ovat sopimusperusteisesti velvollisia noudattamaan tässä asetuksessa säädettyä vaatimusta hallinnoijan käytännesäännöistä.
Ehdotuksessa jätetään toimialan ulkopuolelle keskuspankit, jotka ovat Euroopan keskuspankkijärjestelmän jäseniä.
On myös huomattava, että henkilö voi joissain tapauksissa tuottaa indeksin olematta tietoinen siitä, että indeksi on vertailuarvo esimerkiksi sillä perusteella, että sitä käytetään viitteenä rahoitusvälineessä tuottajan tietämättä. Tämän vuoksi asetuksessa säädetään mekanismista, jolla tuottajille ilmoitetaan, että niiden indeksi on muuttunut tai voi muuttua vertailuarvoksi, ja annetaan niille valtuudet kieltää indeksin käyttö vertailuarvona. Jos tuottaja antaa luvan, se kuuluu ehdotetun asetuksen soveltamisalaan kyseisen vertailuarvon osalta. Jos tuottaja kieltäytyy, indeksiä ei voida käyttää vertailuarvona, jolloin asetuksessa hallinnoijalle säädettyjä vaatimuksia ei sovelleta.
3.4.2.
Hallinnoijien päätöksenteko, ohjaus ja valvonta (5 ja 6 artikla)
Ehdotuksella varmistetaan, ettei eturistiriitoja synny ja että päätöksenteko, ohjaus ja valvonta ovat tehokkaita. Näihin vaikutetaan päätöksentekoa, ohjausta ja valvontaa koskeville vaatimuksilla, joita tarkennetaan liitteessä.
3.4.3.
Syöttötiedot ja menetelmät (7 artikla)
Ehdotuksessa asetetaan kolme liitteessä tarkennettavaa vaatimusta vertailuarvon tuottamiseen käytettäville syöttötiedoille ja menetelmille harkinnanvaraisuuden vähentämiseksi ja eheyden ja luotettavuuden parantamiseksi: 
· syöttötietojen on oltava riittäviä ja tarkkoja, jotta ne edustavat tilastollisesti todellista markkina- tai taloustilannetta, jota vertailuarvon on tarkoitus mitata, 
· syöttötietojen on oltava peräisin luotettavalta ja tilastollisesti edustavalta lautakunnalta tai tietolähteiden otoksesta, ja
· hallinnoijan on käytettävä vertailuarvon määritykseen selkeitä ja luotettavia menetelmiä.
3.4.4.
Tietolähteitä koskevat vaatimukset (9 ja 11 artikla)
Hallinnoijan edellytetään laativan tietolähteitä koskevat käytännesäännöt, joissa yksilöidään selvästi tietolähteiden velvollisuudet ja vastuut näiden tarjotessa syöttötietoja vertailuarvon määrittämiseksi. Mikäli tietolähteet kuuluvat jo sääntelyn piiriin, niiden edellytetään estävän eturistiriidat ja harjoittavan riittävää valvontaa.
3.4.5.
Toimialakohtaiset vaatimukset (10 ja 12–14 artikla)
Suhteellisuuden varmistamiseksi ja ehdotuksen sovittamiseksi riittävässä määrin erityyppisiin vertailuarvoihin ja eri toimialoihin liitteisiin II ja III sisältyy yksityiskohtaisia säännöksiä hyödykkeitä ja korkokantaa koskevista vertailuarvoista. Kriittisille vertailuarvoille asetetaan täydentäviä vaatimuksia, kuten asianomaisen toimivaltaisen viranomaisen mahdollisuus määrätä tietolähteitä. Säänneltyjen kauppapaikkojen tuottamiin tietoihin perustuvat vertailuarvot on vapautettu tietyistä velvollisuuksista päällekkäisen sääntelyn välttämiseksi.
3.4.6.
Avoimuus ja kuluttajansuoja (15–18 artikla)
Sijoittajansuojaa parannetaan avoimuutta koskevilla säännöksillä. Hallinnoijien edellytetään antavan selvityksen siitä, mitä vertailuarvo mittaa ja miten haavoittuva se on, sekä julkaisevan taustatiedot, jotta käyttäjät pystyvät valitsemaan asianmukaisimman ja tarkoitukseen parhaiten soveltuvan vertailuarvon. Selvitykseen sisältyy myös ilmoitus siitä, että käyttäjien on varauduttava riittävän hyvin siihen, että hallinnoija lopettaa vertailuarvon tarjoamisen. Lisäksi pankeille asetetaan velvollisuus arvioida vertailuarvon soveltuvuutta asioidessaan kuluttajien kanssa rahoitussopimusten, kuten kiinnitysluottojen, yhteydessä.
3.4.7.
Hallinnoijien toimilupamenettely ja valvonta (22–37 artikla)
Vertailuarvojen tarjontatoiminta säädetään ennalta haettavan toimiluvan varaiseksi ja jatkuvan valvonnan alaiseksi. Ehdotuksessa määritellään edellytykset ja menettelyt, joiden mukaisesti unionissa sijaitsevat vertailuarvojen hallinnoijat hakevat toimilupaa asianomaiselta toimivaltaiselta viranomaiselta. Ehdotuksella luodaan mekanismi, jolla varmistetaan asetuksen tehokas täytäntöönpano. Siinä annetaan toimivaltaisille viranomaisille tarvittavat valtuudet, joilla varmistetaan, että hallinnoijat noudattavat asetusta. 
Kriittisiä vertailuarvoja varten olisi muodostettava valvontakollegioita, joilla lisätään tietojenvaihtoa ja varmistetaan yhdenmukaiset toimilupamenettelyt ja valvonta. 
4.
TALOUSARVIOVAIKUTUKSET 
Ehdotuksella on vaikutuksia unionin talousarvioon.
Ehdotuksen talousarviovaikutukset liittyvät EAMV:lle annettuun tehtävään, kuten tämän ehdotuksen liitteenä olevassa rahoitusselvityksessä todetaan. Uudet tehtävät hoidetaan henkilöresursseilla, jotka saadaan käyttöön vuotuisessa määrärahojen jakomenettelyssä, kun otetaan huomioon kaikkiin EU:n elimiin vaikuttavat talousarviopuitteet ja virastojen rahoitussuunnittelu. 
EAMV:n uusiin tehtäviin tarvitsemat resurssit ovat lisäksi yhdenmukaiset ja yhteensopivat suhteessa EAMV:n henkilöstö- ja rahoitusohjelmointiin, joka on määritelty komission hiljattaisessa tiedonannossa Euroopan parlamentille ja neuvostolle – Hajautettujen virastojen henkilöstö- ja rahoitusresurssien ohjelmointi kaudelle 2014–2020 (COM(2013) 519).
Komissiolle aiheutuvia erityisiä talousarviovaikutuksia on arvioitu myös tähän ehdotukseen liittyvässä rahoitusselvityksessä. Ehdotuksen tärkeimmät talousarviovaikutukset ovat tiivistetysti seuraavat:
a) MARKT PO:n henkilöstö: 1 AD-henkilö (kokopäivätoiminen) delegoitujen säädösten laadintaan sekä aloitteen arviointiin, täytäntöönpanon seurantaan ja mahdolliseen tarkistukseen. Arvioidut kokonaiskustannukset ovat 0,141 miljoonaa euroa vuodessa.
b) EAMV: 
i) Henkilöstökustannukset: kaksi väliaikaista toimihenkilöä osallistumaan ja sovittelemaan kriittisten vertailuarvojen valvontakollegioihin, tarjoamaan teknistä neuvontaa komissiolle tämän asetuksen täytäntöönpanosta, kolmansien maiden kanssa tehtyjen yhteistyöjärjestelyjen kehittämisen koordinointiin, sellaisten ohjeiden laatimiseen, joilla edistetään asetuksen rikkomiseen liittyvien seuraamusjärjestelmien lähentymistä ja johdonmukaisuutta eri toimialojen välillä, pitämään rekistereitä vertailuarvojen käyttöä koskevista ilmoituksista ja luetteloa rekisteröidyistä vertailuarvojen hallinnoijista.
Näiden kahden väliaikaisen toimihenkilön vuotuiset kokonaiskustannukset olisivat 0,326 miljoonaa euroa, josta komission maksuosuus olisi 40 % (0,130 milj. euroa) ja jäsenvaltioiden 60 % (0,196 milj. euroa) vuosittain.
ii) Käyttö- ja infrastruktuurikustannukset: EAMV:n alkuvaiheen kustannuksiksi arvioidaan 0,25 miljoonaa euroa, josta komission maksuosuus olisi 40 % (0,1 milj. euroa) ja jäsenvaltioiden 60 % (0,15 milj. euroa) vuonna 2015. Nämä kustannukset liittyvät pääasiassa IT-järjestelmiin, joiden avulla EAMV täyttää seuraavat vaatimukset:
– asetuksen mukaisesti rekisteröidyistä hallinnoijista ja vertailuarvoja unionissa tarjoavista kolmansien maiden yrityksistä koostuvan luettelon ylläpitäminen, 
– vertailuarvon käyttöä rahoitusvälineessä tai rahoitussopimuksessa unionin alueella koskevien ilmoitusten vastaanotto ja rekisterin ylläpitäminen sekä sen varmistaminen, että hallinnoijat ovat tietoisia käytöstä.
EAMV:n on lisäksi annettava kertomus asetuksen soveltamisesta viimeistään 1. tammikuuta 2018. Tämän kokonaiskustannukset ovat 0,3 miljoonaa euroa, josta komission maksuosuus on 40 % (0,12 milj. euroa) ja jäsenvaltioiden 60 % (0,18 milj. euroa) vuonna 2017.
2013/0314 (COD)
Ehdotus
EUROOPAN PARLAMENTIN JA NEUVOSTON ASETUS
rahoitusvälineissä ja rahoitussopimuksissa vertailuarvoina käytettävistä indekseistä 
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
ottavat huomioon Euroopan komission ehdotuksen,
sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
ottavat huomioon Euroopan talous- ja sosiaalikomitean lausunnon
, 
ottavat huomioon Euroopan keskuspankin lausunnon, 
noudattavat tavallista lainsäätämisjärjestystä,
sekä katsovat seuraavaa:
(1)
Monien rahoitusvälineiden ja rahoitussopimusten hinnoittelu on riippuvainen vertailuarvon tarkkuudesta ja eheydestä. Viitekorkojen vertailuarvojen, kuten LIBOR- ja EURIBOR-viitekorkojen manipulointitapaukset sekä väitteet energian, öljyn ja valuuttojen vertailuarvojen manipuloinnista ovat osoittaneet, että manipuloinnille voivat olla alttiita vertailuarvot, joiden määritysprosesseihin liittyy tiettyjä samanlaisia ominaispiirteitä, esimerkiksi mahdollisuus eturistiriitoihin, harkintavallan käyttö tai heikko päätöksenteko, ohjaus ja valvonta. Puutteet vertailuarvoina käytettävien indeksien tarkkuudessa ja eheydessä tai epäilykset sellaisista voivat heikentää markkinoiden luottamusta, aiheuttaa menetyksiä kuluttajille ja sijoittajille sekä vääristää reaalitaloutta. Tämän vuoksi on tarpeen varmistaa vertailuarvojen ja vertailuarvojen määritysprosessin tarkkuus, selkeys ja eheys.
(2)
Rahoitusvälineiden markkinoista 21 päivänä huhtikuuta 2004 annettuun Euroopan parlamentin ja neuvoston direktiiviin 2004/39/EY
 sisältyy tiettyjä, noteeratun rahoitusvälineen hinnoittelussa käytettävän vertailuarvon luotettavuutta koskevia vaatimuksia. Arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä 4 päivänä marraskuuta 2003 annettuun Euroopan parlamentin ja neuvoston direktiiviin 2003/71/EY
 sisältyy tiettyjä, liikkeeseenlaskijoiden käyttämiä vertailuarvoja koskevia vaatimuksia. Siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta 13 päivänä heinäkuuta 2009 annettuun Euroopan parlamentin ja neuvoston direktiiviin 2009/65/EY
 sisältyy tiettyjä, yhteissijoitusyritysten käyttämiä vertailuarvoja koskevia vaatimuksia. Energian tukkumarkkinoiden eheydestä 25 päivänä lokakuuta 2011 annettuun Euroopan parlamentin ja neuvoston asetukseen (EU) N:o 1227/2011
 sisältyy tiettyjä tukkukaupan energiatuotteissa käytettävien vertailuarvojen manipuloinnin kieltäviä säännöksiä. Nämä säädökset kattavat kuitenkin ainoastaan tiettyjen vertailuarvojen tietyt kysymykset, eikä niissä puututa kaikkien vertailuarvojen tuottamisprosessissa esiintyviin haavoittuvuuksiin.
(3)
Vertailuarvot ovat erityisen tärkeitä rajatylittävien transaktioiden hinnoittelussa, joten ne edistävät tehokkaiden ja toimivien sisämarkkinoiden syntymistä monenlaisille rahoitusvälineille ja -palveluille. Monia rahoitussopimuksissa, erityisesti kiinnityksissä, viitekorkoina käytettäviä vertailuarvoja tuotetaan yhdessä jäsenvaltiossa, mutta toisissa jäsenvaltioissa sijaitsevat luottolaitokset ja kuluttajat käyttävät niitä. Lisäksi tällaiset luottolaitokset usein suojaavat riskinsä tai hankkivat rahoitusta kyseisten rahoitussopimusten tekemiseksi rajatylittäviltä pankkien välisiltä markkinoilta. Vain kaksi jäsenvaltiota on antanut vertailuarvoja koskevaa kansallista lainsäädäntöä, mutta niiden oikeudellisista kehyksissä ilmenee jo nyt eroja eri osa-alueilla, kuten soveltamisalassa. Kansainvälinen arvopaperimarkkinavalvojien yhteisö (IOSCO) on hiljattain sopinut vertailuarvoja koskevista periaatteista, mutta koska nämä periaatteet ovat kuitenkin tietyssä määrin joustavia niiden tarkan soveltamisalan, täytäntöönpanokeinojen ja tiettyjen käsitteiden suhteen, on todennäköistä, että jäsenvaltiot antaisivat kansallista lainsäädäntöä, jonka nojalla nämä periaatteet pantaisiin täytäntöön epäyhdenmukaisesti. 
(4)
Nämä toisistaan poikkeavat lähestymistavat johtaisivat sisämarkkinoiden pirstaloitumiseen, sillä vertailuarvojen hallinnoijia ja käyttäjiä koskisivat eri jäsenvaltioissa erilaiset säännöt ja jonkin jäsenvaltion tuottamien vertailuarvojen käyttö saatettaisiin estää toisissa jäsenvaltioissa. Koska rahoitusvälineissä ja rahoitussopimuksissa käytettyjen vertailuarvojen tarkkuuden ja eheyden varmistamista unionissa koskevaa yhdenmukaistettua kehystä ei ole, on sen vuoksi todennäköistä, että jäsenvaltioiden väliset erot luovat vertailuarvojen tarjonnan osalta esteitä sisämarkkinoiden moitteettomalle toiminnalle.
(5)
EU:n kuluttajansuojasäännökset eivät kata kysymystä rahoitussopimuksissa käytettyjen vertailuarvojen soveltuvuudesta. Koska useissa jäsenvaltioissa on tehty kuluttajavalituksia ja käyty oikeutta soveltumattomien vertailuarvojen käytöstä, on todennäköistä, että perustelluista kuluttajasuojasyistä toteutettaisiin toisistaan poikkeavia kansallisia toimenpiteitä, mikä voisi johtaa sisämarkkinoiden pirstaloitumiseen eritasoisesta kuluttajansuojasta aiheutuvien toisistaan eroavien kilpailuedellytysten vuoksi. 
(6)
Sisämarkkinoiden moitteettoman toiminnan varmistamiseksi ja sen toimintaedellytysten parantamiseksi erityisesti finanssimarkkinoiden osalta sekä korkeatasoisen kuluttajan- ja sijoittajansuojan varmistamiseksi on sen vuoksi aiheellista luoda sääntelykehys vertailuarvoille unionin tasolla.
(7)
On asianmukaista ja tarpeellista, että nämä säännöt annetaan asetuksen muodossa sen varmistamiseksi, että säännöksiä, joilla asetetaan suoraan vertailuarvojen tuottamiseen, tietolähteisiin ja käyttöön osallistuvia henkilöitä koskevia velvoitteita, sovelletaan yhdenmukaisella tavalla kaikkialla unionissa. Koska vertailuarvojen tarjonnan oikeudelliseen kehykseen sisältyy pakostakin toimenpiteitä, joissa määritellään yksityiskohtaiset vaatimukset vertailuarvojen tarjonnan kaikilla eri osa-alueilla, pienetkin erot jollakin osa-alueella valitussa lähestymistavassa voisivat johtaa merkittäviin esteisiin vertailuarvojen rajatylittävässä tarjonnassa. Käyttämällä asetusta, jota on sovellettava sellaisenaan ilman kansallista lainsäädäntöä, rajoitetaan kansallisen tason toisistaan poikkeavien toimenpiteiden mahdollisuutta, varmistetaan yhtenäinen lähestymistapa ja parempi oikeusvarmuus ja estetään merkittävien esteiden syntyminen vertailuarvojen rajatylittävässä tarjonnassa.
(8)
Tämän asetuksen soveltamisalan olisi oltava mahdollisimman laaja, jotta se tarjoaisi ennalta ehkäisevän sääntelykehyksen. Vertailuarvojen tuottamiseen sisältyy niiden määritysvaiheessa harkintavaltaa ja tuottamiseen voi kohdistua tietyntyyppisiä eturistiriitoja, mistä syystä on olemassa tilaisuus ja kannustimia manipuloida kyseisiä vertailuarvoja. Nämä riskitekijät ovat yhteisiä kaikille vertailuarvoille, joten niille kaikille olisi asetettava asianmukaiset päätöksentekoa, ohjausta ja valvontaa koskevat vaatimukset. Koska vertailuarvon haavoittuvuus ja merkitys vaihtelevat ajan mittaan, soveltamisalan rajoittamisella koskemaan tällä hetkellä merkittäviä tai haavoittuvia indeksejä ei voitaisi puuttua riskeihin, joita mikä tahansa vertailuarvo voi vastaisuudessa aiheuttaa. Vertailuarvot, joiden käyttö ei ole yleistä tällä hetkellä, saattavat olla yleisessä käytössä tulevaisuudessa, joten niiden tapauksessa jopa vähäisellä manipuloinnilla voi olla huomattava vaikutus. 
(9)
Tämän asetuksen soveltamisalan keskeisenä määräävänä tekijänä olisi oltava se, määrittääkö vertailuarvon tulosarvo rahoitusvälineen ja rahoitussopimuksen arvoa tai mittaako se sijoitusrahaston tuottoa. Tämän vuoksi soveltamisala ei saisi riippua syöttötietojen luonteesta. Taloudellisista syöttötiedoista lasketut vertailuarvot, kuten osakkeiden hinnat, ja muut kuin taloudelliset luvut tai arvot, kuten säähän liittyvät parametrit, olisi näin ollen sisällytettävä soveltamisalaan. Kehyksen olisi katettava näille riskeille altistuvat vertailuarvot mutta myös säänneltävä oikeasuhteisesti eri vertailuarvoihin sisältyviä riskejä. Tämän asetuksen olisi siten katettava kaikki säännellyillä markkinapaikoilla noteerattujen tai vaihdettavien rahoitusvälineiden hinnoittelussa käytettävät vertailuarvot. 
(10)
Monet kuluttajat ovat osapuolina rahoitussopimuksissa, erityisesti kiinnitysvakuudellisissa kulutusluottosopimuksissa, joissa käytetään viitteenä samoille riskeille altistuvia vertailuarvoja. Tämän asetuksen olisi sen vuoksi katettava indeksit ja vertailuarvot, joita tarkoitetaan [asunto-omaisuutta koskevista luottosopimuksista ja direktiivin 2008/48/EY muuttamisesta annetussa Euroopan parlamentin ja neuvoston direktiivissä 2013/.../EU]. 
(11)
Moniin sijoitusindekseihin sisältyy merkittäviä eturistiriitoja, ja niitä käytetään rahastojen, esimerkiksi yhteissijoitusyritysten rahastojen, tuoton mittaamisessa. Osa näistä vertailuarvoista julkaistaan ja toiset annetaan yleisön tai sen osan saataville maksutta tai maksua vastaan, ja niiden manipulointi voi vaikuttaa haitallisesti sijoittajiin. Tämän vuoksi asetuksen olisi katettava sijoitusrahaston tuoton mittaamisessa käytettävät indeksit ja viitekorot. 
(12)
Kaikki vertailuarvojen hallinnoijat voivat altistua eturistiriidoille ja käyttää harkintavaltaa ja kaikilla voi olla käytössään riittämättömät päätöksenteko-, ohjaus- ja valvontajärjestelmät. Koska hallinnoijat hallitsevat vertailuarvoprosessia, toimiluvan edellyttäminen hallinnoijilta ja hallinnoijien valvonta ovat tehokkain keino varmistaa vertailuarvojen eheys.
(13)
Tietolähteisiin voi kohdistua eturistiriitoja, ja ne voivat käyttää harkintavaltaa, joten ne voivat toimia manipuloinnin lähteenä. Vertailuarvon määrittämiseen osallistuminen on vapaaehtoista toimintaa. Jos säädöksellä edellytetään, että tietolähteet muuttavat merkittävästi liiketoimintamallejaan, ne voivat lakata toimittamasta tietoja. Sääntelyn ja valvonnan piiriin jo tässä vaiheessa kuuluvissa yhteisöissä moitteettomien päätöksenteko-, ohjaus- ja valvontajärjestelmien vaatimuksen ei odoteta aiheuttavan merkittäviä kustannuksia tai suhteetonta hallinnollista rasitusta. Tämän vuoksi asetuksessa asetetaan tietty velvoite valvotuille tietolähteille.
(14)
Hallinnoijalla tarkoitetaan luonnollista henkilöä tai oikeushenkilöä, jolla on määräysvalta vertailuarvon tarjonnassa ja joka erityisesti hallinnoi vertailuarvoa, kerää ja analysoi syöttötietoja, määrittää vertailuarvon ja joissakin tapauksissa myös julkaisee sen. Kun henkilö ainoastaan julkaisee tai mainitsee vertailuarvon osana toimittajantyötään eikä hänellä on määräysvaltaa kyseisen vertailuarvon tarjontaan, henkilöön ei pitäisi soveltaa tässä asetuksessa hallinnoijille säädettyjä vaatimuksia. 
(15)
Indeksi lasketaan laskukaavaa tai muuta menetelmää käyttämällä perustana olevista arvoista. Laskukaavan laadinnassa, laskennassa tai syöttötietojen määrittämisessä käytetään harkintavaltaa. Harkintavalta luo manipulointiriskin, joten kaikki vertailuarvot, joilla on tämä ominaispiirre, olisi sisällytettävä tämän asetuksen soveltamisalaan. Kun yksittäistä hintaa tai arvoa käytetään rahoitusvälineen viitteenä, esimerkiksi yksittäisen arvopaperin toimiessa option viitehintana, laskentaa, syöttötietoja tai harkintavaltaa ei ole mukana. Tämän vuoksi yksittäiseen hintaan tai yksittäiseen arvoon perustuvia viitehintoja ei pitäisi katsoa tässä asetuksessa tarkoitetuiksi vertailuarvoiksi. Keskusvastapuolien tuottamia viitehintoja tai suoritushintoja ei pitäisi katsoa vertailuarvoiksi, koska niiden avulla määritellään selvitys, vakuudet ja riskienhallinta eikä niillä näin ollen määritellä rahoitusvälineestä maksettavaa määrää tai rahoitusvälineen arvoa.
(16)
Unionin keskuspankkien tarjoamat vertailuarvot ovat viranomaisten valvonnassa ja täyttävät tässä asetuksessa säädetyt, kyseisten vertailuarvojen tarkkuuden, eheyden ja riippumattomuuden takaavat periaatteet, normit ja menettelyt. Tämän vuoksi näitä vertailuarvoja ei ole tarpeen sisällyttää tämän asetuksen soveltamisalaan. Myös kolmansien maiden keskuspankit voivat tarjota unionissa käytettäviä vertailuarvoja. On tarpeen määrittää, että vertailuarvoja tarjoavista kolmansien maiden keskuspankeista vapautetaan tässä asetuksessa säädetyistä velvoitteista vain ne, joihin sovelletaan tällä asetuksella voimaan saatettuja vaatimuksia vastaavia vaatimuksia. 
(17)
Vertailuarvoprosessin haavoittuvuudet, joiden päätöksenteko, ohjaus ja valvonta eivät ole riittäviä, luovat mahdollisuuden manipuloida vertailuarvoa. Vaikka vertailuarvot ovat yleisön käytettävissä, kyseisten riskien koko vaikutusta ei välttämättä oteta huomioon, joten päätöksenteko, ohjaus ja valvonta voidaan toteuttaa riittämättöminä. Vertailuarvojen eheyden varmistamiseksi vertailuarvon hallinnoijia olisi vaadittava panemaan täytäntöön riittävät päätöksenteko- ja ohjausjärjestelyt kyseisten eturistiriitojen valvomiseksi ja vertailuarvojen eheyden luotettavuuden turvaamiseksi. Tehokkaasti valvottuinakin useimpiin hallinnoijiin liittyy jotain eturistiriitoja, ja ne voivat joutua tekemään päätelmiä ja päätöksiä, jotka vaikuttavat sekalaiseen joukkoon sidosryhmiä. Tämän vuoksi on tarpeen, että hallinnoijilla on riippumaton toiminto, joka valvoo riittävän valvonnan takaavien päätöksenteko- ja ohjausjärjestelyjen toteutusta ja tehokkuutta.
(18)
Vertailuarvojen manipulointi tai epäluotettavuus voi aiheuttaa vahinkoa sijoittajille ja kuluttajille. Tässä asetuksessa määritellään tätä varten kehys, jonka mukaisesti hallinnoijien ja tietolähteiden on säilytettävä tietoja, ja lisätään avoimuutta koskien vertailuarvon tarkoitusta ja syöttötietoja. Näin edistetään mahdollisten vaateiden tehokasta ja oikeudenmukaista ratkaisua kansallisen tai Euroopan unionin lainsäädännön mukaisesti.
(19)
Tilintarkastus ja tämän asetuksen tehokas täytäntöönpano edellyttävät jälkikäteen analysointia ja näyttöä, minkä vuoksi on tarpeen, että vertailuarvojen hallinnoijat säilyttävät vertailuarvon laskennasta riittäviä tietoja niin kauan kuin on tarpeen. Todellisuus, jota vertailuarvolla pyritään mittamaan, ja ympäristö, jossa sitä mitataan, muuttuvat todennäköisesti ajan kuluessa. Tämän vuoksi on tarpeen, että vertailuarvojen tarjontaprosessi ja -menetelmät auditoidaan tai arvioidaan määrävälein puutteiden ja mahdollisten parannusten selvittämiseksi. Laiminlyönnit vertailuarvon tarjonnassa voivat vaikuttaa useisiin sidosryhmiin, jotka voivat auttaa kyseisten puutteiden löytämisessä. Tämän vuoksi on tarpeen, että perustetaan riippumaton valitusmenettely, jotta varmistetaan, että sidosryhmät pystyvät ilmoittamaan vertailuarvon hallinnoijalle valituksistaan ja että vertailuarvon hallinnoija arvioi kaikkien valitusten aiheellisuuden puolueettomasti. 
(20)
Vertailuarvojen tarjontaan liittyy usein tärkeiden toimintojen ulkoistaminen, esimerkkeinä vertailuarvon laskenta, syöttötietojen keruu ja vertailuarvon jakaminen. Päätöksenteko- ja ohjausjärjestelyjen tehokkuuden varmistamiseksi on tarpeen varmistaa, ettei minkäänlainen ulkoistaminen vapauta vertailuarvon hallinnoijaa velvoitteistaan ja vastuistaan ja ettei sen toteuttamistapa heikennä hallinnoijan valmiutta täyttää kyseiset velvoitteet ja vastuut tai asianomaisen toimivaltaisen viranomaisen valmiutta valvoa niitä.
(21)
Vertailuarvon hallinnoija on syöttötietojen keskeinen vastaanottaja ja kykenee arvioimaan jatkuvasti syöttötietojen eheyttä ja tarkkuutta. Tämän vuoksi on tarpeen, että vertailuarvon hallinnoijalla on käytössään riittävä valvonta syöttötietojen tarkkuuden arviointiin ja että se ilmoittaa epäilyttävistä tiedoista asianomaiselle toimivaltaiselle viranomaiselle. 
(22)
Hallinnoijan työntekijät voivat tunnistaa tämän asetuksen mahdollisia rikkomisia taikka manipulointiin tai manipulointiyrityksiin mahdollisesti johtavia haavoittuvuuksia. Tämän vuoksi asetuksella on varmistettava, että käytössä on riittävät järjestelyt, joiden avulla työntekijät pystyvät varoittamaan hallinnoijia luottamuksellisesti mahdollisista tämän asetuksen rikkomisista. 
(23)
Syöttötietojen tarjonnan yhteydessä mahdollisesti harjoitettava harkintavalta antaa mahdollisuuden manipuloida vertailuarvoa. Kun syöttötiedot perustuvat transaktioihin, harkintavaltaa on vähemmän, jolloin mahdollisuus manipuloida tietoja pienenee. Yleissääntönä vertailuarvojen hallinnoijien olisi tämän vuoksi käytettävä syöttötietoina mahdollisuuksien mukaan tosisiallisia transaktiotietoja ja muita täydentäviä tietoja vain, kun transaktiotiedot eivät ole riittävät vertailuarvon eheyden ja tarkkuuden varmistamiseksi.
(24)
Vertailuarvon tarkkuus ja luotettavuus mitattaessa talouden todellista tilaa, jota sen on tarkoitus seurata, on riippuvainen käytetyistä menetelmistä ja syöttötiedoista. Tämän vuoksi on tarpeen käyttää menetelmiä, joilla varmistetaan vertailuarvon luotettavuus ja tarkkuus. 
(25)
Menetelmiä voidaan aika ajoin joutua vaihtamaan, jotta varmistetaan vertailuarvon jatkuva tarkkuus, mutta kaikki menetelmämuutokset vaikuttavat vertailuarvon käyttäjiin ja sidosryhmiin. Tämän vuoksi on tarpeen määrittää menettelyt, joita noudatetaan muutettaessa vertailuarvon menetelmiä, mukaan luettuna tarpeelliset kuulemiset, jotta käyttäjät ja sidosryhmät pystyvät toteuttamaan tarvittavat toimet muutosten perusteella tai ilmoittaa hallinnoijalle, mikäli ne ovat huolissaan muutoksista. 
(26)
Vertailuarvon eheys ja tarkkuus on riippuvainen tietolähteiden toimittamien syöttötietojen luotettavuudesta ja tarkkuudesta. On ehdottoman tärkeää, että tietolähteiden syöttötietoihin liittyvät velvollisuudet määritellään selvästi, että niihin voidaan luottaa ja että ne ovat johdonmukaiset suhteessa vertailuarvon hallinnoijan valvontaan ja menetelmiin. Tämän vuoksi on tarpeen, että vertailuarvon hallinnoija laatii käytännesäännöt, joissa tarkennetaan nämä vaatimukset ja että tietolähteet ovat velvollisia noudattamaan käytännesääntöjä. 
(27)
Monet vertailuarvot määritetään säännellyiltä markkinapaikoilta, energiapörsseistä ja päästöoikeushuutokaupoista toimitetuista syöttötiedoista. Näiden markkinapaikkojen sääntelyn ja valvonnan avulla varmistetaan syöttötietojen eheys sekä asetetaan päätöksentekoa ja ohjausta koskevia vaatimuksia ja menettelyjä rikkomusten ilmoittamiseksi. Tämän vuoksi kyseiset vertailuarvot on vapautettu tietyistä velvollisuuksista, koska halutaan välttää päällekkäistä sääntelyä ja koska niiden valvonnan avulla varmistetaan käytettyjen syöttötietojen eheys.
(28)
Tietolähteisiin voi kohdistua eturistiriitoja, ja ne saattavat käyttää harkintavaltaa syöttötietojen määrittämisessä. Tämän vuoksi on tarpeen, että tietolähteissä käytetään päätöksenteko- ja ohjausjärjestelyjä, jotta varmistetaan, että ristiriidat pystytään hallitsemaan ja että syöttötiedot ovat tarkkoja, hallinnoijan vaatimusten mukaisia ja validoitavissa.
(29)
Erityyppisillä vertailuarvoilla ja eri toimialojen vertailuarvoilla on erilaiset ominaispiirteet, haavoittuvuudet ja riskit. Tämän asetuksen säännöksiä on tarkennettava edelleen yksittäisiä vertailuarvojen toimialoja ja tyyppejä varten. Pankkien välisen korkokannan vertailuarvoilla on tärkeä tehtävä rahapolitiikan levittämisessä, joten on tarpeen määritellä, miten kyseisiä säännöksiä sovelletaan näihin vertailuarvoihin tässä asetuksessa. Hyödykkeiden vertailuarvoja käytetään laajalti, ja niillä on toimialakohtaisia ominaispiirteitä, joten on tarpeen määritellä, miten kyseisiä säännöksiä sovelletaan näihin vertailuarvoihin tässä asetuksessa.
(30)
Tiettyjen kriittisten vertailuarvojen virheellisyydestä voi aiheutua merkittäviä vaikutuksia rahoitusvakauteen, markkinoiden häiriöttömään toimintaan tai sijoittajiin, joten on tarpeen soveltaa täydentäviä vaatimuksia, jotta varmistetaan näiden kriittisten vertailuarvojen eheys ja selkeys. Tällainen vaikutus ilmenee silloin, kun vertailuarvo edustaa merkittävän arvoisia rahoitusvälineitä. Tämän vuoksi on tarpeen, että komissio määrittää vertailuarvot, joiden maininnat viitteinä rahoitusvälineissä ylittävät tietyn rajan ja jotka on tämän vuoksi katsottava kriittisiksi vertailuarvoiksi.
(31)
Tietojen toimituksen lopettavat tietolähteet voivat heikentää kriittisten vertailuarvojen uskottavuutta. Jotta haavoittuvuuteen voidaan puuttua, asianomaiselle toimivaltaiselle viranomaiselle on annettava valtuudet edellyttää pakollista tietojen toimittamista kriittisiä vertailuarvoja varten. 
(32)
Jotta vertailuarvojen käyttäjät voivat valita oikein vertailuarvoja ja ymmärtää niiden riskit, heidän on tiedettävä, mitä vertailuarvo mittaa ja mitkä sen haavoittuvuudet ovat. Tämän vuoksi vertailuarvon hallinnoijan olisi julkaistava selvitys, jossa yksilöidään nämä seikat, sekä julkaistava kyseisen vertailuarvon määrittämiseen käytetyt syöttötiedot.
(33)
Kuluttajat voivat tehdä vertailuarvoon sidottuja rahoitussopimuksia, erityisesti kiinnityksiä ja kulutusluottosopimuksia, mutta epäsuhtainen neuvotteluvoima ja vakiomuotoisten sopimuslausekkeiden käyttö voivat rajoittaa mahdollisuuksia valita käytettävä vertailuarvo. Tämän vuoksi on tarpeen varmistaa, että vertailuarvon soveltuvuutta kuluttajalle koskeva arviointi on valvottujen yhteisöjen eli lainan- tai luotonantajan vastuulla, koska näillä on paremmat mahdollisuudet valita vertailuarvo. Vertailuarvon sisältävien rahoitusvälineiden soveltuvuusarviota ei kuitenkaan pitäisi edellyttää tässä asetuksessa, koska siitä säädetään jo direktiivissä [rahoitusvälinemarkkinadirektiivi]. 
(34)
Tässä asetuksessa olisi otettava huomioon IOSCOn vertailuarvoja koskevat periaatteet, jäljempänä ’IOSCO-periaatteet’, jotka julkaistiin 17 päivänä heinäkuuta 2013 ja joita käytetään maailmanlaajuisesti vertailuarvoja koskevien sääntelyvaatimusten normina. Ennen kuin unionin ulkopuolelta tarjottua vertailuarvoa voidaan käyttää unionissa, sijoittajansuojan vuoksi on tarpeen arvioida, että kolmannen maan valvonta ja sääntely vastaavat unionin harjoittamaa vertailuarvojen valvontaa ja sääntelyä. 
(35)
Hallinnoijan sijaintijäsenvaltion toimivaltaisen viranomaisen olisi huolehdittava hallinnoijan toimiluvan myöntämisestä ja valvonnasta.
(36)
Tietyissä olosuhteissa henkilö voi tarjota indeksin tietämättä, että kyseistä indeksiä käytetään rahoitusvälineen vertailuarvona. Näin on erityisesti silloin, kun käyttäjät ja vertailuarvon hallinnoija sijaitsevat eri jäsenvaltioissa. Tämän vuoksi on tarpeen, että toimivaltaiset viranomaiset, jotka saavat tiedon vertailuarvon käytöstä rahoitusvälineessä, ilmoittavat asiasta koordinoivalle keskusviranomaiselle kuten EAMV:lle, jonka olisi ilmoitettava asiasta hallinnoijalle. 
(37)
Jäsenvaltioiden toimivaltaisten viranomaisten käytössä olevat tehokkaat keinot, valtuudet ja resurssit takaavat valvonnan tehokkuuden. Tämän vuoksi asetuksessa olisi erityisesti säädettävä jäsenvaltion toimivaltaisille viranomaisille kansallisen lain mukaisesti annettavista, valvontaa ja tutkintaa koskevista vähimmäisvaltuuksista. Käyttäessään valtuuksiaan tämän asetuksen nojalla toimivaltaisten viranomaisten ja EAMV:n olisi toimittava objektiivisesti ja puolueettomasti ja tehtävä päätöksensä riippumattomasti.
(38)
Tämän asetuksen rikkomisia tutkittaessa toimivaltaisilla viranomaisilla on oltava mahdollisuus kansallisen lain mukaisesti päästä luonnollisten henkilöiden ja oikeushenkilöiden tiloihin asiakirjojen takavarikointia varten. Pääsy tällaisiin tiloihin on tarpeen, jos voidaan perustellusti epäillä, että tarkastuksen tai tutkimuksen kohteena olevaan asiaan liittyviä asiakirjoja tai muuta tietoa on olemassa ja sillä voi olla merkitystä osoitettaessa tämän asetuksen rikkomisen tapahtuneen. Pääsy tällaisiin tiloihin on tarpeen, jos henkilö, jolle on jo esitetty tietopyyntö, on laiminlyönyt sen noudattamisen tai kun on perusteltu syy epäillä, ettei esitettävää pyyntöä noudatettaisi tai tietopyynnön kohteena olevat asiakirjat tai tiedot siirretäisiin pois, niitä muutettaisiin tai ne tuhottaisiin. Mikäli kansallisen lain mukaan tarvitaan kyseisen jäsenvaltion oikeusviranomaisen ennalta myöntämä lupa, valtuuksia tiloihin pääsystä käytetään oikeusviranomaisen ennakkoluvan saamisen jälkeen. 
(39)
Olemassa olevat nauhoitukset puhelinkeskusteluista ja tietoliikennetiedot valvotuilta yhteisöiltä voivat olla ratkaisevia ja usein ainoita todisteita, joiden avulla voidaan tutkia muun muassa tämän asetuksen päätöksentekoa, ohjausta ja valvontaa koskeviin vaatimuksiin liittyviä rikkomisia ja todeta sellaisten tapahtuneen. Tällaisen tietojen ja tallenteiden avulla voidaan osaltaan tarkistaa luovutuksesta vastaavan henkilön ja hyväksymisestä vastaavien henkilöiden henkilöllisyydet sekä se, onko työntekijöiden fyysinen erottaminen toisistaan toteutettu. Siksi toimivaltaisilla viranomaisilla pitäisi olla mahdollisuus vaatia valvottujen yhteisöjen hallussa olevia tallenteita puhelinkeskusteluista, sähköisiä viestejä tai tietoliikennetietoja tapauksissa, joissa voidaan perustellusti epäillä, että tarkastuksen tai tutkimuksen kohteena olevaan asiaan liittyvillä tallenteilla tai tiedoilla voi olla merkitystä näytettäessä toteen tämän asetuksen rikkomisen tapahtuneen.
(40)
Joitakin tämän asetuksen säännöksiä sovelletaan kolmansissa maissa sijaitseviin luonnollisiin henkilöihin tai oikeushenkilöihin, jotka voivat käyttää vertailuarvoja, olla vertailuarvojen tietolähteitä tai osallistua muulla tavoin vertailuarvoprosessiin. Toimivaltaisten viranomaisten olisi sen vuoksi sovittava järjestelyistä kolmansien maiden valvontaviranomaisten kanssa. EAMV:n olisi sovitettava yhteen tällaisten yhteistyöjärjestelyjen edistymistä ja kolmansilta mailta saatujen tietojen vaihtoa toimivaltaisten viranomaisten välillä.
(41)
Tässä asetuksessa kunnioitetaan perusoikeuksia ja noudatetaan Euroopan unionin toiminnasta tehdyssä sopimuksessa, jäljempänä 'SEUT-sopimus' ja Euroopan unionin perusoikeuskirjassa tunnustettuja periaatteita, erityisesti oikeutta yksityis- ja perhe-elämän kunnioittamiseen, henkilötietosuojaa, oikeutta sananvapauden ja tiedonvälityksen vapauteen, elinkeinovapautta, oikeutta suojella omistusoikeutta, oikeutta kuluttajansuojaan, oikeutta tehokkaaseen oikeussuojakeinoon ja oikeutta puolustukseen. Tämän vuoksi tätä asetusta olisi tulkittava ja sovellettava näiden oikeuksien ja periaatteiden mukaisesti. 
(42)
Asianosaisilla henkilöillä olisi oltava täysi oikeus puolustautua. Erityisesti menettelyjen kohteena olevien henkilöiden on annettava tutustua havaintoihin, joihin toimivaltaiset viranomaiset ovat perustaneet päätöksen, ja kyseisille henkilöille on annettava oikeus tulla kuulluiksi.
(43)
Vertailuarvojen avoimuus on tarpeen finanssimarkkinoiden vakauteen ja sijoittajansuojaan liittyvistä syistä. Toimivaltaisten viranomaisten välisen tietojen vaihdon tai toimittamisen olisi tapahduttava yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY
 säädettyjen, henkilötietojen toimittamista koskevien sääntöjen mukaisesti. EAMV:n suorittaman tietojen vaihdon tai toimittamisen olisi tapahduttava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetussa Euroopan parlamentin ja neuvoston asetuksessa (EY) N:o 45/2001
 säädettyjen, henkilötietojen toimittamista koskevien sääntöjen mukaisesti.
(44)
Jäsenvaltioiden olisi seuraamusjärjestelmien lujittamista finanssipalvelujen alalla koskevassa komission tiedonannossa vahvistetut periaatteet ja tämän tiedonannon jatkotoimina hyväksytyt unionin säädökset huomioon ottaen säädettävä seuraamuksista ja hallinnollisista toimenpiteistä, joita sovelletaan tämän asetuksen säännösten rikkomiseen, ja varmistettava, että ne pannaan täytäntöön. Näiden seuraamusten ja hallinnollisten toimenpiteiden, olisi oltava tehokkaita, oikeasuhteisia ja varoittavia. 
(45)
Tämän vuoksi olisi järjestettävä hallinnolliset toimenpiteet, seuraamukset ja sakot, joilla varmistetaan jäsenvaltioiden yhteinen lähestymistapa ja lisätään niiden pelotusvaikutusta. Yksittäisissä tapauksissa sovellettavat seuraamukset olisi määriteltävä ottaen tarpeen tullen huomioon sellaiset tekijät kuten mahdollisesti tunnistetun taloudellisen hyödyn takaisinmaksu, rikkomisen vakavuus ja kesto, mahdolliset raskauttavat tai lieventävät tekijät, tarve varmistaa sakkojen pelotusvaikutus ja tarvittaessa sisällyttää järjestelmään vähennys vastineeksi yhteistyöstä toimivaltaisen viranomaisen kanssa. Erityisesti yksittäisessä tapauksessa määrättävien hallinnollisten sakkojen nykyinen määrä voi saavuttaa tässä asetuksessa säädetyn enimmäismäärän tai kansallisessa laissa säädetyn korkeamman määrän erittäin vakavissa rikkomisissa, kun taas vähäisten rikkomisten tai asian sopimisen yhteydessä voidaan määrätä enimmäismäärää huomattavasti pienempiä sakkoja. Toimivaltaisilla viranomaisilla olisi oltava käytössään mahdollisuus määrätä väliaikainen kielto toimia johtotehtävissä vertailuarvon hallinnoijassa tai tietolähteessä. Tässä asetuksessa ei pitäisi rajoittaa jäsenvaltioiden oikeutta säätää suuremmista hallinnollisista sakoista.
(46)
Jotta toimivaltaisten viranomaisten tekemien päätösten pelotusvaikutus kohdistuu suureen yleisöön, ne olisi yleensä julkaistava. Päätöksen julkaiseminen on toimivaltaisille viranomaisille lisäksi tärkeä väline, jolla tiedotetaan markkinatoimijoille, minkälainen käytös katsotaan tämän asetuksen rikkomiseksi, ja jolla levitetään markkinatoimijoille laajalti tietoa asianmukaisesta käytöksestä. Jos julkaisusta uhkaa aiheutua suhteetonta vahinkoa asianosaisille henkilöille, jos se vaarantaa rahoitusmarkkinoiden vakauden tai meneillään olevan tutkimuksen, toimivaltaisen viranomaisen olisi julkaistava seuraamukset ja toimenpiteet nimettöminä tai lykättävä julkaisua. Toimivaltaisilla viranomaisilla olisi oltava mahdollisuus jättää seuraamukset julkaisematta, mikäli nimettömän tai lykätyn julkaisun ei katsota riittävässä määrin takaavan rahoitusmarkkinoiden vakautta. Toimivaltaiset viranomaiset eivät myöskään ole velvollisia julkaisemaan toimenpiteitä, jotka on katsottava vähämerkityksiksi, jolloin niiden julkaiseminen olisi kohtuuttomaksi.
(47)
Kriittisiin vertailuarvoihin voivat osallistua useammassa kuin yhdessä jäsenvaltiossa sijaitsevat tietolähteet, hallinnoijat ja käyttäjät. Tällaisen vertailuarvon tarjonnan lakkaaminen tai tapahtumat, jotka voivat merkittävästi heikentää sen eheyttä, voi vaikuttaa useammassa kuin yhdessä jäsenvaltiossa. Se tarkoittaa, että sijaintijäsenvaltion toimivaltaisen viranomaisen harjoittama tällaisen vertailuarvon valvonta ei ole riittävää ja tehokasta kriittiseen vertailuarvoon sisätyvien riskien hallitsemiseksi. Valvontatietojen tehokas vaihto toimivaltaisten viranomaisten välillä ja viranomaisten toimien yhteensovittaminen on varmistettava perustamalla toimivaltaisten viranomaisten kollegioita. Kollegioiden toimilla on edistettävä tässä asetuksessa voimaan saatettujen sääntöjen yhdenmukaista soveltamista ja valvontakäytäntöjen lähentymistä. EAMV:n oikeudellisesti sitova sovittelu on keskeinen tekijä valvontakäytäntöjen koordinoinnin, yhdenmukaisuuden ja lähentymisen toteuttamisessa. Vertailuarvot voidaan mainita viitteenä rahoitusvälineissä ja rahoitussopimuksissa, joiden duraatio on pitkä. Tietyissä tapauksissa tällaisia vertailuarvoja ei välttämättä enää saada tarjota tämän asetuksen voimaantulon jälkeen, koska niiden ominaisuuksia ei voida muokata asetuksen vaatimusten mukaisiksi. Jos tällaisen vertailuarvon tarjonnan jatkuminen kuitenkin kielletään, tuloksena voi olla rahoitusvälineiden tai rahoitussopimuksen irtisanominen tai mitätöityminen, mikä aiheuttaa haittaa sijoittajille. Tämän vuoksi on tarpeen säätää, että tällaisten vertailuarvojen tarjonta voi jatkua siirtymäkauden ajan.
(48)
Tämän asetuksen yhdenmukaisen täytäntöönpanon varmistamiseksi ja ehdotuksen teknisten seikkojen tarkentamiseksi komissiolle olisi annettava valtuudet antaa säädöksiä SEUT-sopimuksen 290 artiklan mukaisesti määritelmien teknisten seikkojen määrittämisestä, hallinnoijia ja valvottuja tietolähteitä koskevista päätöksenteko-, ohjaus- ja valvontavaatimuksista, syöttötietoja ja menetelmiä koskevista vaatimuksista, käytännesäännöistä, erityyppisille vertailuarvoille ja toimialoille asetettavista erityisistä vaatimuksista ja hallinnoijien toimilupahakemuksissa ilmoitettavista tiedoista.
(49)
Komission olisi hyväksyttävä EAMV:n laatimat luonnokset teknisiksi sääntelystandardeiksi, joissa määritellään kolmansien maiden toimivaltaisten viranomaisten kanssa käytettävien yhteistyöjärjestelyjen vähimmäissisältö, delegoiduilla säännöksillä SEUT-sopimuksen 290 artiklan nojalla ja asetuksen (EU) N:o 1095/2010 10–14 artiklan mukaisesti.
(50)
Tämän asetuksen yhdenmukaisten täytäntöönpanoedellytysten varmistamiseksi sen tietyillä osa-alueilla komissiolle olisi annettava täytäntöönpanovaltuudet. Kyseiset osa-alueet koskevat keskuspankkeihin ja kolmansien maiden vertailuarvojen tarjoajiin sovellettavan oikeudellisen kehyksen vastaavuuden varmistamista ja vertailuarvon kriittistä luonnetta. Mainittuja valtuuksia olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011
 mukaisesti.
(51)
Komissiolle olisi siirrettävä valta hyväksyä EAMV:n laatimia teknisiä täytäntöönpanostandardeja, joissa vahvistetaan menettelyt ja muodot toimivaltaisten viranomaisten ja EAMV:n välistä tietojenvaihtoa varten, delegoiduilla säännöksillä SEUT-sopimuksen 291 artiklan nojalla ja asetuksen (EU) N:o 1095/2010 15 artiklan mukaisesti. Koska jäsenvaltiot eivät voi riittävällä tavalla saavuttaa tämän asetuksen tavoitteita eli luoda johdonmukaista ja vaikuttavaa järjestelmää, jolla puututaan vertailuarvojen sisältämiin haavoittuvuuksiin, koska vertailuarvoihin liittyvien ongelmien kokonaisvaikutukset voidaan nähdä kokonaisvaltaisesti vain unionin tasolla ja koska nämä tavoitteet voidaan siksi saavuttaa paremmin unionin tasolla, unioni voi toteuttaa toimenpiteitä Euroopan unionista tehdyn sopimuksen 5 artiklassa määrätyn toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on näiden tavoitteiden saavuttamiseksi tarpeen,
OVAT HYVÄKSYNEET TÄMÄN ASETUKSEN:
I OSASTO 
KOHDE, SOVELTAMISALA JA MÄÄRITELMÄT
1 artikla 
Kohde
Tässä asetuksessa säädetään yhteisestä kehyksestä, jolla varmistetaan unionissa rahoitusvälineissä ja rahoitussopimuksissa vertailuarvoina käytettävien indeksien tarkkuus ja eheys. Tämän vuoksi asetuksella edistetään sisämarkkinoiden moitteetonta toimintaa ja saavutetaan korkeatasoinen kuluttajan- ja sijoittajansuoja.
2 artikla
Soveltamisala
1.
Tätä asetusta sovelletaan vertailuarvojen tarjontaan, vertailuarvojen syöttötietojen toimittamiseen ja vertailuarvojen käyttöön unionissa.
2.
Tätä asetusta ei sovelleta 
a)
Euroopan keskuspankkijärjestelmän (EKPJ) jäseniin;
b)
niiden kolmansien maiden keskuspankkeihin, joiden oikeusjärjestelmän komissio tunnustaa tarjoavan periaatteet, normit ja menettelyt, jotka vastaavat tässä asetuksessa vertailuarvojen tarjonnan tarkkuudelle, eheydelle ja riippumattomuudelle säädettyjä vaatimuksia.
3.
Komissio laatii luettelon 2 kohdan b alakohdassa tarkoitetuista kolmansien maiden keskuspankeista. 
Nämä täytäntöönpanosäädökset hyväksytään 38 artiklan 2 kohdassa tarkoitettua tarkastelumenettelyä noudattaen.
3 artikla
Määritelmät
1.
Tässä asetuksessa tarkoitetaan
1)
’indeksillä’ mitä tahansa lukua,
a)
joka on julkaistu tai annettu yleisön saataville;
b)
joka määritellään säännöllisesti kokonaan tai osittain soveltamalla laskukaavaa tai muuta laskentamenetelmää tai arvioimalla; 
c)
mikäli määritys perustuu indeksin perustana olevan yhden tai useamman omaisuuserän arvoon, hintoihin, mukaan luettuina arvioidut hinnat, tai muihin arvoihin;
2)
’vertailuarvolla’ mitä tahansa indeksiä, johon viitaten rahoitusvälineen tai rahoitussopimuksen nojalla maksettava määrä tai rahoitusvälineen arvo määritetään, tai indeksiä, jota käytetään mittaamaan sijoitusrahaston tuottoa;
3)
’vertailuarvon tarjonnalla’
a)
vertailuarvon määrittämisen järjestelyjen hallinnoimista; ja
b)
syöttötietojen keräämistä, analysointia tai käsittelyä vertailuarvon määritystä varten; ja
c)
vertailuarvon määrittämistä soveltamalla laskukaavaa tai muuta laskentamenetelmää tai arvioimalla kyseistä tarkoitusta varten luovutettuja syöttötietoja;
4)
’hallinnoijalla’ luonnollista henkilöä tai oikeushenkilöä, joka hallitsee vertailuarvon tarjontaa;
5)
’vertailuarvon käyttäjällä’ henkilöä, joka laskee liikkeeseen tai omistaa rahoitusvälineen tai on osallisena rahoitussopimuksessa, jossa viitataan vertailuarvoon;
6)
’syöttötietojen toimittamisella’ sellaisten syöttötietojen tarjoamista hallinnoijalle tai muulle henkilölle hallinnoijalle luovutettaviksi, joita tarvitaan kyseisen vertailuarvon määrittämisessä ja joita tarjotaan tätä tarkoitusta varten;
7)
’tietolähteellä’ luonnollista henkilöä tai oikeushenkilöä, joka toimittaa syöttötietoja; 
8)
’valvotulla tietolähteellä’ valvottua yhteisöä, joka toimittaa syöttötietoja unionissa sijaitsevalle hallinnoijalle;
9)
’luovuttajalla’ luonnollista henkilöä, joka on tietolähteen palveluksessa syöttötietojen toimittamista varten;
10)
’syöttötiedoilla’ tietoja yhdestä tai useammasta vertailuarvon perustana olevan omaisuuserän arvosta, hinnoista, mukaan luettuina arvioidut hinnat, tai hallinnoijan vertailuarvon määrittämiseen käyttämistä muista arvoista;
11)
’säännellyillä tiedoilla’ syöttötietoja, jotka on toimitettu suoraan [rahoitusmarkkina-asetuksen] 2 artiklan 1 kohdan 25 alakohdassa määritellystä markkinapaikasta tai [rahoitusmarkkina-asetuksen] 2 artiklan 1 kohdan 18 alakohdassa määritellystä hyväksytystä julkaisujärjestelystä tai [rahoitusmarkkina-asetuksen] 2 artiklan 1 kohdan 20 alakohdassa määritellystä ilmoitusjärjestelystä kaupan jälkeisiä tietoja koskevien velvoittavien vaatimusten mukaisesti tai direktiivin 2009/72/EY
 37 artiklan 1 alakohdan j alakohdassa tarkoitetusta sähköpörssistä tai direktiivin 2009/73/EY
 41 artiklan 1 kohdan j alakohdassa tarkoitetusta maakaasupörssistä tai Euroopan parlamentin ja neuvoston asetuksen (EU) N:o 1031/2010 26 artiklassa tai 30 artiklassa tarkoitetusta huutokauppapaikasta;
12)
’transaktiotiedoilla’ havainnoitavissa olevia hintoja, noteerauksia, indeksejä tai arvoja, jotka kuvaavat keskenään sidossuhteettomien vastapuolten välisiä transaktioita aktiivisilla, kysynnän ja tarjonnan kilpailuvoimien vaikutuksille alttiilla markkinoilla;
13)
’rahoitusvälineellä’ direktiivin 2004/39/EY liitteessä I olevassa C jaksossa lueteltuja välineitä, joista on jätetty hakemus ottamisesta kaupankäynnin kohteeksi markkinapaikalla tai joilla käydään kauppaa markkinapaikalla;
14)
’valvotulla yhteisöllä’ seuraavia yhteisöjä:
a)
direktiivin 2013/36/EY
 3 artiklan 1 kohdassa määriteltyjä luottolaitoksia; 
b)
[rahoitusmarkkina-asetuksen] 2 artiklan 1 kohdan 1 alakohdassa määriteltyjä sijoituspalveluyrityksiä; 
c)
direktiivin 2009/138/EY
 13 artiklan 1 kohdassa tarkoitettuja vakuutusyrityksiä;
d)
direktiivin 2009/138/EY 13 artiklan 1 kohdassa tarkoitettuja jälleenvakuutusyrityksiä; 
e)
direktiivin 2009/65/EU
 1 artiklan 2 kohdassa määriteltyjä siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyrityksiä);
f)
Euroopan parlamentin ja neuvoston direktiivin 2011/61/EU
 4 artiklan 1 kohdan b alakohdassa määriteltyjä vaihtoehtoisten sijoitusrahastojen hoitajia;
g)
Euroopan parlamentin ja neuvoston asetuksen (EU) N:o 648/2012
 2 artiklan 1 kohdassa määriteltyjä keskusvastapuolia;
h)
asetuksen (EU) N:o 648/2012 2 artiklan 2 kohdassa määriteltyjä kauppatietorekistereitä;
i)
hallinnoijaa;
15)
’rahoitussopimuksella’
a)
Euroopan parlamentin ja neuvoston direktiivin 2008/48/EY
 3 artiklan c kohdassa määriteltyä luottosopimusta; 
b)
asunto-omaisuutta koskevista luottosopimuksista annetun Euroopan parlamentin ja neuvoston direktiivin [2013/.../]] 3 artiklan 3 kohdassa määriteltyä luottosopimusta;
16)
’sijoitusrahastolla’ Euroopan parlamentin ja neuvoston direktiivin 2011/61/EU 4 artiklan 1 kohdan a alakohdassa määriteltyjä vaihtoehtoisia sijoitusrahastoja tai Euroopan parlamentin ja neuvoston direktiivin 2009/65/EU soveltamisalaan kuuluvia yhteissijoitusyrityksiä;
17)
’ylimmällä hallintoelimellä’ yhteisöä johtavaa elintä, joka hoitaa valvonta- ja johtotoimintoja ja jolla on lopullinen päätöksentekovalta sekä toimivalta vahvistaa yhteisön strategia, tavoitteet ja yleiset linjaukset;
18)
’kuluttajalla’ luonnollista henkilöä, joka tämän asetuksen soveltamisalaan kuuluvissa rahoitussopimuksissa toimii sellaisessa tarkoituksessa, joka ei kuulu hänen elinkeino-, liike- tai ammattitoimintaansa; 
19)
’pankkien välisten korkokantojen vertailuarvolla’ vertailuarvoa, jonka tämän artiklan 1 kohdan c alakohdassa tarkoitettu perustana oleva omaisuuserä on korko, jolla pankit voivat anto- tai ottolainata muilta pankeilta;
20)
’hyödykkeiden vertailuarvolla’ vertailuarvoa, jonka tämän artiklan 1 kohdan c alakohdassa tarkoitettu perustana oleva omaisuuserä on komission asetuksen (EY) N:o 1287/2006
 2 artiklan 2 kohdassa tarkoitettu hyödyke tai hyödykkeet; [rahoitusvälinemarkkinadirektiivin] liitteessä I olevan C jakson 11 kohdassa määriteltyjä päästöoikeuksia ei katsota tässä asetuksessa hyödykkeiksi;
21)
’kriittisellä vertailuarvolla’ vertailuarvoa, jonka tietolähteiden enemmistö on valvottuja yhteisöjä ja jota käytetään viitteenä nimellisarvoltaan vähintään 500 miljardin euron arvoisissa rahoitusvälineissä; 
22)
’sijainnilla’ oikeushenkilön yhteydessä jäsenvaltiota tai kolmatta maata, jossa kyseisen henkilön rekisteröity toimipaikka tai muu virallinen osoite sijaitsee, ja luonnollisen henkilön yhteydessä jäsenvaltiota tai kolmatta maata, jossa on kyseisen henkilön verotuksellinen kotipaikka.
2.
Siirretään komissiolle valta antaa delegoituja säädöksiä 37 artiklan mukaisesti tarkoituksena tarkentaa 1 kohdan määritelmien teknisiä seikkoja erityisesti määrittelemällä, mitä indeksin määrittelyn yhteydessä tarkoitetaan yleisön saataville antamisella, sekä markkinoiden tai tekniikan kehityksen huomioon.
Tarvittaessa komissio ottaa huomioon vertailuarvoihin liittyvän valvontakäytännön kansainvälisen lähentymisen. 
4 artikla
Asetuksen soveltamatta jättäminen hallinnoijiin, jotka eivät ole tietoisia tarjoamiensa vertailuarvojen käytöstä tai jotka eivät ole antaneet suostumustaan niiden käyttöön
1.
Tätä asetusta ei sovelleta tarjoamansa vertailuarvon osalta hallinnoijaan, joka ei ole tietoinen eikä olisi kohtuudella voinut tietää kyseisen vertailuarvon käytöstä 3 artiklan 1 kohdan 2 alakohdassa tarkoitettuihin tarkoituksiin.
2.
Tätä asetusta ei sovelleta 25 artiklan 3 kohdassa tarkoitetun vertailuarvon hallinnoijaan kyseisen vertailuarvon osalta.
II OSASTO
VERTAILUARVOJEN EHEYS JA LUOTETTAVUUS
1 luku
Hallinnoijien päätöksenteko, ohjaus ja valvonta
5 artikla
Päätöksentekoa ja ohjausta koskevat vaatimukset 
1.
Hallinnoijaa koskevat seuraavat päätöksentekoon ja ohjaukseen liittyvät vaatimukset:
a)
hallinnoijalla on oltava selkeät päätöksenteko- ja ohjausjärjestelyt, joihin sisältyvät selvä organisaatiorakenne, jossa on määritelty yksityiskohtaisesti, avoimesti ja kattavasti tehtävät ja vastuualueet kaikille vertailuarvon tarjontaan osallistuville toimijoille.
Hallinnoijan on varmistettava kaikin tarvittavin toimenpitein, ettei mikään olemassa oleva tai mahdollinen eturistiriita vaikuta vertailuarvon tarjontaan ja että vertailuarvon prosessissa mahdollisesti tarvittavaa harkintavaltaa tai päättelyä käytetään riippumattomasti ja rehdisti (”Päätöksenteko, ohjaus ja valvonta sekä eturistiriidat”); 
b)
hallinnoijan on perustettava valvontatoimi, joka kattaa kaikki vertailuarvojen tarjonnan näkökohdat (”Valvonta”); 
c)
hallinnoijalla on oltava valvontakehys, jolla varmistetaan, että vertailuarvo tarjotaan ja sitä levitetään tämän asetuksen mukaisesti (”Kontrollit”);
d)
hallinnoijalla on oltava vastuuvelvollisuuskehys, joka kattaa tietojen säilyttämisen, auditoinnin ja arvioinnin, ja valitusprosessi, joka antaa todisteita tämän asetuksen vaatimusten noudattamisesta (”Vastuuvelvollisuus”).
2.
Hallinnoijan on täytettävä liitteessä I olevassa A jaksossa määritellyt päätöksentekoa, ohjausta ja valvontaa koskevat vaatimukset.
3.
Siirretään komissiolle valta antaa delegoituja säädöksiä 37 artiklan mukaisesti liitteessä I olevassa A jaksossa määriteltyjen päätöksenteko-, ohjaus- ja valvontavaatimusten tarkentamiseksi. Komissio ottaa huomioon seuraavat:
a)
vertailuarvojen ja rahoitusmarkkinoiden kehitys vertailuarvojen päätöksenteko-, ohjaus- ja valvontavaatimuksia koskevan valvontakäytännön kansainvälisen lähentymisen perusteella; 
b)
erityyppisten vertailuarvojen ja hallinnoijien erityiset piirteet;
c)
vertailuarvojen tarjonnassa olemassa olevat tai mahdolliset eturistiriidat, vertailuarvojen haavoittuvuus manipuloinnin vuoksi ja vertailuarvojen merkitys rahoitusvakaudelle, markkinoille ja sijoittajille.
6 artikla
Ulkoistaminen
1.
Hallinnoijat eivät saa järjestää vertailuarvon tarjonnan toimintojen ulkoistamista siten, että heikennetään olennaisesti hallinnoijan päätösvaltaa vertailuarvon tarjonnassa tai asianomaisen toimivaltaisen viranomaisen valmiutta valvoa vertailuarvoa.
2.
Hallinnoijan on ulkoistamisen yhteydessä varmistettava, että liitteessä I olevassa B jaksossa määritellyt ulkoistamisedellytykset täyttyvät.
3.
Jos hallinnoija ulkoistaa vertailuarvon tarjonnan toimintoja tai merkittäviä palveluja tai tehtäviä jollekin palveluntarjoajalle, hallinnoija on yhä täysin vastuussa kaikkien tämän asetuksen mukaisten velvollisuuksiensa täyttämisestä.
2 luku
Syöttötiedot ja menetelmät sekä rikkomisten ilmoittaminen
7 artikla
 Syöttötiedot ja menetelmät
1.
Vertailuarvon tarjontaan sovelletaan seuraavia vaatimuksia syöttötietojen ja menetelmien suhteen:
a)
Syöttötietojen on oltava riittäviä, jotta ne edustavat tarkasti ja luotettavasti todellista markkina- tai taloustilannetta, jota vertailuarvon on tarkoitus mitata (”Riittävät ja tarkat tiedot”).
Syöttötietojen on oltava transaktiotietoja. Jolleivät transaktiotiedot ole riittäviä sen markkinoiden tai talouden todellisen tilanteen, jota vertailuarvolla on tarkoitus mitata, kuvaamiseksi tarkasti ja luotettavasti, voidaan käyttää muitakin syöttötietoja kuin transaktiotietoja, kunhan tiedot ovat todennettavissa.
b)
Hallinnoijan on hankittava syöttötiedot luotettavalta ja tilastollisesti edustavalta lautakunnalta tai tietolähteen otoksesta sen varmistamiseksi, että tulokseksi saatava vertailuarvo on luotettava ja edustaa tilastollisesti sitä markkinoiden tai talouden todellista tilannetta, jota vertailuindeksin on tarkoitus mitata (”Tilastollisesti edustavat tietolähteet”).
c)
Jolleivät vertailuarvon syöttötiedot ole transaktiotietoja ja yksittäinen tietolähde on osapuolena yli 50 prosentissa transaktioiden arvosta markkinoilla, joita vertailuarvolla on tarkoitus mitata, hallinnoijan on tarkistettava, että syöttötiedot kuvaavat kysynnän ja tarjonnan kilpailuvoimien vaikutuksille alttiita markkinoita. Jos hallinnoija katsoo, etteivät syöttötiedot kuvaa kysynnän ja tarjonnan kilpailuvoimien vaikutuksille alttiita markkinoita, sen on joko vaihdettava syöttötietoja, tietolähteitä tai menetelmää varmistaakseen, että syöttötiedot kuvaavat kysynnän ja tarjonnan kilpailuvoimien vaikutuksille alttiita markkinoita, tai keskeytettävä vertailuarvon tarjonta (”Markkinavaikutukset”).
d)
Hallinnoijan on käytettävä vertailuarvon määrittämiseen menetelmiä, jotka ovat selkeitä ja luotettavia ja joiden selvien sääntöjen avulla tunnistetaan, miten ja milloin vertailuarvon määrittämisessä voidaan käyttää harkintavaltaa (”Yksityiskohtaiset ja luotettavat menetelmät”).
e)
Hallinnoijan on kehitettävä, käytettävä ja hallinnoitava vertailuarvotietoja ja ‑menetelmiä avoimesti (”Avoimuus”). 
2.
Hallinnoijan on täytettävä syöttötietoja ja menetelmiä koskevat, liitteessä I olevassa C jaksossa määritellyt syöttötietoja ja menetelmiä koskevat vaatimukset.
3.
Siirretään komissiolle valta antaa delegoituja säädöksiä 37 artiklan mukaisesti toimenpiteistä, joilla tarkennetaan syöttötietoja koskevia kontrolleja, olosuhteita, joissa transaktiotiedot eivät välttämättä ole riittäviä, sitä, miten tämä voidaan osoittaa valvojille, sekä menetelmien kehittämistä koskevia vaatimuksia. Komissio ottaa huomioon seuraavat:
a)
vertailuarvojen ja rahoitusmarkkinoiden kehitys vertailuarvojen valvontakäytännön kansainvälisen lähentymisen perusteella;
b)
eri vertailuarvojen ja vertailuarvotyyppien erityispiirteet; ja 
c)
vertailuarvojen haavoittuvuus manipuloinnin vuoksi käytettyjen menetelmien ja syöttötietojen perusteella.
8 artikla
Rikkomisista ilmoittaminen
1.
Hallinnoijan on varmistettava, että käytössä on riittävät järjestelmät ja tehokas valvonta, joilla varmistetaan syöttötietojen eheys 2 kohdan soveltamiseksi. 
2.
Hallinnoijan on seurattava syöttötietoja ja tietolähteitä, jotta se tunnistaa [markkinoiden väärinkäytöstä annetun asetuksen] rikkomiset ja kaikenlaisen toiminnan, johon voi liittyä vertailuarvon manipulointi tai manipulointiyritys, ja ilmoittaa asianomaiselle toimivaltaiselle viranomaiselle [markkinoiden väärinkäytöstä annetun asetuksen] 11 artiklan 2 kohdan mukaisesti asiasta ja toimittaa kaikki merkitykselliset tiedot, mikäli se epäilee, että vertailuarvon yhteydessä on ilmennyt
a)
[markkinoiden väärinkäytöstä annetun asetuksen] olennainen rikkominen;
b)
toiminta, johon voi liittyä vertailuarvon manipulointi tai manipulointiyritys; tai
c)
vilpillinen yhteistoiminta, jonka tarkoituksena on vertailuarvon manipulointi tai manipulointiyritys.
3.
Hallinnoijalla on oltava johtajia, työntekijöitä ja muita luonnollisia henkilöitä, joiden palvelut on asetettu sen käyttöön tai valvontaan, koskevat menettelyt, joilla raportoidaan tämän asetuksen rikkomisista sisäisesti käyttämällä erityistä, itsenäistä kanavaa. 
3 luku
Käytännesäännöt ja tietolähteitä koskevat vaatimukset 
9 artikla
Menettelysäännöt 
1.
Hallinnoijan on otettava käyttöön jokaista vertailuarvoa varten käytännesäännöt, joissa määritellään selvästi hallinnoijan ja tietolähteiden vastuualueet ja velvollisuudet suhteessa vertailuarvon tarjontaan ja joihin sisältyy toimitettavien syöttötietojen selvä kuvaus ja ainakin yksi liitteessä I olevassa D jaksossa määritellyistä seikoista. 
2.
Hallinnoijan ja tietolähteiden on allekirjoitettava käytännesäännöt, jotka ovat kaikkia sopimuspuolia sitovat. 
3.
Siirretään komissiolle valta antaa delegoituja säädöksiä 37 artiklan mukaisesti toimenpiteistä, joilla tarkennetaan liitteessä I olevassa D jaksossa esitettyjen käytännesääntöjen lausekkeita erityyppisiä vertailuarvoja varten ja vertailuarvojen ja rahoitusmarkkinoiden kehityksen huomioon ottamiseksi.
Komissio ottaa huomioon vertailuarvojen ja tietolähteiden erilaiset ominaispiirteet muun muassa syöttötietojen ja menetelmien erojen, syöttötietojen manipulointiriskien ja vertailuarvoihin liittyvien valvontakäytäntöjen kansainvälisen lähentymisen osalta.
10 artikla 
Säännellyt tiedot 
1.
Jos vertailuarvoa varten toimitetut syöttötiedot ovat säänneltyjä tietoja, 7 artiklan 1 kohdan b alakohtaa, 8 artiklan 1 ja 2 kohtaa ja 9 artiklaa ei sovelleta.
2.
Hallinnoijan on tehtävä säänneltyjen tietojen tietolähteen kanssa sopimus, jossa selvästi osoitetaan tietolähteelle, mitä vertailuarvoja hallinnoija määrittelee säänneltyjen tietojen perusteella, ja varmistetaan tämän asetuksen noudattaminen.
11 artikla
Päätöksenteko, ohjaus ja valvonta
1.
Valvottua tietolähdettä koskevat seuraavat päätöksentekoa, ohjausta ja valvontaa koskevat vaatimukset:
a)
Valvotun tietolähteen on varmistettava, ettei mikään olemassa oleva tai mahdollinen eturistiriita vaikuta syöttötietojen tarjontaan ja että mahdollisesti tarvittavaa harkintavaltaa käytetään riippumattomasti ja rehdisti merkityksellisten tietojen pohjalta käytännesääntöjen mukaisesti (”Eturistiriidat”).
b)
Valvotulla tietolähteellä on oltava valvontakehys, jolla varmistetaan syöttötietojen eheys, tarkkuus ja luotettavuus ja se, että syöttötiedot tarjotaan tämän asetuksen säännösten ja käytännesääntöjen mukaisesti (”Riittävä valvonta”). 
2.
Valvotun tietolähteen on noudatettava liitteessä I olevassa E jaksossa määriteltyjä järjestelmiä ja valvontaa koskevia vaatimuksia.
3.
Valvotun tietolähteen on toimittava täysimääräisesti yhteistyössä hallinnoijan ja asianomaisen toimivaltaisen viranomaisen kanssa vertailuarvon tarjonnan auditoinnin ja valvonnan suhteen ja asettava saataville liitteessä I olevan E jakson mukaisesti säilytetyt tiedot ja aineistot.
4.
Siirretään komissiolle valta antaa delegoituja säädöksiä 37 artiklan mukaisesti toimenpiteistä, joilla tarkennetaan liitteessä I olevassa E jaksossa esitettyjä, järjestelmiä ja valvontaa koskevia vaatimuksia erityyppisiä vertailuarvoja varten.
Komissio ottaa huomioon vertailuarvojen ja valvottujen tietolähteiden erilaiset ominaispiirteet muun muassa toimitettujen syöttötietojen ja käytettyjen menetelmien erot, syöttötietojen manipulointiriskit ja valvottujen tietolähteiden toimintojen luonteen sekä vertailuarvojen ja rahoitusmarkkinoiden kehityksen valvontakäytäntöjen kansainvälisen lähentymisen perusteella.
III OSASTO
TOIMIALAKOHTAISET VAATIMUKSET JA KRIITTISET VERTAILUARVOT 
1 luku
 Vertailuarvojen toimialat
12 artikla
 Erityyppisiä vertailuarvoja ja toimialoja koskevat erityisvaatimukset
1.
Edellä II osastossa säädettyjen vaatimusten lisäksi pankkien välisen korkokannan vertailuarvoihin sovelletaan liitteessä II määriteltyjä erityisvaatimuksia.
2.
Edellä II osastossa säädettyjen vaatimusten lisäksi hyödykkeiden vertailuarvoihin sovelletaan liitteessä III määriteltyjä erityisvaatimuksia.
3.
Siirretään komissiolle valta antaa 39 artiklan mukaisesti delegoituja säädöksiä, joilla tarkennetaan tai mukautetaan markkinoiden, teknisen kehityksen ja kansainvälisen kehityksen perusteella seuraavia liitteiden II ja III seikkoja:
a)
aika, jonka jälkeen syöttötiedot on julkaistava (liitteessä II oleva 6 kohta);
b)
valvontalautakunnan valinta- ja nimitysprosessi ja vastuut (liitteessä II olevat 8, 9 ja 10 kohta);
c)
auditointien tiheys (liitteessä II oleva 12 kohta);
d)
käytännesäännöissä määriteltävät syöttötietojen toimitusprosessit (liitteessä II oleva 13 kohta);
e)
tietolähteen järjestelmät ja kontrollit (liitteessä II oleva 16 kohta);
f)
tiedot, jotka tietolähteen on säilytettävä, ja tietoväline, jossa ne on säilytettävä (liitteessä II olevat 17 ja 18 kohta);
g)
havainnot, jotka tietolähteen vaatimustenmukaisuuden valvontatoiminnon on ilmoitettava johdolle (liitteessä II oleva 19 kohta);
h)
syöttötietojen ja menettelyjen sisäisten arviointien tiheys (liitteessä II oleva 20 kohta);
i)
tietolähteen syöttötietojen ulkoisten auditointien tiheys (liitteessä II oleva 21 kohta);
j)
vertailuarvon kehityksen perusteet ja menettelyt (liitteessä III oleva 1 a kohta);
k)
menetelmään ja menetelmäkuvaukseen sisällytettävät seikat (liitteessä III olevat 1 ja 2 kohta);
l)
hallinnoijan vaatimukset, jotka koskevat vertailuarvon laskennan laatua ja eheyttä sekä kuhunkin laskelmaan liitettävän kuvauksen sisältöä (liitteessä III olevat 5 ja 6 kohta).
2 luku
 Kriittiset vertailuarvot
13 luku 
Kriittiset vertailuarvot
1.
Komissio hyväksyy luettelon unionissa sijaitsevista vertailuarvoista, jotka ovat 3 artiklan 21 kohdan määritelmän mukaisia kriittisiä vertailuarvoja. 
Nämä täytäntöönpanosäädökset hyväksytään 38 artiklan 2 kohdassa tarkoitettua tarkastelumenettelyä noudattaen.
2.
Kriittisen vertailuarvon hallinnoijan on toimitettava käytännesäännöt asianomaiselle toimivaltaiselle viranomaiselle viiden työpäivän kuluessa kriittisen vertailuarvon sisällyttämistä tämän artiklan 1 kohdassa tarkoitettuun luetteloon koskevan päätöksen voimaantulosta. Asianomaisen toimivaltaisen viranomaisen on tarkistettava 30 päivän kuluessa, täyttääkö käytännesääntöjen sisältö tämän asetuksen vaatimukset. Mikäli asianmukainen toimivaltainen viranomainen havaitsee seikkoja, jotka eivät täytä tämän asetuksen vaatimuksia, sen on ilmoitettava asiasta hallinnoijalle. Hallinnoijan on mukautettava käytännesääntöjä 30 päivän kuluessa kyseisestä pyynnöstä varmistaakseen, että ne täyttävät tämän asetuksen vaatimukset. 
14 artikla 
Pakollinen tietojen toimittaminen
1.
Mikäli vuoden aikana vähintään 20 prosenttia kriittisen vertailuarvon tietolähteistä on lakannut toimittamasta tietoja tai on riittävästi viitteitä siitä, että vähintään 20 prosenttia tietolähteistä todennäköisesti lakkaa toimittamasta tietoja, kriittisen vertailuarvon hallinnoijan toimivaltaisella viranomaisella on toimivalta
a)
vaatia 2 kohdan mukaisesti valittuja valvottuja yhteisöjä toimittamaan syöttötietoja hallinnoijalle menetelmän, käytännesääntöjen tai muiden sääntöjen mukaisesti;
b)
määritellä, missä muodossa ja mihin määräaikaan mennessä mitkäkin syöttötiedot on toimitettava; 
c)
muuttaa kriittisen vertailuarvon käytännesääntöjä, menetelmää tai muita sääntöjä.
2.
Hallinnoijan toimivaltaisen viranomaisen on määriteltävä valvotut yhteisöt, jotka ovat velvolliset toimittamaan tietoja kriittistä vertailuarvoa varten 1 kohdan mukaisesti, käyttäen seuraavia perusteita:
a)
valvotun yhteisön nykyisen ja mahdollisen markkinaosallistumisen suuruus, jota vertailuarvolla pyritään mittaamaan;
b)
valvotun yhteisön asiantuntemus ja valmius tuottaa laadultaan riittäviä syöttötietoja.
3.
Edellä olevan 1 kohdan a tai b alakohdan mukaisesti voimaan saatettujen toimenpiteiden avulla tietoja vertailuarvoa varten toimittamaan velvoitetun valvotun tietolähteen toimivaltaisen viranomaisen on avustettava hallinnoijan toimivaltaista viranomaista kyseisten toimenpiteiden täytäntöönpanossa. 
4.
Hallinnoijan toimivaltaisen viranomaisen on arvioitava jokaista 1 kohdan nojalla hyväksyttyä toimenpidettä vuoden kuluttua hyväksymisestä. Sen on peruutettava toimenpide, jos se
a)
katsoo, että tietolähteet todennäköisesti toimittavat syöttötietoja ainakin yhden vuoden ajan siinäkin tapauksessa, että velvoite peruutetaan, mikä on osoitettava ainakin
(1)
tietolähteiden kirjallisella sitoumuksella, jonka se on antanut hallinnoijalle ja toimivaltaiselle viranomaiselle sitoutumisestaan jatkaa syöttötietojen toimittamista kriittistä vertailuarvoa varten vähintään yhden vuoden ajan, jos velvoite pakolliseen osallistumiseen peruutetaan; 
(2)
hallinnoijan sellaisella kirjallisella kertomuksella toimivaltaiselle viranomaiselle, jossa osoitetaan perustelluksi arvio, jonka mukaan kriittisen vertailuarvon jatkuva elinkelpoisuus voidaan varmistaa pakollisen osallistumisen peruuttamisen jälkeenkin;
b)
katsoo, että käytettävissä on hyväksyttävä korvaava vertailuarvo ja että kriittisen vertailuarvon käyttäjät voivat siirtyä käyttämään kyseisestä korvaavaa vertailuarvoa vähin kustannuksin, mikä on osoitettava vähintään hallinnoijan kirjallisella kertomuksella, jossa selvitetään yksityiskohtaisesti keinot, joilla siirrytään käyttämään korvaavaa vertailuarvoa, sekä käyttäjien valmius siirtyä käyttämään kyseistä vertailuarvoa ja tästä käyttäjille aiheutuvat kustannukset. 
5.
Hallinnoijan on ilmoitettava asianomaiselle toimivaltaiselle viranomaiselle niin nopeasti kuin teknisesti on mahdollista, mikäli jokin tietolähteistä rikkoo tämän artiklan 1 kohdan vaatimuksia.
IV OSASTO
 AVOIMUUS JA KULUTTAJANSUOJA 
15 artikla
Vertailuarvoselvitys 
1.
Hallinnoijan on julkaistava jokaisesta vertailuarvosta vertailuarvoselvitys, jossa 
a)
määritellään selvästi ja yksiselitteisesti, mitä markkinoita tai talouden todellista tilannetta vertailuarvo mittaa ja missä olosuhteissa tämä mittaus voi muuttuu epäluotettavaksi;
b)
kuvataan tai luetellaan tarkoitukset, joihin vertailuarvoa on asianmukaista käyttää, ja missä olosuhteissa se voi muuttua tähän tarkoitukseen sopimattomaksi;
c)
määritellään tekniset tiedot, joissa yksilöidään selvästi ja yksiselitteisesti, missä laskennan osissa voidaan käyttää harkintavaltaa, minkä perusteiden nojalla kenenkin harkintavaltaa käytetään ja miten harkintavaltaa voidaan jälkikäteen arvioida;
d)
ilmoitetaan mahdollisuudesta, että tekijät, myös hallinnoijan valvonnan ulkopuoliset ulkoiset tekijät, voivat edellyttää muutoksia vertailuarvoon tai vertailuarvon lakkaamista; ja
e)
ilmoitetaan, että kaikkien vertailuarvoon viittauksen sisältävien rahoitussopimusten tai muiden rahoitusvälineiden olisi kestettävä vertailuarvoon tehtävät muutokset tai vertailuarvon lakkaaminen tai varauduttava muulla tavoin tähän mahdollisuuteen.
2.
Edellä olevan 1 kohdan noudattamisen varmistamiseksi hallinnoijan on täytettävä liitteessä I olevassa F jaksossa määritellyt yksityiskohtaiset vaatimukset.
16 artikla
Syöttötietojen avoimuus
1.
Hallinnoijan on julkaistava vertailuarvon määrittämiseen käytetyt syöttötiedot välittömästi julkaisun jälkeen, lukuun ottamatta tapauksia, joissa julkaisulla olisi vakavia haitallisia seurauksia tietolähteille tai jotka vaikuttaisivat kielteisesti vertailuarvon luotettavuuteen tai eheyteen. Näissä tapauksissa julkaisua voidaan lykätä ajaksi, joka vähentää merkitsevästi kyseisiä seurauksia. Syöttötietoihin sisältyviä henkilötietoja ei julkaista.
2.
Siirretään komissiolle valta antaa 37 artiklan mukaisesti delegoituja säädöksiä toimenpiteistä, joilla tarkennetaan edelleen 1 kohdassa tarkoitettuja ilmoitettavia tietoja, mukaan luettuina julkaisuvälineet sekä olosuhteet, joissa ilmoitusta voidaan lykätä, ja välineet, joilla ilmoitus on välitettävä.
17 artikla
Vertailuarvon lakkaaminen
1.
Hallinnoijan on julkaistava menettely toimista, joita hallinnoija toteuttaa yksittäisen vertailuarvon muuttuessa tai lakatessa.
2.
Valvottujen yhteisöjen, jotka julkaisevat tai omistavat rahoitusvälineitä tai ovat sopimuspuolina vertailuarvon viitteenä sisältävissä rahoitussopimuksissa, on laadittava selkeät kirjalliset suunnitelmat, joissa kuvataan toimet, joita ne toteuttavat, mikäli kyseinen vertailuarvo muuttuu olennaisesti tai sen tuottaminen lakkaa. Valvottujen yhteisöjen on toimitettava nämä suunnitelmat pyynnöstä asianomaiselle toimivaltaiselle viranomaiselle.
18 artikla
 Soveltuvuuden arvioiminen
1.
Jos valvottu yhteisö aikoo tehdä rahoitussopimuksen kuluttajan kanssa, valvotun yhteisön on ensiksi hankittava tarvittavat tiedot kuluttajan tietämyksestä ja kokemuksesta vertailuarvosta, tämän taloudellisesta tilanteesta ja tavoitteista rahoitussopimuksen suhteen sekä 15 artiklan mukaisesti julkaistu vertailuarvoselvitys, ja arvioitava, soveltuuko viittaaminen kyseiseen vertailuarvoon rahoitussopimuksessa kuluttajalle. 
2.
Jos valvottu yhteisö katsoo 1 kohdassa tarkoitetun arvioinnin perusteella, ettei vertailuarvo sovellu kuluttajalle, valvotun yhteisön on varoitettava kuluttajaa kirjallisesti ja perustellen.
V OSASTO
TOIMILUVAN SAANEIDEN HALLINNOIJIEN TAI KOLMANSIEN MAIDEN HALLINNOIJIEN TARJOAMIEN VERTAILUARVOJEN KÄYTTÖ 
19 artikla
Selkeiden vertailuarvojen käyttö
Valvottu yhteisö saa käyttää vertailuarvoa unionissa viitteenä rahoitusvälineessä tai rahoitussopimuksessa tai mittaamaan sijoitusrahaston tuottoa, jos sen on tarjonnut 23 artiklan mukaisesti toimiluvan saanut hallinnoija tai 21 artiklan mukaisesti rekisteröitynyt kolmannessa maassa sijaitseva hallinnoija.
20 artikla
Vastaavuus 
1.
Valvotut yhteisöt saavat käyttää kolmanteen maahan sijoittautuneen hallinnoijan tarjoamia vertailuarvoja unionissa edellyttäen, että seuraavia ehtoja noudatetaan:
a)
komissio on hyväksynyt 2 kohdan mukaisen vastaavuuspäätöksen, jossa tunnustetaan tämän kolmannen maan oikeudellisen kehyksen ja valvontakehyksen vastaavan tämän asetuksen vaatimuksia;
b)
hallinnoijalla on toimilupa tai se on rekisteröity tai sitä valvotaan kyseisessä kolmannessa maassa; 
c)
hallinnoija on ilmoittanut EAMV:lle suostumuksensa siihen, että valvotut yhteisöt saavat käyttää sen nykyisiä tai tulevia vertailuarvoja unionissa, toimittanut luettelon vertailuarvoista, joita saadaan käyttää unionissa, ja ilmoittanut toimivaltaisen viranomaisen, joka on vastuussa sen valvonnasta kolmannessa maassa; 
d)
hallinnoija on asianmukaisesti rekisteröity 21 artiklan mukaisesti; ja
e)
tämän artiklan 3 kohdassa tarkoitetut yhteistyöjärjestelyt ovat käytössä.
2.
Komissio voi antaa päätöksen, jossa todetaan, että kolmannen maan oikeudellisella kehyksellä ja valvontakäytännöllä varmistetaan, että
a)
kyseisessä kolmannessa maassa toimiluvan saaneet tai rekisteröidyt hallinnoijat täyttävät oikeudellisesti sitovat vaatimukset, jotka vastaavat tästä asetuksesta johtuvia vaatimuksia, erityisesti ottaen huomioon se, varmistetaanko kolmannen maan oikeuskehyksen ja valvontakäytäntöjen avulla rahoitusalan vertailuarvoja koskevien, 17 päivänä heinäkuuta 2013 julkaistujen IOSCO-periaatteiden noudattaminen; ja 
b)
oikeudellisesti sitovia vaatimuksia valvotaan ja ne pannaan täytäntöön kyseisessä kolmannessa maassa keskeytyksettä.
Nämä täytäntöönpanosäädökset hyväksytään 38 artiklan 2 kohdassa tarkoitettua tarkastelumenettelyä noudattaen.
3.
EAMV vahvistaa järjestelyt, joita sovelletaan yhteistyöhön sellaisten kolmansien maiden toimivaltaisten viranomaisten kanssa, joiden oikeudellinen kehys ja valvontakäytäntö on tunnustettu vastaavaksi 2 kohdan mukaisesti. Järjestelyissä on määritettävä ainakin 
a)
EAMV:n ja kyseisten kolmansien maiden toimivaltaisten viranomaisten väliset tietojenvaihtojärjestelmät, mukaan lukien oikeus saada kaikki EAMV:n pyytämät tiedot kyseisessä kolmannessa maassa toimiluvan saaneesta hallinnoijasta;
b)
järjestelmä, jota käytetään nopean ilmoituksen antamiseen EAMV:lle siinä tapauksessa, että kolmannen maan toimivaltainen viranomainen katsoo, että kolmannen maan toimiluvan saanut hallinnoija, jota se valvoo, rikkoo toimilupaansa koskevia edellytyksiä tai muuta kansallista lainsäädäntöä;
c)
valvontatoiminnan koordinointia koskevat menettelyt, mukaan lukien tarkastukset paikalla.
4.
EAMV laatii luonnoksia teknisiksi sääntelystandardeiksi, joissa yksilöidään 3 kohdassa tarkoitettujen yhteistyöjärjestelyjen vähimmäissisältö, jotta varmistetaan, että toimivaltaiset viranomaiset ja EAMV pystyvät käyttämään kaikkia niille tässä asetuksessa säädettyjä valvontaoikeuksia:
EAMV toimittaa nämä teknisten sääntelystandardien luonnokset komissiolle viimeistään [XXX].
Siirretään komissiolle valta hyväksyä ensimmäisessä alakohdassa tarkoitetut tekniset sääntelystandardit asetuksen (EU) N:o 1095/2010 10–14 artiklassa säädettyä menettelyä noudattaen.
21 artikla
Rekisteröinti
1.
EAMV rekisteröi hallinnoijat, jotka ovat ilmoittaneet sille suostumuksensa 20 artiklan 1 kohdan c alakohdan mukaisesti. Rekisteri asetetaan julkisesti saataville EAMV:n verkkosivustolle, ja siinä on tiedot niistä vertailuarvoista, joita kyseiset hallinnoijat saavat tarjota, sekä näiden valvonnasta kolmannessa maassa vastuussa olevasta toimivaltaisesta viranomaisesta.
2.
EAMV peruuttaa 1 kohdassa tarkoitetun hallinnoijan rekisteröinnin 1 kohdassa tarkoitetussa rekisterissä, jos
a)
EAMV:lla on perustellut, asiakirjatodisteisiin perustuvat syyt katsoa, että hallinnoija toimii tavalla, joka on selvästi sen vertailuarvojen käyttäjien etujen vastainen tai haittaa markkinoiden asianmukaista toimintaa; tai 
b)
EAMV:lla on perustellut, asiakirjatodisteisiin perustuvat syyt katsoa, että hallinnoija on rikkonut vakavasti kansallista lainsäädäntöä tai muita siihen kolmannessa maassa sovellettavia sääntöjä, joiden nojalla komissio on hyväksynyt 20 artiklan 2 kohdan mukaisen päätöksen. 
3.
EAMV voi tehdä päätöksen 2 kohdan nojalla vain, jos seuraavat edellytykset täyttyvät:
a)
EAMV on siirtänyt asian kolmannen maan toimivaltaisen viranomaisen käsiteltäväksi, eikä tämä ole toteuttanut aiheellisia toimenpiteitä, jotka ovat tarpeen sijoittajien suojaamiseksi ja markkinoiden moitteettoman toiminnan varmistamiseksi unionissa, tai viranomainen ei ole pystynyt osoittamaan, että kyseinen hallinnoija noudattaa vaatimuksia, joita siihen sovelletaan kyseisessä kolmannessa maassa; 
b)
EAMV on ilmoittanut kolmannen maan toimivaltaiselle viranomaiselle aikomuksestaan peruuttaa hallinnoijan rekisteröinti vähintään 30 päivää ennen rekisteröinnin peruuttamista.
4.
EAMV ilmoittaa muille toimivaltaisille viranomaisille 2 kohdan mukaisesti hyväksytystä toimenpiteestä viipymättä ja julkaisee päätöksensä verkkosivustollaan.
VI OSASTO
 HALLINNOIJIEN TOIMILUPA JA VALVONTA
1 luku
Toimilupa 
22 artikla
Toimilupavaatimus
1.
Hallinnoijan on haettava toimilupaa tarjota vertailuarvoja, jos se tarjoaa indeksejä, joita käytetään tai jotka on tarkoitettu käytettäviksi viittauksina rahoitusvälineissä tai -sopimuksissa tai mittaamaan sijoitusrahaston tuottoa. 
2.
Toimiluvan saaneen hallinnoijan on aina noudatettava toimiluvan myöntämisedellytyksiä ja ilmoitettava toimivaltaiselle viranomaiselle kaikista alkuperäisen toimiluvan edellytysten olennaisista muutoksista.
23 artikla
Toimilupahakemus
1.
Hallinnoijan on toimitettava toimilupahakemus hallinnoijan sijaintijäsenvaltion toimivaltaiselle viranomaiselle. 
2.
Edellä olevan 1 kohdan mukainen toimilupahakemus on jätettävä
a)
30 työpäivän kuluessa siitä, kun valvottu yhteisö on tehnyt sopimuksen kyseisen hallinnoijan tarjoaman indeksin käyttämisestä viittauksena rahoitusvälineessä tai rahoitussopimuksessa tai sijoitusrahaston tuoton mittaamisessa;
b)
30 työpäivän kuluessa siitä, kun hallinnoija on antanut 25 artiklan 2 kohdan mukaisesti suostumuksensa indeksin käyttämiseen viitteenä 25 artiklan 1 kohdassa tarkoitetussa rahoitusvälineessä.
3.
Toimilupaa hakevan hallinnoijan on toimitettava kaikki tarvittavat tiedot, joiden perusteella toimivaltainen viranomainen voi varmistua siitä, että toimilupaa hakeva hallinnoija on toimiluvan myöntämisajankohtana toteuttanut kaikki tarvittavat järjestelyt tässä asetuksessa säädettyjen vaatimusten täyttämiseksi.
4.
Asianmukaisen toimivaltaisen viranomaisen on 15 työpäivän kuluessa hakemuksen vastaanottamisesta arvioitava, sisältääkö hakemus kaikki tarvittavat tiedot, ja ilmoitettava asiasta hakijalle. Jos hakemus on puutteellinen, hakijan on toimitettava asianomaisen toimivaltaisen viranomaisen edellyttämät lisätiedot.
5.
Asianmukaisen toimivaltaisen viranomaisen on 45 työpäivän kuluessa täydellisen hakemuksen vastaanottamisesta tutkittava hakemus ja tehtävä päätös toimilupaa hakeneen hallinnoijan toimiluvan myöntämisestä tai epäämisestä. Toimivaltaisen viranomaisen on ilmoitettava viiden työpäivän kuluessa päätöksen tekemisestä asianomaiselle hallinnoijalle, onko toimilupa myönnetty vai evätty. Jos toimivaltainen viranomainen kieltäytyy myöntämästä toimilupaa sitä hakeneelle hallinnoijalle, sen on perusteltava päätöksensä. 
6.
Toimivaltaisen viranomaisen on ilmoitettava EAMV:lle kaikista toimilupaa hakeneen hallinnoijan toimiluvan myöntämistä tai epäämistä koskevista päätöksistään, ja EAMV julkaisee tämän asetuksen mukaisesti toimiluvan saaneiden hallinnoijien luettelon. Luettelo saatetaan ajan tasalle seitsemän päivän kuluessa tässä kohdassa tarkoitetusta ilmoituksesta.
7.
Siirretään komissiolle valta antaa 39 artiklan mukaisesti delegoituja säädöksiä toimenpiteistä, joilla tarkennetaan edelleen toimilupahakemuksessa ilmoitettavia tietoja ottaen huomioon suhteellisuusperiaate sekä hallinnoijille ja toimivaltaisille viranomaisille aiheutuvat kustannukset. 
24 artikla 
Toimiluvan peruuttaminen tai voimassaolon keskeyttäminen
1.
Toimivaltaisen viranomaisen on peruutettava hallinnoijan toimilupa tai keskeytettävä sen voimassaolo, jos hallinnoija
a)
nimenomaisesti luopuu toimiluvasta tai ei ole tarjonnut vertailuarvoja 12 edellisen kuukauden aikana;
b)
on saanut toimiluvan väärien ilmoitusten perusteella tai muilla sääntöjenvastaisilla keinoilla;
c)
ei enää täytä toimiluvan myöntämiseen johtaneita edellytyksiä; tai
d)
on rikkonut vakavasti tai toistuvasti tämän asetuksen säännöksiä.
2.
Toimivaltaisen viranomaisen on ilmoitettava EAMV:lle päätöksestään viiden työpäivän kuluessa.
2 luku 
Vertailuarvojen ilmoittaminen
25 artikla
Ilmoitus EAMV:lle indeksin käytöstä rahoitusvälineessä
1.
Kun toimivaltainen viranomainen saa tietoonsa, että indeksiä käytetään viitteenä rahoitusvälineessä tai että hakemus indeksin viitteenä sisältävän rahoitusvälineen ottamisesta kaupankäynnin kohteeksi on jätetty kyseisen toimivaltaisen viranomaisen valvomalle markkinapaikalle, toimivaltaisen viranomaisen on ilmoitettava asiasta EAMV:lle 10 työpäivän kuluessa.
2.
EAMV ilmoittaa 10 työpäivän kuluessa ilmoituksesta vertailuarvon asianomaiselle hallinnoijalle kaikki yksityiskohtaiset tiedot vertailuarvon käytöstä ja pyytää hallinnoijaa vahvistamaan 10 työpäivän kuluessa, että se suostuu tai on antanut luvan vertailuarvon käyttöön. 
3.
Rajoittamatta [rahoitusmarkkina-asetuksen] 30 artiklan soveltamista, jollei hallinnoija vahvista EAMV:lle suostumustaan 2 kohdassa säädetyn määräajan kuluessa, EAMV ilmoittaa asiasta asianomaiselle toimivaltaiselle viranomaiselle, jonka on pyydettävä markkinapaikkaa peruuttamaan kyseisen rahoitusvälineen noteeraus tai epäämään sen ottaminen kaupankäynnin kohteeksi 10 työpäivän kuluessa. 
4.
EAMV julkaisee verkkosivustollaan luettelon kaikista 1, 2 ja 3 kohdassa tarkoitetuista ilmoituksista.
EAMV laatii luonnoksen teknisistä täytäntöönpanostandardeista, joissa määritetään menettelyt ja lomakkeet 1 ja 2 kohdassa tarkoitettua tietojenvaihtoa varten.
EAMV toimittaa ensimmäisissä alakohdissa tarkoitetut teknisten täytäntöönpanostandardien luonnokset komissiolle viimeistään [XXXX]. 
Siirretään komissiolle valta hyväksyä ensimmäisessä alakohdassa tarkoitetut tekniset täytäntöönpanostandardit asetuksen (EY) N:o 1095/2010 15 artiklan mukaisesti.
3 luku
Valvontayhteistyö
26 artikla
Tehtävien siirtäminen toimivaltaisten viranomaisten välillä
1.
Toimivaltainen viranomainen voi asetuksen (EU) N:o 1095/2010 28 artiklan mukaisesti siirtää sille tämän asetuksen nojalla kuuluvia tehtäviään toisen jäsenvaltion toimivaltaiselle viranomaiselle. Tehtävien siirtäminen ei vaikuta siirtävän toimivaltaisen viranomaisen vastuuseen, ja toimivaltaisten viranomaisten on ilmoitettava EAMV:lle ehdotetuista siirroista 60 päivää ennen siirron voimaantuloa. 
2.
Toimivaltainen viranomainen voi siirtää osan sille tämän asetuksen nojalla kuuluvista tehtävistä EAMV:lle tämän suostumuksella. Tehtävien siirtäminen ei vaikuta siirtävän toimivaltaisen viranomaisen vastuuseen. 
3.
EAMV ilmoittaa jäsenvaltioille ehdotetusta siirrosta seitsemän päivän kuluessa. EAMV julkaisee yksityiskohdat sovitusta siirrosta viiden työpäivän kuluessa ilmoituksesta.
27 artikla
Toiselta jäsenvaltiolta saatujen tietojen ilmaiseminen
1.
Toimivaltainen viranomainen saa luovuttaa toiselta toimivaltaiselta viranomaiselta saamiaan tietoja ainoastaan, 
a)
jos se on saanut kirjallisen suostumuksen kyseiseltä toimivaltaiselta viranomaiselta ja tiedot luovutetaan ainoastaan sellaisia tarkoituksia varten, jotka tämä toimivaltainen viranomainen on hyväksynyt; tai
b)
jos niiden ilmaiseminen on tarpeen oikeudenkäyntiä varten.
28 artikla
Yhteistyö tapauksissa, joissa pyydetään tarkastusten tai tutkimusten tekemistä paikalla
1.
Asianomainen toimivaltainen viranomainen voi pyytää toiselta toimivaltaiselta viranomaiselta apua, joka koskee paikalla tehtäviä tarkastuksia tai tutkimuksia.
2.
Edellä 1 kohdassa tarkoitetun pyynnön esittävän toimivaltaisen viranomaisen on ilmoitettava asiasta EAMV:lle. Jos tutkimuksella tai tarkastuksella on rajatylittäviä vaikutuksia, toimivaltaiset viranomaiset voivat pyytää EAMV:a huolehtimaan paikalla tehtävän tarkastuksen tai tutkimuksen koordinoinnista.
3.
Jos jäsenvaltion toimivaltainen viranomainen saa toiselta toimivaltaiselta viranomaiselta pyynnön, joka koskee paikalla suoritettavan tarkastuksen tai tutkimuksen tekemistä, se voi
a)
tehdä itse paikalla suoritettavan tarkastuksen tai tutkimuksen;
b)
antaa pyynnön esittäneen toimivaltaisen viranomaisen osallistua paikalla suoritettavaan tarkastukseen tai tutkimukseen;
c)
nimittää tarkastajat tai asiantuntijat tekemään paikalla suoritettavan tarkastuksen tai tutkimuksen.
4 luku
Toimivaltaisten viranomaisten tehtävät
29 artikla
Toimivaltaiset viranomaiset
1.
Kunkin jäsenvaltion on nimettävä hallinnoijia ja valvottuja tietolähteitä varten asianomainen toimivaltainen viranomainen, joka vastaa tästä asetuksesta johtuvien tehtävien suorittamisesta, ja ilmoitettava siitä komissiolle ja EAMV:lle. 
2.
Jos jäsenvaltio nimeää useamman kuin yhden toimivaltaisen viranomaisen, sen on selvästi yksilöitävä kunkin tehtävät ja nimettävä yksi viranomainen, joka vastaa komission, EAMV:n ja muiden jäsenvaltioiden toimivaltaisten viranomaisten välisen yhteistyön ja tietojenvaihdon koordinoinnista.
3.
EAMV julkaisee verkkosivustollaan luettelon 1 kohdan mukaisesti nimetyistä toimivaltaisista viranomaisista.
30 artikla
Toimivaltaisten viranomaisten valtuudet 
1.
Voidakseen hoitaa tämän asetuksen mukaiset tehtävänsä toimivaltaisilla viranomaisilla on kansallisen lainsäädännön mukaisesti oltava vähintään seuraavat valvonta- ja tutkintavaltuudet:
a)
saada tutustua kaikkiin asiakirjoihin tai muihin tietoihin niiden muodosta riippumatta ja saada tai ottaa jäljennös niistä;
b)
vaatia tai pyytää tietoja kaikilta asiaan liittyviltä henkilöiltä, myös niiltä, jotka eri vaiheissa osallistuvat toimeksiantojen lähettämiseen tai asianomaisten transaktioiden toteuttamiseen, sekä heidän päämiehiltään, ja tarvittaessa oikeus kutsua tällainen henkilö kuulusteltavaksi tietojen saamiseksi;
c)
hyödykkeitä syöttötietoinaan käyttävien vertailuarvojen osalta pyytää vakiomuotoisia tietoja niihin liittyvillä spot-markkinoilla toimivilta markkinaosapuolilta, saada raportteja transaktioista ja päästä suoraan välittäjien järjestelmiin;
d)
tehdä tarkastuksia tai tutkimuksia paikalla muissa kohteissa kuin luonnollisten henkilöiden yksityisasunnoissa;
e)
tulla luonnollisten henkilöiden ja oikeushenkilöiden tiloihin takavarikoimaan asiakirjoja ja muita tietoja niiden muodosta riippumatta, jos voidaan perustellusti epäillä, että tarkastuksen tai tutkimuksen kohteeseen liittyvillä asiakirjoilla tai tiedoilla voi olla merkitystä näytettäessä tämän asetuksen rikkomisen tapahtuneen. Mikäli kyseisen jäsenvaltion oikeusviranomaiselta tarvitaan ennakkolupa, kansallisen lainsäädännön nojalla, näitä valtuuksia saadaan käyttää vasta kyseisen ennakkoluvan saannin jälkeen;
f)
vaatia valvottujen yhteisöjen hallussa olevia tallenteita puhelinkeskusteluista ja sähköisistä viesteistä tai muita tietoliikennetietoja; 
g)
pyytää varojen jäädyttämistä tai takavarikointia tai molempia;
h)
keskeyttää vertailuarvon viittauksena sisältävän rahoitusvälineen kaupankäynti;
i)
vaatia väliaikaisesti sellaisen käytännön lopettamista, jonka toimivaltainen viranomainen katsoo olevan tämän asetuksen vastainen;
j)
määrätä väliaikainen ammattitoimintakielto;
k)
toteuttaa kaikki tarvittavat toimet, joilla varmistetaan, että yleisölle tiedotetaan vertailuarvon tarjonnasta asianmukaisesti, myös vaatimalla vertailuarvon julkaissutta tai sellaista levittänyttä henkilöä julkaisemaan korjaava selvitys aiemmin toimitetuista tiedoista tai vertailuarvon luvuista.
2.
Toimivaltaisten viranomaisten on käytettävä 1 kohdassa tarkoitettuja toimintojaan ja valtuuksiaan jollain seuraavista tavoista:
a)
suoraan;
b)
yhdessä muiden viranomaisten kanssa tai markkinoilla toimivien yritysten kanssa;
c)
omalla vastuullaan siirtämällä valtuudet tällaisille viranomaisille tai markkinoilla toimiville yrityksille;
d)
saattamalla asian toimivaltaisten oikeusviranomaisten käsiteltäväksi.
Käyttäessään kyseisiä valtuuksia toimivaltaisilla viranomaisilla on oltava käytössään riittävät ja tehokkaat takeet puolustusoikeuden ja perusoikeuksien toteutumisesta.
3.
Jäsenvaltioiden on varmistettava, että asianmukaiset toimenpiteet on toteutettu sen varmistamiseksi, että toimivaltaisilla viranomaisilla on kaikki tehtäviensä hoitamisen edellyttämät valvonta- ja tutkintavaltuudet.
4.
Henkilön ei katsota rikkovan sopimukseen tai lakiin, asetuksiin tai hallinnollisiin määräyksiin perustuvia tietojen ilmaisemista koskevia rajoituksia luovuttaessaan tietoja 2 kohdan mukaisesti. 
31 artikla
Hallinnolliset toimenpiteet ja seuraamukset
1.
Jäsenvaltioiden on kansallisen lainsäädäntönsä mukaisesti varmistettava, tämän kuitenkaan rajoittamatta 34 artiklan mukaisia toimivaltaisten viranomaisten valvontavaltuuksia, että toimivaltaisilla viranomaisilla on oikeus toteuttaa asianmukaiset hallinnolliset toimenpiteet ja määrätä hallinnolliset seuraamukset ainakin tilanteissa, joissa
a)
tämän asetuksen 5 artiklan 1 kohtaa, 6 artiklaa, 7 artiklan 1 kohtaa, 8, 9, 10, 11, 14, 15, 16, 17, 18, 19, 22 ja 23 artiklaa rikotaan; ja
b)
kieltäydytään yhteistyöstä tutkimuksessa tai suostumisesta tutkimukseen tai 30 artiklan soveltamisalaan kuuluvan tarkastuksen tai pyynnön yhteydessä.
2.
Edellä 1 kohdassa tarkoitetun rikkomisen yhteydessä jäsenvaltioiden on kansallisen lainsäädännön mukaisesti myönnettävä toimivaltaisille viranomaisille valtuudet toteuttaa ainakin seuraavat hallinnolliset toimenpiteet ja seuraamukset:
a)
määräys, jossa rikkomisesta vastuussa olevaa henkilöä vaaditaan lopettamaan rikkominen ja olemaan toistamatta sitä;
b)
vaatimus luopua rikkomisen ansiosta saaduista voitoista tai vältetyistä tappioista, jos ne voidaan määrittää;
c)
julkinen varoitus, jossa ilmoitetaan vastuullinen henkilö ja rikkomisen luonne;
d)
säännellyn yhteisön toimiluvan peruutus tai keskeytys;
e)
tällaisesta rikkomisesta vastuulliseksi katsotulle luonnolliselle henkilölle määrättävä kielto toimia johtotehtävissä hallinnoijissa tai tietolähteissä; 
f)
sellaisten hallinnollisten taloudellisten enimmäisseuraamusten määrääminen, jotka ovat vähintään kolme kertaa suuremmat kuin rikkomisella saadut voitot tai vältetyt tappiot, jos ne voidaan määrittää; tai
1)
hallinnolliset taloudelliset enimmäisseuraamukset luonnolliselle henkilölle vähintään
i) 5 artiklan 1 kohdan, 6 artiklan, 7 artiklan 1 kohdan, 8, 9, 10, 11, 14, 15, 16, 17, 18, 19, 22 ja 23 artiklan rikkomisesta 500 000 euroa tai, jäsenvaltioissa joissa euro ei ole virallinen rahayksikkö, vastaava määrä kansallisessa rahayksikössä tämän asetuksen voimaantulopäivänä; tai
ii) 7 artiklan 1 kohdan b tai c alakohdan rikkomisesta 100 000 euroa tai jäsenvaltioissa joissa euro ei ole virallinen rahayksikkö, vastaava määrä kansallisessa rahayksikössä tämän asetuksen voimaantulopäivänä;
2)
hallinnolliset taloudelliset enimmäisseuraamukset oikeushenkilölle vähintään
i) 5 artiklan 1 kohdan, 6 artiklan, 7 artiklan 1 kohdan, 8, 9, 10, 11, 14, 15, 16, 17, 18, 19, 22 ja 23 artiklan rikkomisesta joko 1 000 000 euroa tai 10 prosenttia sen ylimmän hallintoelimen hyväksymän uusimman tilinpäätöksen mukaisesta yhteenlasketusta vuotuisesta liikevaihdosta sen mukaan, kumpi määristä on suurempi; jos oikeushenkilö on emoyrityksenä toimiva yritys tai emoyrityksen tytäryritys, jonka on laadittava konsolidoitu tilinpäätös direktiivissä 2013/34/ETY määritellyllä tavalla, kyseisellä yhteenlasketulla vuotuisella liikevaihdolla tarkoitetaan pankkien osalta direktiivin 86/635/EY ja vakuutusyritysten osalta direktiivin 91/674/EY mukaisesti yhteenlaskettua vuotuista liikevaihtoa tai vastaavan tyyppistä tuloa perimmäisen emoyrityksen ylimmän hallintoelimen hyväksymässä uusimmassa konsolidoidussa tilinpäätöksessä, tai jos henkilö on yhdistys, 10 prosenttia sen jäsenten kokonaisliikevaihdosta; tai
ii) 6 artiklan 1 kohdan b tai c alakohdan rikkomisesta 250 000 euroa tai 2 prosenttia ylimmän hallintoelimen hyväksymän uusimman tilinpäätöksen mukaisesta yhteenlasketusta vuotuisesta liikevaihdosta sen mukaan, kumpi määristä on suurempi; jos oikeushenkilö on emoyrityksenä toimiva yritys tai emoyrityksen tytäryritys, jonka on laadittava konsolidoitu tilinpäätös direktiivissä 2013/34/ETY määritellyllä tavalla, kyseisellä yhteenlasketulla vuotuisella liikevaihdolla tarkoitetaan pankkien osalta direktiivin 86/635/EY ja vakuutusyritysten osalta direktiivin 91/674/EY mukaisesti yhteenlaskettua vuotuista liikevaihtoa tai vastaavan tyyppistä tuloa perimmäisen emoyrityksen ylimmän hallintoelimen hyväksymässä uusimmassa konsolidoidussa tilinpäätöksessä, tai jos henkilö on yhdistys, 10 prosenttia sen jäsenten kokonaisliikevaihdosta.
3.
Jäsenvaltioiden on ilmoitettava 1 ja 2 kohdassa tarkoitetuista säännöksistä komissiolle ja EAMV:lle viimeistään [12 kuukauden kuluttua tämän asetuksen voimaantulosta]. Niiden on ilmoitettava komissiolle ja EAMV:lle viipymättä kaikista kyseisten sääntöjen muutoksista.
4.
Jäsenvaltiot voivat antaa toimivaltaisille viranomaisille kansallisen lainsäädännön mukaisesti muita seuraamusvaltuuksia 1 kohdassa mainittujen lisäksi ja säätää mainitussa kohdassa vahvistettuja suuremmista seuraamuksista.
32 artikla
Valvonta- ja seuraamusvaltuuksien käyttö
1.
Jäsenvaltioiden on varmistettava, että määritettäessä hallinnollisten seuraamusten tyyppiä ja tasoa toimivaltaiset viranomaiset ottavat huomioon kaikki merkitykselliset seikat, joihin kuuluvat esimerkiksi
a)
rikkomisen vakavuus ja kesto;
b)
vastuullisen henkilön vastuun määrä;
c)
vastuullisen henkilön taloudellinen vahvuus, joka ilmenee erityisesti vastuullisen oikeushenkilön kokonaisliikevaihdosta tai luonnollisen henkilön vuosituloista;
d)
vastuullisen henkilön saamien voittojen tai välttämien tappioiden suuruus, sikäli kuin ne voidaan määrittää;
e)
vastuullisen henkilön yhteistyön aste toimivaltaisen viranomaisen kanssa, tämän kuitenkaan rajoittamatta tarvetta varmistaa henkilön luopuminen saamistaan voitoista tai välttämistään tappioista;
f)
kyseisen henkilön aiemmat rikkomiset;
g)
toimenpiteet, joita vastuullinen henkilö on toteuttanut rikkomisen jälkeen sen toistumisen estämiseksi.
2.
Harjoittaessaan seuraamusvaltuuksiaan 31 artiklassa määritellyissä olosuhteissa toimivaltaisten viranomaisten on tehtävä tiivistä yhteistyötä varmistaakseen, että valvonta- ja tutkintavaltuuksilla ja hallinnollisilla seuraamuksilla saavutetaan tässä asetuksessa tarkoitetut tulokset. Niiden on lisäksi sovitettava toimintansa yhteen, jotta vältetään mahdollinen päällekkäisyys sovellettaessa valvonta- ja tutkintavaltuuksia sekä hallinnollisia seuraamuksia ja sakkoja rajatylittävissä tapauksissa.
33 artikla
Päätösten julkaiseminen
1.
Toimivaltaisten viranomaisten on julkaistava tämän asetuksen rikkomisen perusteella määrättyä hallinnollista seuraamusta tai toimenpidettä koskeva päätös virallisella verkkosivustollaan välittömästi, kun seuraamuksen saaneelle henkilölle on ilmoitettu päätöksestä. Julkaisuun on sisällytettävä vähintään tiedot rikkomisen tyypistä ja luonteesta sekä vastuullisten henkilöiden henkilöllisyys. Tämä velvollisuus ei koske päätöksiä, joissa määrätään luonteeltaan tutkinnallisista toimenpiteistä. 
2.
Jos toimivaltainen viranomainen katsoo, että oikeushenkilöiden henkilöllisyyden tai luonnollisten henkilöiden henkilötietojen julkaiseminen on kohtuutonta tällaisten tietojen julkaisemisen oikeasuhteisuutta selvittävän tapauskohtaisen arvioinnin perusteella tai jos julkaiseminen vaarantaa rahoitusmarkkinoiden vakauden tai meneillään olevan tutkimuksen, toimivaltaisten viranomaisten on
a)
joko lykättävä seuraamuksen tai toimenpiteen määräämistä koskevan päätöksen julkaisua, kunnes julkaisemattomuuden syyt raukeavat;
b)
julkaistava päätös seuraamuksen tai toimenpiteen määräämisestä nimettömänä kansallisen lainsäädännön mukaisella tavalla, mikäli nimettömän julkaisemisen avulla varmistetaan kyseisten henkilötietojen tehokas suojelu; mikäli seuraamus tai toimenpide päätetään julkaista nimettömänä, kyseisten tietojen julkaisemista voidaan lykätä kohtuulliseksi ajaksi, jos arvioidaan, että sen kuluessa syyt nimettömään julkaisemiseen raukeavat;
c)
jätettävä päätös seuraamuksen tai toimenpiteen määräämisestä kokonaan julkaisematta, mikäli katsotaan, etteivät a ja b kohdassa määritellyt vaihtoehdot olet riittäviä varmistamaan
1)
sen, ettei rahoitusmarkkinoiden vakaus vaarannu; tai
2)
tällaisten päätösten julkaisemisen oikeasuhteisuuden verrattuna toimenpiteisiin, jotka katsotaan vähäisiksi. 
3.
Mikäli päätökseen määrätä seuraamus tai toimenpide haetaan muutosta asianomaisilta oikeus- tai muilta viranomaisilta, toimivaltaisten viranomaisten on lisäksi julkaistava välittömästi virallisella verkkosivustollaan nämä tiedot ja mahdolliset myöhemmät tiedot muutoksenhaun tuloksesta. Lisäksi on julkaistava päätökset aiemman, seuraamuksen tai toimenpiteen määräämistä koskevan päätöksen kumoamisesta.
4.
Toimivaltaisten viranomaisten on varmistettava, että tämän artiklan mukainen julkaisu säilyy niiden virallisella nettisivustolla vähintään viiden vuoden ajan julkaisemisesta. Julkaisuun sisältyvät henkilötiedot säilytetään toimivaltaisen viranomaisen virallisella verkkosivustolla ainoastaan tarpeellisen ajan kulloinkin sovellettavien tietosuojasääntöjen mukaisesti.
34 artikla
Toimivaltaisten viranomaisten kollegiot
1.
Toimivaltaisen viranomaisen on perustettava toimivaltaisten viranomaisten kollegio 30 työpäivän kuluessa 13 artiklan 1 kohdassa tarkoitetun, vertailuarvon kriittiseksi vertailuarvoksi määrittävän päätöksen voimaantulosta.
2.
Kollegioon kuuluvat hallinnoijan toimivaltainen viranomainen, EAMV ja tietolähteiden toimivaltaiset viranomaiset. 
3.
Muiden jäsenvaltioiden toimivaltaisilla viranomaisilla on oikeus päästä kollegion jäseneksi, jos kyseisen kriittisen vertailuarvon tarjoamisen lakkaaminen aiheuttaisi merkittäviä haittavaikutuksia kyseisten jäsenvaltioiden rahoitusvakauteen, markkinoiden asianmukaiseen toimintaan, kuluttajiin tai reaalitalouteen. 
Jos toimivaltainen viranomainen aikoo ryhtyä kollegion jäseneksi ensimmäisen alakohdan nojalla, sen on lähetettävä hallinnoijan toimivaltaiselle viranomaiselle pyyntö, jossa osoitetaan kyseisen säännöksen edellytysten täyttyminen. Hallinnoijan asianomaisen toimivaltaisen viranomaisen on käsiteltävä pyyntö ja ilmoitettava pyynnön esittäneelle viranomaiselle 20 työpäivän kuluessa pyynnön vastaanotosta, katsooko se kyseisten vaatimusten täyttyvän. Jos se katsoo, etteivät kyseiset vaatimukset täyty, pyynnön esittänyt viranomainen voi saattaa asian EAMV:n käsiteltäväksi 10 kohdan mukaisesti.
4.
EAMV edistää ja seuraa osaltaan asetuksen (EU) N:o 1095/2010 21 artiklan mukaisesti tässä artiklassa tarkoitettujen valvontakollegioiden tehokasta, vaikuttavaa ja yhdenmukaista toimintaa. Tätä varten EAMV osallistuu tarpeen mukaan ja on katsottava toimivaltaiseksi viranomaiseksi tässä yhteydessä.
5.
Hallinnoijan toimivaltainen viranomainen toimii kollegion kokousten puheenjohtajana, sovittaa kollegion toimet yhteen ja varmistaa riittävän tietojenvaihdon kollegion jäsenten välillä.
6.
Hallinnoijan toimivaltaisen viranomaisen on laadittava kollegion puitteissa kirjalliset järjestelyt seuraavista:
a)
toimivaltaisten viranomaisten kesken vaihdettavat tiedot;
b)
toimivaltaisten viranomaisten välinen päätöksentekoprosessi;
c)
tilanteet, joissa toimivaltaisten viranomaisten on kuultava toisiaan; 
d)
edellä olevan 14 artiklan 3 kohdan nojalla tarjottava apu 14 artiklan 1 kohdan a ja b alakohdassa tarkoitettujen toimenpiteiden täytäntöönpanossa.
Jos hallinnoija tarjoaa useampaa kuin yhtä vertailuarvoa, hallinnoijan toimivaltainen viranomainen voi perustaa yhden kollegion kaikille kyseisen hallinnoijan tarjoamille vertailuarvoille.
7.
Jollei 6 kohdassa tarkoitetuista järjestelyistä päästä sopimukseen, kollegion jäsenet EAMV:a lukuun ottamatta voivat saattaa asian EAMV:n käsiteltäväksi. Hallinnoijan toimivaltaisen viranomaisen on otettava asianmukaisesti huomioon EAMV:n kirjallisista yhteensovittamisjärjestelyistä mahdollisesti antamat lausunnot ennen järjestelyjen lopullisesta tekstistä päättämistä. Kirjalliset yhteensovittamisjärjestelyt on esitettävä yhdessä asiakirjassa, joka sisältää riittävät perustelut merkittäville poikkeuksille EAMV:n lausunnosta. Hallinnoijan toimivaltaisen viranomaisen on toimitettava kirjalliset yhteensovittamisjärjestelyt kollegion jäsenille ja EAMV:lle.
8.
Ennen 14, 23, 24 ja 31 artiklassa tarkoitettujen toimenpiteiden toteuttamista hallinnoijan toimivaltaisen viranomaisen on kuultava kollegion jäseniä. Kollegion jäsenten on pyrittävä kaikin kohtuullisin keinoin yhteisymmärrykseen.
Hallinnoijan toimivaltaisen viranomaisen päätöksessä tällaisten toimenpiteiden toteuttamisesta on otettava huomioon vaikutukset toisiin toimivaltaisiin viranomaisiin ja niiden jäsenvaltioihin, erityisesti mahdolliset vaikutukset rahoitusjärjestelmän vakauteen missä tahansa muussa asiaan liittyvässä jäsenvaltiossa.
9.
Jollei kollegion jäsenten kesken päästä yhteisymmärrykseen 8 kohdassa tarkoitettujen toimenpiteiden toteuttamisesta 15 työpäivän kuluessa asian kollegiolle tiedoksi antamisesta, hallinnoijan toimivaltainen viranomainen voi tehdä päätöksen. Kyseisen päätöksen poikkeaminen kollegion muiden jäsenten ja tapauskohtaisesti EAMV:n kannoista on perusteltava riittävästi. Hallinnoijan toimivaltaisen viranomaisen on ilmoitettava päätöksensä viipymättä kollegiolle ja EAMV:lle.
10.
Toimivaltaiset viranomaiset EAMV:a lukuun ottamatta voivat saattaa asian EAMV:n käsiteltäväksi missä tahansa seuraavissa tilanteissa:
a)
toimivaltainen viranomainen ei ole ilmoittanut olennaisia tietoja;
b)
hallinnoijan toimivaltainen viranomainen on 3 kohdan nojalla tehdyn pyynnön perusteella ilmoittanut pyynnön esittäneelle viranomaiselle, etteivät mainitun kohdan vaatimukset täyty, tai se ei ole reagoinut pyyntöön kohtuullisessa ajassa; 
c)
toimivaltaiset viranomaiset eivät ole päässeet yhteisymmärrykseen 6 kohdassa määritellyistä seikoista;
d)
vertailuarvo on kriittinen vertailuarvo, ja on erimielisyyttä 14, 23, 24 ja 31 artiklan mukaisesti toteutetusta toimenpiteestä.
EAMV voi toimia asetuksen (EU) N:o 1095/2010 nojalla sille annettujen valtuuksien mukaisesti tämän kuitenkaan rajoittamatta 258 artiklan soveltamista. EAMV voi niin ikään auttaa toimivaltaisia viranomaisia kehittämään EAMV:n aloitteesta yhdenmukaisia yhteistyökäytäntöjä mainitun asetuksen 19 artiklan 1 kohdan toisen alakohdan mukaisesti.
35 artikla
Yhteistyö EAMV:n kanssa
1.
Toimivaltaisten viranomaisten on tätä asetusta soveltaessaan tehtävä yhteistyötä EAMV:n kanssa asetuksen (EU) N:o 1095/2010 mukaisesti.
2.
Toimivaltaisten viranomaisten on asetuksen (EU) N:o 1095/2010 35 artiklan mukaisesti toimitettava viipymättä EAMV:lle kaikki tiedot, joita se tarvitsee tehtäviensä suorittamiseksi. 
3.
EAMV laatii luonnoksen teknisistä täytäntöönpanostandardeista, joissa määritetään menettelyt ja lomakkeet 2 kohdassa tarkoitettua tietojenvaihtoa varten.
EAMV toimittaa ensimmäisessä alakohdassa tarkoitetut teknisten täytäntöönpanostandardien luonnokset komissiolle viimeistään [XXXX]. 
Siirretään komissiolle valta hyväksyä ensimmäisessä alakohdassa tarkoitetut tekniset täytäntöönpanostandardit asetuksen (EY) N:o 1095/2010 15 artiklan mukaisesti.
36 artikla
Salassapitovelvollisuus
1.
Tämän asetuksen nojalla saatuja, vaihdettuja tai toimitettuja luottamuksellisia tietoja koskee 2 kohdassa säädetty salassapitovelvollisuus.
2.
Salassapitovelvollisuutta sovelletaan kaikkiin, jotka työskentelevät tai ovat työskennelleet toimivaltaisen viranomaisen tai sellaisten viranomaisten tai markkinoilla toimivien yritysten tai luonnollisen henkilön tai oikeushenkilön palveluksessa, joille toimivaltainen viranomainen on siirtänyt valtuuksiaan, myös toimivaltaisen viranomaisen kanssa sopimuksen tehneisiin tilintarkastajiin ja asiantuntijoihin. 
3.
Salassapitovelvollisuuden piiriin kuuluvaa tietoa ei saa luovuttaa muulle henkilölle eikä viranomaiselle, jollei laissa toisin säädetä.
4.
Kaikki toimivaltaisten viranomaisten välillä tämän asetuksen mukaisesti vaihdetut tiedot, jotka koskevat liiketoiminta- tai toimintaolosuhteita ja muita taloudellisia tai henkilökohtaisia asioita, on katsottava luottamuksellisiksi ja niihin on sovellettava salassapitovelvollisuutta koskevia vaatimuksia, paitsi jos toimivaltainen viranomainen ilmoittaa tietoja toimittaessaan, että tällaiset tiedot saa antaa, tai jos niiden antaminen on tarpeen oikeudenkäyntiä varten.
VII OSASTO
DELEGOIDUT JA TÄYTÄNTÖÖNPANOSÄÄDÖKSET
37 artikla
Siirretyn säädösvallan käyttö
1.
Siirretään komissiolle valta antaa delegoituja säädöksiä tässä artiklassa säädetyin edellytyksin. 
2.
Siirretään 3 artiklan 2 kohdassa, 5 artiklan 3 kohdassa, 7 artiklan 3 kohdassa, 9 artiklan 3 kohdassa, 11 artiklan 4 kohdassa, 12 artiklan 3 kohdassa, 16 artiklan 2 kohdassa ja 23 artiklan 7 kohdassa tarkoitettu valta antaa delegoituja säädöksiä komissiolle määräämättömäksi ajaksi [tämän asetuksen voimaantulopäivä] alkaen. 
3.
Euroopan parlamentti tai neuvosto voi milloin tahansa peruuttaa 3 artiklan 2 kohdassa, 5 artiklan 3 kohdassa, 7 artiklan 3 kohdassa, 9 artiklan 3 kohdassa, 11 artiklan 4 kohdassa, 12 artiklan 3 kohdassa, 16 artiklan 2 kohdassa ja 23 artiklan 7 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen. 
4.
Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 
5.
Edellä olevien 3 artiklan 2 kohdan, 5 artiklan 3 kohdan, 7 artiklan 3 kohdan, 9 artiklan 3 kohdan, 11 artiklan 4 kohdassa, 12 artiklan 3 kohdan, 16 artiklan 2 kohdan ja 23 artiklan 7 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella. 
38 artikla
Komiteamenettely
1.
Komissiota avustaa Euroopan arvopaperikomitea. Tämä komitea on asetuksessa (EU) N:o 182/2011 tarkoitettu komitea.
2.
Kun viitataan tähän kohtaan, sovelletaan asetuksen (EU) N:o 182/2011 5 artiklaa ottaen huomioon mainitun asetuksen 8 artiklan säännökset.
VIII OSASTO
 Siirtymä- ja loppusäännökset
39 artikla
Siirtymäsäännökset 
1.
Vertailuarvoa [tämän asetuksen voimaantulopäivänä] tarjoavan hallinnoijan on haettava 23 artiklan mukaista toimilupaa [24 kuukauden kuluessa soveltamisen alkamispäivästä]. 
2.
Edellä olevan 1 kohdan mukaisesti toimilupaa koskevan hakemuksen jättänyt hallinnoija voi jatkaa nykyisen vertailuarvon tarjoamista, jollei toimilupaa evätä tai siihen saakka, kun toimilupa evätään. 
3.
Jollei nykyinen vertailuarvo täytä tämän asetuksen vaatimuksia ja jos vertailuarvon muuttaminen tämän asetuksen vaatimukset täyttäväksi johtaisi ylivoimaiseen esteeseen, estäisi vertailuarvoon viittaavaan rahoitussopimuksen tai rahoitusvälineen ehtojen soveltamisen tai muutoin rikkoisi niitä, sovelletaan tämän artiklan 4 kohtaa.
4.
Hallinnoijan sijaintijäsenvaltion asianomaisen toimivaltaisen viranomaisen on sallittava vertailuarvon käyttö niin kauan kuin vertailuarvon viitteenä sisältävien rahoitusvälineiden ja rahoitussopimusten arvo on enintään 5 prosenttia kyseiseen vertailuarvon tämän asetuksen voimaantulohetkellä viitteenä sisältäneiden rahoitusvälineiden ja rahoitussopimusten arvosta. Tällaiseen olemassa olevaan vertailuarvoon ei saa viitata rahoitusvälineissä tai rahoitussopimuksissa tämän asetuksen voimaantulon jälkeen. 
40 artikla
Uudelleentarkastelu
Komissio arvioi viimeistään 1 päivänä heinäkuuta 2018 tätä asetusta ja antaa siitä kertomuksen Euroopan parlamentille ja neuvostolle erityisesti seuraavista:
a)
13 artiklassa tarkoitetun kriittisen vertailuarvon ja 14 artiklassa tarkoitetun pakollisen osallistumisjärjestelyn toimivuudesta ja tehokkuudesta sekä 3 artiklassa tarkoitetusta kriittisen vertailuarvon määritelmästä;
b)
VI osastossa tarkoitetun valvontajärjestelmän ja 34 artiklassa tarkoitettujen kollegioiden tehokkuudesta sekä sen asianmukaisuudesta, että unionin toimielin valvoo tiettyjä vertailuarvoja; ja
c)
18 artiklassa säädetyn soveltuvuusvaatimuksen merkityksestä.
41 artikla
Voimaantulo
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. 
Sitä sovelletaan [12 kuukauden kuluttua voimaantulosta].
Sen 13 artiklan 1 kohtaa ja 34 artiklaa sovelletaan kuitenkin [kuuden kuukauden kuluttua voimaantulosta] alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä
Euroopan parlamentin puolesta
Neuvoston puolesta
Puheenjohtaja
Puheenjohtaja
LIITE I 
A jakso – Päätöksentekoa, ohjausta ja valvontaa koskevat vaatimukset 5 artiklan 1 kohdan noudattamisen varmistamiseksi
I. Päätöksentekoa, ohjausta ja valvontaa sekä eturistiriitoja koskevat vaatimukset 5 artiklan 1 kohdan a alakohdan noudattamisen varmistamiseksi 
1.
Vertailuarvon tarjonnan on oltava operatiivisesti ja toiminnallisesti erillään sellaisesta hallinnoijien liiketoiminnasta, joka voi aiheuttaa tosiasiallisen tai mahdollisen eturistiriidan. Jollei näitä ristiriitoja pystytä hallitsemaan, vertailuarvon toimijan on keskeytettävä kaikki toiminnot tai suhteet, jotka aiheuttavat ristiriitoja, tai keskeytettävä vertailuarvon tuottaminen.
2.
Hallinnoijan on julkaistava tai ilmoitettava kaikki olemassa olevat tai mahdolliset eturistiriidat vertailuarvon tietolähteille ja käyttäjille ja asianomaiselle toimivaltaiselle viranomaiselle, mukaan luettuina hallinnoijan omistuksesta tai määräysvallasta johtuvat eturistiriidat.
3.
Hallinnoijan on omaksuttava asianmukaiset toimintatavat ja menettelyt eturistiriitojen tunnistamiseksi, ilmoittamiseksi, hallitsemiseksi tai pienentämiseksi ja välttämiseksi, jotta vertailuarvon määritysten eheyttä ja riippumattomuutta voidaan suojella. Näitä on arvioitava säännöllisesti ja päivitettävä. Toimintatavoissa ja menettelyissä olisi otettava huomioon ja käsiteltävä eturistiriitojen suuruus, vertailuarvon prosessin harkinnanvaraisuuden aste ja vertailuarvon sisältämät riskit, ja varmistettava
a)
hallinnoijan toimittaman tai tuottaman tiedon luottamuksellisuus, johon sovelletaan tämän asetuksen luovutus- ja avoimuusvelvollisuuksia; ja
b)
erityisesti vähennettävä ristiriitoja, jotka johtuvat hallinnoijan omistuksesta tai määräysvallasta tai muista sen konserniin liittyvistä eduista tai jotka ovat seurausta muista henkilöistä, jotka voivat käyttää vaikutus- tai määräysvaltaansa hallinnoijaan vertailuarvon määrittämiseen nähden.
4.
Hallinnoijan on varmistettava, että seuraavat vaatimukset täyttyvät, kun kyse on työntekijöistä ja muista luonnollisista henkilöistä, joiden palvelut ovat sen käytössä tai määräysvallassa ja jotka osallistuvat suoraan vertailuarvon tarjontaan:
a)
heillä on tarvittavat taidot, tiedot ja kokemus heille annetuista tehtävistä ja että heitä johdetaan ja valvotaan tehokkaasti;
b)
heihin ei kohdistu asiatonta vaikutusta tai eturistiriitoja ja että näiden henkilöiden korvaus ja tehokkuuden arviointi ei aiheuta eturistiriitoja tai muulla tavoin vaikuta vertailuarvon prosessin eheyteen; 
c)
henkilöiden edut ja liikesuhteet eivät saa vaarantaa hallinnoijan toimintoja; 
d)
heillä ei ole lupaa vaikuttaa vertailuarvon määrittämiseen tekemällä osto- tai myyntitarjouksia tai kauppoja henkilökohtaisesti eikä markkinaosapuolten puolesta; ja
e)
heihin sovelletaan tehokkaita menettelyjä, joilla valvotaan tietojen vaihtoa muiden työntekijöiden, muiden sellaiseen toimintaan osallistuvien henkilöiden kanssa, joka voi aiheuttaa eturistiriidan vaaran, tai tilanteissa, joissa tieto voi vaikuttaa vertailuarvoon.
5.
Hallinnoijan on omaksuttava erityiset sisäiset tarkastusmenettelyt, joilla varmistetaan vertailuarvon määrittävän työntekijän tai henkilön eheys ja luotettavuus, mukaan luettuna ainakin johdon antama sisäinen julkaisulupa ennen vertailuarvon levittämistä. 
6.
Tämän jakson 7 ja 8 kohtaa sovelletaan, jos syöttötiedot saadaan kaupankäyntitoiminnosta eli mistä tahansa tietolähteiden tai niiden tytäryrityksen osastosta, divisioonasta, ryhmästä tai henkilöstöltä, joka hoitaa kaupankäynnin hinnoittelu-, myynti-, markkinointi-, ilmoitus-, varainhankinta-, strukturointi- tai välitystoimintaa.
7.
Jos hallinnoija vastaanottaa syöttötiedot kaupankäyntitoiminnon toimihenkilöiltä, hallinnoijan on hankittava kyseiset syöttötiedot vahvistavia tietoja muista lähteistä. 
8.
Hallinnoija ei saa hyväksyä syöttötietoja kaupankäyntitoiminnoista, jollei käytössä ole kaupankäyntitoiminnon tietojen riittäviä sisäisiä valvonta- ja tarkistusmenettelyjä, jotka täyttävät seuraavat vaatimukset: 
a)
syöttötiedot validoidaan muun muassa ylempien toimihenkilöiden suorittamissa toistuvissa arvioinneissa, joissa tarkistetaan syöttötiedot, ja sisäiset johdon julkaisulupamenettelyt syöttötietojen toimittamiseksi;
b)
kaupankäyntitoiminnon ja raportointitoimen henkilöstö on erotettu fyysisesti toisistaan;
c)
kattavilla konfliktinhallintatoimenpiteillä tunnistetaan, paljastetaan, hallitaan, heikennetään ja estetään todelliset tai mahdolliset kannustimet manipuloida syöttötietoja tai vaikuttaa niihin muulla tavoin, mukaan luettuina palkka- ja palkitsemispolitiikka ja eturistiriidat syöttötietojen tarjontatoiminnan ja tietolähteen tai sen tytäryrityksen muun liiketoiminnan tai näiden päämiesten tai asiakkaiden välillä.
II. Valvontavaatimukset 5 artiklan 1 kohdan b alakohdan noudattamisen varmistamiseksi 
9.
Hallinnoijan on perustettava pysyvä ja tehokas valvontatoimi, jota sen on ylläpidettävä, joka toimii riippumattomasti, jolle kuuluu osa tai kaikki seuraavista vastuista ja jota on mukautettava vertailuarvon monimutkaisuuden, käytön ja haavoittuvuuden mukaan: 
a)
vertailuarvon määritelmän ja menetelmien arviointi; 
b)
vertailuarvon menetelmien muutosten valvonta ja luvan antaminen hallinnoijalle ryhtyä neuvotteluihin tällaisista muutoksista;
c)
hallinnoijan valvontakehyksen ja käytännesääntöjen sekä vertailuarvon hallinnoinnin ja toiminnan valvonta;
d)
vertailuarvon lakkaamiseen liittyvien menettelyjen arviointi ja hyväksyntä, mukaan luettuina kaikki kuulemisen lakkaamiseen liittyen;
e)
vertailuarvon tarjontaan osallistuvien kolmansien osapuolten valvonta, mukaan lukien laskenta- tai levitysedustajat;
f)
sisäisten ja ulkoisten auditointien ja tarkastusten arviointi ja yksilöityjen toimien toteutuksen seuranta;
g)
syöttötietojen ja tietolähteiden sekä sen seuranta, millä toimilla hallinnoija testaa tai validoi vertailuarvoon käytettävät syöttötiedot;
h)
tehokkaiden toimenpiteiden toteuttaminen käytännesääntöjen rikkomisissa; ja
i)
valvontatoimen tietoonsa saamista tietolähteiden tai hallinnoijien väärinkäytöksistä ja mahdollisista epätavallisista tai epäilyttävistä syöttötiedoista raportoiminen asianomaisille toimivaltaisille viranomaisille.
10.
Valvontatoimen on oltava jokin seuraavista:
a)
jos tietolähteet tai käyttäjät omistavat hallinnoijan tai pitävät siinä määräysvaltaa, erillinen neuvosto tai lautakunta, jonka kokoonpanon avulla varmistetaan, että se on riippumaton ja eturistiriidaton. Jos tietolähteet omistavat hallinnoijan tai pitävät siinä määräysvaltaa, tietolähteet eivät saa muodostaa lautakunnan enemmistöä. Jos käyttäjät omistavat hallinnoijan tai pitävät siinä määräysvaltaa, käyttäjät eivät saa muodostaa lautakunnan enemmistöä;
b)
jos tietolähteet tai käyttäjät eivät omista hallinnoijaa eivätkä pidä siinä määräysvaltaa, sisäinen neuvosto tai lautakunta. Sisäisen valvontaneuvoston tai -lautakunnan jäsenenä olevat valvontatoimihenkilöt eivät saa osallistua minkään valvomansa vertailuarvon tarjontaan; 
c)
jos hallinnoija kykenee osoittamaan, että vertailuarvon luonteen, mittakaavan ja tarjonnan monimutkaisuuden ja vertailuarvon riskin ja vaikutuksen vuoksi a ja b alakohdan vaatimukset eivät ole oikeasuhtaisia, valvontatointa voi harjoittaa valvontatoimihenkilö. Valvontatoimihenkilö ei saa osallistua minkään valvomansa vertailuarvon tarjontaan. 
11.
Valvontatoimi voi valvoa useampaa kuin yhtä hallinnoijan tarjoamaa vertailuarvoa edellyttäen, että se muutoin täyttää tämän jakson muut vaatimukset. 
III. Valvontavaatimukset 5 artiklan 1 kohdan c alakohdan noudattamisen varmistamiseksi 
12.
Hallinnoijan on varmistettava vertailuarvon tarjontaan sovellettava asianmukainen valvontakehys. Valvontakehyksen on oltava oikeasuhtainen yksilöityjen ristiriitojen määrään, vertailuarvon prosessin harkinnanvaraisuuden määrään ja vertailuarvon syöttötietojen luonteeseen ja sisällettävä
a)
toimintariskin hallinta; 
b)
riittävät ja tehokkaat liiketoiminnan jatkuvuus- ja palautumissuunnitelmat.
13.
Jolleivät syöttötiedot ole transaktiotietoja, hallinnoijan on
a)
omaksuttava toimenpiteet, joilla varmistetaan, että tietolähteet noudattavat käytännesääntöjä ja syöttötietoihin sovellettavia standardeja; 
b)
omaksuttava toimenpiteet, joilla seurataan syöttötietoja, mukaan luettuina syöttötietojen seuranta ennen vertailuarvon julkaisemista ja syöttötietojen validointi julkaisun jälkeen virheiden ja poikkeamien havaitsemiseksi.
14.
Valvontakehyksen on oltava dokumentoitu, sitä on arvioitava, se on saatettava ajan tasalle tarpeen mukaan ja se on pyynnöstä annettava käyttäjien ja asianomaisen toimivaltaisen viranomaisen tarkasteltavaksi.
IV. Vastuuvelvollisuusvaatimukset 5 artiklan 1 kohdan d alakohdan noudattamisen varmistamiseksi
15.
Hallinnoijan on nimitettävä sisäinen toiminto, jolla on tarvittaessa valmiudet arvioida sitä ja raportoida siitä, millä tavoin hallinnoija noudattaa vertailuarvon menetelmiä ja tätä asetusta. 
16.
Kriittisten vertailuarvojen yhteydessä hallinnoijan on nimitettävä riippumaton ulkoinen auditoija arvioimaan sitä ja raportoimaan siitä, millä tavoin hallinnoija noudattaa vertailuarvon menetelmiä ja tätä asetusta, jos hallinnoijan vertailuarvotoiminnan laajuus ja monimutkaisuus aiheuttaa merkittävän riskin rahoitusvakaudelle.
17.
Asianomaisen toimivaltaisen viranomaisen tai kenen tahansa vertailuarvon käyttäjän pyynnöstä hallinnoijan on tarjottava tai julkistettava tiedot 15 kohdassa tarkoitetuista arvioinneista ja 16 kohdassa tarkoitetuista auditoinneista.
18.
Hallinnoijan on pidettävä kirjaa
a)
kaikista syöttötiedoista; 
b)
syöttötietojen käytöstä vertailuarvon määritykseen ja käytettävästä menetelmästä;
c)
kaikista tapauksista, joissa hallinnoija käyttää päättelyä tai harkintavaltaa vertailuarvon määrityksessä, mukaan luettuina päättelyn tai harkintavallan täydelliset perustelut, kirjaukset mahdollisesti huomiotta jätetyistä syöttötiedoista, erityisesti silloin, kun on noudatettu vertailuarvon menetelmien vaatimuksia, ja huomiotta jättämisen syy;
d)
hallinnoijien vertailuarvojen määrittämisessä käyttämistä luovuttajista ja luonnollisista henkilöistä;
e)
kaikista asiakirjoista, jotka liittyvät valitukseen, mukaan luettuna valittajan luovuttamat asiakirjat ja hallinnoijan tiedot; ja
f)
hallinnoijan palveluksessa olevan henkilön ja vertailuarvon tietolähteen vertailuarvosta käymien puhelinkeskustelujen ja sähköisten viestien tallenteesta.
19.
Hallinnoijan on säilytettävä 1 kohdassa tarkoitettuja tietoja vähintään viiden vuoden ajan sellaisessa muodossa, että vertailuarvoa koskevat laskelmat on mahdollista toistaa ja ymmärtää perusteellisesti ja suorittaa syöttötietojen, laskelmien, päätelmien ja harkintavallan auditointi tai arviointi. Edellä olevan 18 kohdan f alakohdan mukaisesti tallennettujen puhelinkeskustelujen tai sähköisten viestien tiedot on toimitettava keskustelussa tai viestinnässä osallisina oleville henkilöille pyynnöstä ja säilytettävä kolmen vuoden ajan.
20.
Hallinnoijan on omaksuttava ja julkaistava menettelyt, joiden mukaisesti valitukseen liittyvistä henkilöistä riippumaton henkilö tai henkilöt hoitavat vertailuarvoon liittyvistä valituksista tiedottamisen, niiden hallinnoinnin ja ripeän ratkaisemisen. 
B jakso – Alihankintaa koskevat vaatimukset 6 artiklan noudattamisen varmistamiseksi 
1.
Hallinnoijan on ulkoistettaessa varmistettava, että seuraavat edellytykset täyttyvät: 
a)
palveluntarjoajalla on oltava tarvittavat taidot ja voimavarat sekä lain mukaan edellytettävät luvat harjoittaa ulkoistettuja toimintoja, palveluja tai toimintaa luotettavasti ja ammattitaitoisesti;
b)
palveluntarjoajan on ryhdyttävä asianmukaisiin toimiin, jos käy ilmi, että palveluntarjoaja ei ehkä hoida tehtäviä tehokkaasti ja sovellettavien lakien ja asetusten vaatimusten mukaisesti; 
c)
hallinnoijalla on oltava tarvittava asiantuntemus ulkoistettujen toimintojen tehokasta valvontaa varten ja ulkoistamiseen liittyvien riskien hallitsemiseksi;
d)
palveluntarjoajan on ilmoitettava hallinnoijalle kaikista tapahtumista, joilla voi olla olennainen vaikutus sen valmiuteen hoitaa ulkoistettuja tehtäviä tehokkaasti ja sovellettavien lakien ja asetusten vaatimusten mukaisesti; 
e)
palveluntarjoajan on tehtävä ulkoistettuihin toimintoihin liittyvää yhteistyötä asianomaisen toimivaltaisen viranomaisen kanssa, ja hallinnoijalla sekä asianomaisella toimivaltaisella viranomaisella on oltava tehokas pääsy ulkoistettuihin toimintoihin liittyviin tietoihin samoin kuin palveluntarjoajan liiketiloihin, ja asianomaisen toimivaltaisen viranomaisen on voitava käyttää näitä pääsyoikeuksia; 
f)
hallinnoijan on voitava irtisanoa järjestelyt tarvittaessa.
C jakso – Tietoja ja menetelmiä koskevat vaatimukset 7 artiklan 1 kohdan noudattamisen varmistamiseksi 
I. Riittäviä ja tarkkoja tietoja ja tilastollisesti edustavia tietolähteitä koskevat vaatimukset 7 artiklan 1 kohdan a ja b alakohdan noudattamisen varmistamiseksi
1.
Hallinnoijan on varmistettava, että syöttötietojen valvontaan sisältyvät
a)
perusteet, joilla määritellään, kuka voi toimittaa syöttötietoja hallinnoijalle, ja tietolähteiden valitsemisprosessi;
b)
prosessi, jolla arvioidaan tietolähteen syöttötietoja ja estetään tietolähdettä toimittamasta muita syöttötietoja tai sovelletaan tietolähteeseen tarvittaessa muita seuraamuksia vaatimusten noudattamatta jättämisen vuoksi; ja
c)
prosessi, jolla validoidaan syöttötiedot, mukaan luettuina muut indikaattorit tai tiedot, tietojen eheyden ja tarkkuuden varmistamiseksi.
II. Selkeitä ja luotettavia menetelmiä koskevat vaatimukset 7 artiklan 1 kohdan d alakohdan noudattamisen varmistamiseksi
2.
Vertailuarvon menetelmiä kehittäessään vertailuarvon hallinnoijan on 
a)
otettava huomioon sellaiset tekijät kuin markkinoiden koko ja normaali likviditeetti, kaupankäynnin tarkasteltavuus ja markkinatoimijoiden positiot, markkinoiden keskittyminen, markkinoiden dynamiikka ja yksittäisen otoksen riittävyys kuvaamaan tilastollisesti sitä todellista taloustilannetta, jota vertailuarvon on tarkoitus mitata; 
b)
määritettävä, mitkä ovat kyseisen vertailuarvon yhteydessä aktiiviset markkinat; ja
c)
määritettävä eri syöttötietotyyppien ensisijaisuus.
3.
Hallinnoijan on käytettävä vertailuarvon menetelmiä, jotka ovat 
a)
tiukkoja, jatkuvia ja validointikelpoisia, myös toteutumatesteillä; ja
b)
kestäviä ja varmistavat, että vertailuarvo voidaan laskea mahdollisimman vaihtelevissa olosuhteissa. 
4.
Hallinnoijalla on oltava käytössä selvät julkaistut järjestelyt, joissa yksilöidään tilanteet, joissa syöttötietojen määrä tai laatu alittaa vaatimustason, joka on välttämätön vertailuarvon määrittämiseksi tarkasti ja luotettavasti menetelmillä, ja kuvataan, voidaanko vertailuarvo näissä olosuhteissa laskea ja jos voidaan, niin miten. 
III. Avoimuutta koskevat vaatimukset 7 artiklan 1 kohdan e alakohdan noudattamisen varmistamiseksi
5.
Hallinnoijan on määriteltävä, millä tavoin menetelmien muutoksista neuvotellaan. Hallinnoijan on julkaistava kaikkien ehdotettujen olennaisten menetelmämuutosten menettelyt ja syy, mukaan luettuna se, mikä on olennainen muutos ja milloin se ilmoittaa muutoksista käyttäjille. Menettelyissä
a)
on ilmoitettava asiasta ennalta selvästi määriteltynä aikana ja annettava mahdollisuus analysoida ja kommentoida ehdotettujen muutosten vaikutuksia; ja
b)
annettava huomautukset ja hallinnoijan vastaukset huomautuksiin tarkasteltaviksi neuvottelujen jälkeen, jollei niitä ole pyydetty pitämään salassa. 
D jakso – Käytännesääntöjä koskevat vaatimukset 9 artiklan noudattamisen varmistamiseksi 
1.
Tämän asetuksen 9 artiklan nojalla laadittuihin menettelysääntöihin on sisällytettävä ainakin seuraavat seikat:
a)
riittävät vaatimukset, joilla varmistetaan syöttötietojen tarjoaminen 7 ja 8 artiklan mukaisesti, henkilöt, jotka saavat toimittaa syöttötietoja hallinnoijalle, ja menettelyt, joilla arvioidaan tietolähteen ja mahdollisten luovuttajien henkilöllisyyttä ja luovuttajien lupaa;
b)
toimintatavat, jolla varmistetaan, että tietolähteet toimittavat kaikki merkitykselliset syöttötiedot; ja
c)
järjestelmät ja valvonta, jotka tietolähde on velvollinen ottamaan käyttöön, mukaan luettuina
· syöttötietojen luovutusmenettelyt, mukaan luettuina tietolähdettä koskevat vaatimukset, joiden mukaan on eriteltävä, ovat syöttötiedot transaktiotietoja ja ovatko syöttötiedot hallinnoijan vaatimusten mukaisia;
· syöttötietojen tarjoamisessa käytettävää harkintavaltaa koskevat periaatteet;
· syöttötietojen validointia koskeva, ennen sen tarjoamista hallinnoijalle sovellettava vaatimus;
· tietojen kirjaamisperiaatteet; 
· epäilyttävien tietojen raportointia koskevat vaatimukset; 
· ristiriitojen hallitsemista koskevat vaatimukset. 
2.
Hallinnoijan on varmistettava, että käytännesäännöt ovat tämän asetuksen mukaiset. 
E jakso – Valvottujen tietolähteiden päätöksentekoa, ohjausta ja valvontaa koskevat vaatimukset 11 artiklan noudattamisen varmistamiseksi
1.
Valvotulla tietolähteellä on oltava tehokkaat järjestelmät ja valvonta, jolla varmistetaan kaikkien sen hallinnoijalle toimittamien syöttötietojen eheys ja luotettavuus, mukaan luettuina
a)
sen valvonta, kuka saa luovuttaa syöttötietoja hallinnoijalle, mukaan luettuna luovuttajaa ylemmän luonnollisen henkilön julkaisulupaprosessi, jos tämä on oikeasuhtaista; 
b)
luovuttajien asianmukainen koulutus, joka kattaa vähintään tämän asetuksen ja [markkinoiden väärinkäyttöä koskevan asetuksen]; 
c)
ristiriitojen hallitsemismenettelyt, mukaan i huomioiminen, miten palkka- ja palkitsemispolitiikan aiheuttamat vertailuarvon manipuloinnin kannustimet poistetaan;
d)
viestintätietojen säilyttäminen liittyen syöttötietojen tarjoamiseen asianmukaiselta ajanjaksolta. 
2.
Jolleivät syöttötiedot ole transaktiotietoja, valvottujen tietolähteiden on omaksuttava 1 alakohdassa tarkoitettujen järjestelmien ja valvonnan lisäksi toimintatavat, jotka ohjaavat päätelmien ja harkintavallan käyttöä, ja kirjattava syyt päätelmien tai harkintavallan käyttöön, mikäli tämä on oikeasuhtaista vertailuarvon ja syöttötietojen luonteen huomioon ottaen.
F jakso – Vertailuarvoselvitystä koskevat vaatimukset 15 artiklan noudattamisen varmistamiseksi 
Vertailuarvoselvityksen on sisällettävä vähintään 
a)
määritelmät kaikille vertailuarvoon liittyville keskeisille käsitteille;
b)
tiettyjen menetelmien omaksumisen syyt ja menettelyt, joilla niitä arvioidaan ja joilla ne hyväksytään; 
c)
vertailun määrittämisessä käytetyt perusteet ja menettelyt, mukaan luettuina syöttötietojen kuvaus, erityyppisten syöttötietojen etusijaisuus, mahdollinen ekstrapolointimallien tai -menetelmien käyttö ja menettelyt, joilla tasapainotetaan vertailuarvon indeksin osatekijät;
d)
valvonta ja säännöt, joilla hallitaan hallinnoijan tai mahdollisten tietolähteiden mahdollisesti käyttämää harkintavaltaa tai päätelmiä, jotta varmistetaan harkintavallan tai päätelmien käytön johdonmukaisuus; 
e)
menettelyt, joilla säännellään vertailuarvon määritystä stressitilanteissa tai ajanjaksoilla, joissa transaktiotietolähteet ovat riittämättömät, epätarkat tai epäluotettavat, ja vertailuarvon mahdolliset rajoitukset tällaisilla ajanjaksoilla; ja
f)
menettelyt, joilla käsitellään virheet syöttötiedoissa tai vertailuarvon määrityksessä, myös tilanteissa, joissa vertailuarvo on määritettävä uudelleen.
LIITE II
Korkokannan vertailuarvot
1.
Tätä liitettä sovelletaan pankkien välisen korkokannan vertailuarvoihin.
2.
Seuraavia vaatimuksia on sovellettava liitteessä I määriteltyjen vaatimusten lisäksi tai sijasta.
Tarkat ja riittävät tiedot
3.
Jäljempänä olevia 4 ja 5 kohtaa on sovellettava pankkien välisen korkokannan vertailuarvoihin, jos syöttötiedot ovat arvioita tai tarjouksia. 
4.
Tämän asetuksen 7 artiklan 1 kohdan a alakohdassa tarkoitettuja transaktiotietoja ovat
a)
tietolähteen transaktiot, jotka täyttävät käytännesääntöihin sisältyvät syöttötietoja koskevat vaatimukset seuraavilla aloilla:
· pankkien väliset vakuudettomat talletusmarkkinat,
· muut vakuudettomat talletusmarkkinat, mukaan luettuina sijoitustodistukset ja yritystodistukset, ja
· lähialojen markkinoiden yliyön indeksinvaihtosopimukset, takaisinostosopimukset, valuuttatermiinit, korkofutuurit ja -optiot ja keskuspankkien toimet.
b)
Tietolähteen huomiot kolmansien osapuolten transaktioista 2 kohdan a alakohdassa kuvatuissa transaktioissa.
5.
Jollei 1 kohdassa tarkoitettuja riittäviä transaktiotietoja ole, 7 artiklan 1 kohdan a alakohdan mukaisesti kolmansien osapuolten hintatarjouksia samojen markkinoiden tietolähteille ja asiantuntijan arviota voidaan käyttää syöttötietojen määrittämiseen. Syöttötietoja voidaan niin ikään mukauttaa, jotta ne ovat tilastollisesti edustavia ja johdonmukaisia pankkien välisiin markkinoihin nähden. Erityisesti 1 kohdassa tarkoitettuja syöttötietoja voidaan mukauttaa soveltamalla seuraavia perusteita:
a)
transaktioiden läheisyys syöttötietojen tarjontahetkeen ja transaktiohetken ja syöttötietojen tarjoamishetken välisten markkinatapahtumien vaikutukset;
b)
transaktiotietojen interpolointi tai ekstrapolointi; ja
c)
mukautukset, jotka vastaavat muutoksia tietolähteiden ja muiden markkinatoimijoiden luottokelpoisuudessa.
Syöttötietojen avoimuus
6.
Jos syöttötiedot ovat arvioita, hallinnoijan on julkaistava syöttötiedot kolme kuukautta niiden tarjoamisen jälkeen, muussa tapauksessa syöttötiedot on julkaistava 16 artiklan mukaisesti.
Valvontatoimi
7.
Liitteessä I olevan A jakson 7, 8 ja 9 kohtaa ei sovelleta.
8.
Hallinnoijilla on oltava riippumaton valvontalautakunta. Tietolähteiden on oltava valvontalautakunnan jäseninä vähemmistössä. Jäsenyyden yksityiskohdat on julkistettava, samoin mahdolliset ilmiotukset eturistiriidoista ja valvontalautakunnan jäsenten valinta- tai nimitysprosessit.
9.
Valvontalautakunnan on kokoonnuttava vähintään kahden kuukauden välein ja julkaistava viipymättä sen jälkeen avoin pöytäkirja kokouksesta.
10.
Valvontalautakunnan vastuisiin kuuluvat 
a)
vertailuarvon määritelmän ja menetelmien arviointi; 
b)
vertailuarvon menetelmien muutosten valvonta ja luvan antaminen hallinnoijalle ryhtyä neuvotteluihin tällaisista muutoksista;
c)
hallinnoijan valvontakehyksen ja käytännesääntöjen sekä vertailuarvon hallinnoinnin ja toiminnan valvonta;
d)
vertailuarvon lakkaamiseen liittyvien menettelyjen arviointi ja hyväksyntä, mukaan luettuna kaikki kuulemisen lakkaamiseen liittyen;
e)
vertailuarvon tarjontaan osallistuvien kolmansien osapuolten valvonta, esimerkkeinä laskenta- tai levitysedustajat;
f)
sisäisten ja ulkoisten auditointien ja tarkastusten arviointi ja yksilöityjen toimien toteutuksen seuranta;
g)
syöttötietojen ja tietolähteiden sekä sen seuranta, millä toimilla hallinnoija testaa tai validoi vertailuarvoon käytettävät syöttötiedot;
h)
seuraamusten määrääminen käytännesääntöjen rikkomisista tarvittaessa; ja
i)
tietoon saatujen tietolähteiden tai hallinnoijien väärinkäytöksistä ja mahdollisista epätavallisista tai epäilyttävistä syöttötiedoista raportoiminen asianomaisille toimivaltaisille viranomaisille.
Auditointi
11.
Liitteessä I olevan A jakson 15 ja 16 kohtaa ei sovelleta.
12.
Hallinnoijille on suoritettava kahden vuoden välein ulkoinen auditointi siten, että ensimmäinen auditointi tehdään kuuden kuukauden kuluttua käytännesääntöjen käyttöönotosta ja sen jälkeen kahden vuoden välein. Valvontalautakunta voi edellyttää tietolähteinä toimivien yritysten ulkoista auditointia, jos se on tyytymätön johonkin seikkaan niiden toiminnassa.
Käytännesäännöt
13.
Käytännesäännöistä on eriteltävä yksityiskohtaisesti prosessi, jolla syöttötietoja tarjotaan, liitteessä I olevan D jakson vaatimusten lisäksi myös
a)
pankkien välisten transaktioiden ja muiden transaktiotietojen käyttö, muut merkitykselliset ja lähialojen markkinat, joita voidaan käyttää pankkien välisten rahoitusmarkkinoiden tarkan arvioinnin toteuttamiseksi.
b)
vaatimus pitää tarkkaa sisäistä kirjaa kaikista transaktioista pankkien välisillä markkinoilla ja muilla merkityksellisillä markkinoilla, minkä lisäksi nämä tiedot on tarjottava vertailuarvon hallinnoijalle ja sen valvontalautakunnalle säännöllisin välein ja pyynnöstä;
c)
syöttötietojen toimitusten validointimenettelyt, joita noudatetaan ennen julkaisua, ja syöttötietojen toimitusten vahvistukset julkaisun jälkeen;
d)
kaikkien luovuttajien koulutusta koskevat periaatteet, mukaan luettuna se, mitä syöttötiedoissa otetaan huomioon määritettäessä syöttötietojen toimituksia ja asiantuntijan arvion käyttötapa, mukaan lukien näiden sääntelyvastuut; 
e)
kyseisen vertailuarvon viittauksena sisältävillä johdannaisilla kauppaa käyvien henkilöiden koulutusvaatimus, jossa yksilöidään heidän tehtävänsä määritysprosessissa ja ei-hyväksyttävä yhteydenpito luovuttajiin; ja
f)
vaatimus, jonka mukaan kaikilla tietolähteillä on oltava käytössä epäilyttävien tietojen raportointia vertailuarvon hallinnoijalle ja valvontakomitealle arviointia varten koskevat menettelyt. 
Tietolähteen järjestelmät ja valvonta
14.
Seuraavaa vaatimusta on sovellettava tietolähteisiin liitteessä I olevan E jakson vaatimusten lisäksi.
15.
Jokaisen tietolähteen luovuttajan ja heidän lähimpien esimiestensä on vahvistettava kirjallisesti lukeneensa käytännesäännöt ja noudattavan niitä.
16.
Tietolähteen järjestelmiin ja valvontaan on sisällytettävä
a)
kuvaus kunkin yrityksen sisäisistä vastuista, mukaan luettuna sisäiset raportointisuhteet ja vastuuvelvollisuus, myös luovuttajien ja johtajien sijainti ja asianomaisten henkilöiden ja heidän sijaistensa nimet;
b)
sisäiset menettelyt syöttötietojen toimituksen julkaisuluvan antamiseksi;
c)
kurinpitomenettelyt, joita sovelletaan, mikäli tietolähteen prosessin ulkoiset osapuolet pyrkivät manipuloimaan tai jättävät ilmoittamatta manipuloinnista tai manipulointiyrityksestä;
d)
tosiasiallisten eturistiriitojen hallitsemismenettelyt ja viestinnän valvonta sekä tietolähteiden sisällä että tietolähteiden ja muiden kolmansien osapuolten kesken, jotta vältetään epätarkoituksenmukainen ulkoinen vaikutus korkojen luovutuksesta vastuullisiin henkilöihin. Luovuttajien on työskenneltävä korkojohdannaisilla kauppaa käyvistä henkilöstä fyysisesti erotetuissa tiloissa;
e)
tehokkaat menettelyt, joilla estetään tiedonvaihto tai valvotaan sitä eturistiriidan riskin aiheuttavia tehtäviä harjoittavien henkilöiden kesken, jos tietojen vaihtaminen voi vaikuttaa toimitettaviin vertailuarvojen tietoihin;
f)
säännöt, joilla estetään vilpillinen yhteistoiminta tietolähteiden kesken ja tietolähteiden ja vertailuarvon hallinnoijien kesken;
g)
toimenpiteet, joilla estetään henkilöä käyttämästä epätarkoituksenmukaista vaikutusvaltaa siihen, miten syöttötietojen tarjontaan osallistuvat henkilöt hoitavat kyseisiä toimiaan, tai rajoitetaan tätä;
h)
suoran yhteyden poistaminen syöttötietojen tarjontaan osallistuvien työntekijöiden palkkojen maksamisen ja palkitsemisen ja muuta toimintaa harjoittavien henkilöiden palkkojen maksamisen ja palkitsemisen tai heidän tuottamansa tulovirran välillä, jos näistä toiminnoista voi syntyä eturistiriita; 
i)
valvonta, jolla tunnistetaan syöttötietojen tarjonnan jälkeiset käänteisoperaatiot.
17.
Tietolähteen on pidettävä yksityiskohtaista kirjaa seuraavista:
a)
syöttötietojen toimitusten kaikki merkitykselliset näkökohdat;
b)
syöttötietojen määritystä sääntelevä prosessi ja syöttötietojen julkaisulupa;
c)
luovuttajien nimet ja heidän vastuualueensa;
d)
luovuttajien ja muiden henkilöiden väliset viestit, mukaan luettuina sisäiset ja ulkoiset kaupankäynnin harjoittajat ja välittäjät, liittyen syöttötietojen määritys tai toimitus;
e)
luovuttajien vuorovaikutus hallinnoijaan tai laskentaedustajaan;
f)
tiedustelut koskien syöttötietoja ja näiden tiedustelujen tulokset;
g)
koronvaihtosopimusten kaupankäyntisalkkujen ja muiden johdannaisten kaupankäyntisalkkujen herkkyysselvitykset, mikäli kyseiset salkut altistuvat merkittävästi pankkien välisen korkokannan kiinnittämiseen syöttötietojen osalta; ja
h)
sisäisten ja ulkoisten auditointien yhteydessä tehdyt havainnot.
18.
Kirjaa on pidettävä tietovälineellä, joka mahdollistaa tietojen varastoinnin ja tarkastelun tulevaisuudessa dokumentoidulla auditointipolulla varustettuna.
19.
Tietolähteen vaatimustenmukaisuuden valvontatoiminnon on raportoitava johdolle säännöllisesti kaikki havainnot, mukaan luettuina käänteisoperaatiot. 
20.
Syöttötietoja ja menettelyjä on arvioitava sisäisesti säännöllisesti.
21.
Ulkoinen auditointi, jossa arvioidaan tietolähteen syöttötiedot sekä käytännesääntöjen ja tämän asetuksen sääntöjen noudattaminen, on tehtävä kahden vuoden välein siten, että ensimmäinen auditointi tehdään kuuden kuukauden kuluttua käytännesääntöjen käyttöönotosta ja sen jälkeen kahden vuoden välein.
LIITE III
Hyödykkeiden vertailuarvot
Tätä liitettä sovelletaan ”hyödykkeiden vertailuarvoihin”, joilla tarkoitetaan vertailuarvoa, jonka 3 artiklan 1 kohdan c alakohdassa tarkoitettu perustana oleva omaisuuserä on komission asetuksen (EY) N:o 1287/2006
 2 artiklan 2 kohdassa tarkoitettu hyödyke tai hyödykkeet.
Menetelmät
1.
Tämän asetuksen 8, 9 ja 16 artiklaa sovellettaessa vertailuselvityksen menetelmiin ja menetelmäkuvaukseen on sisällytettävä seuraavat seikat:
a)
kaikki perusteet ja menettelyt, joita käytetään vertailuarvon laadinnassa, mukaan lukien se, miten hallinnoija käyttää syöttötietoja, myös erityinen määrä, loppuun asti viedyt ja ilmoitetut transaktiot, osto- ja myyntitarjoukset ja muut markkinatiedot, joita se arvioi ja/tai jotka liittyvät arvioinnin ajanjaksoon tai aikaikkunoihin, perustelut tietyn vertailuyksikön käytölle, hallinnoijan tapa kerätä kyseisiä syöttötietoja, arvioijien päätelmien tekoa sääntelevät ohjeet ja muut tiedot, kuten oletukset, mallit ja/tai kerättyjen tietojen ekstrapoloinnit, jotka otetaan huomioon arvioita tehtäessä;
b)
sen menettelyt ja käytännöt, joiden tarkoituksena on varmistaa päätelmiä tekevien arvioijien johdonmukaisuus toimissaan;
c)
kullekin vertailuarvon laskennassa käytettävälle perusteelle määrättävä suhteellinen painoarvo, erityisesti käytettävien markkinatietojen tyyppi ja perusteen tyyppi, joilla ohjataan päätelmiä, jotta varmistetaan vertailuarvon laskennan laatu ja eheys;
d)
perusteet, joilla tunnistetaan yksittäisen vertailuarvon laskentaan tarvittavien transaktiotietojen vähimmäismäärä. Jollei tällaista kynnysarvoa ilmoiteta, on selvitettävä syyt siihen, miksei vähimmäisrajaa ole määritetty, mukaan luettuina menettelyt, joita käytetään, kun transaktiotietoja ei ole;
e)
perustelut, joilla valitaan arviointijaksot, jos toimitetut tiedot jäävät menetelmän suositellun transaktiotietojen kynnysarvon tai edellytettävien hallinnoijan laatuvaatimusten alle, mukaan luettuina vaihtoehtoiset arviointimenetelmät, myös teoreettiset estimaattimallit;
f)
syöttötietojen toimitusten oikea-aikaisuuden arviointiperusteet ja välineet, jolla syöttötiedot toimitetaan joko sähköisesti, puhelimitse tai muulla tavoin;
g)
perusteet ja menettelyt, joilla määritetään arviointijaksot, joilla yksi tai useampi tietolähde toimittaa markkinatietoja, jotka muodostavat merkittävän osan kyseisen vertailuarvon kokonaissyöttötiedoista. Hallinnoijan on niin ikään määriteltävä perusteet ja menettelyt sille, mikä on merkittävä osuus kunkin vertailuarvon laskennassa; 
h)
perusteet, joiden perusteella transaktiotiedot voidaan sulkea vertailuarvon laskennan ulkopuolelle.
2.
Hallinnoijien on julkaistava
a)
syyt tietyn menetelmän käyttöön ottamiselle, mukaan luettuina hintojen mukautustekniikat ja perustelut sille, miksi syöttötietojen hyväksyttävyyden ajanjakso tai aikaikkuna on fyysisten markkina-arvojen luotettava indikaattori;
b)
menettely, jolla yksittäistä menetelmää arvioidaan ja jolla se hyväksytään, samoin kuin arviointivälit; ja
c)
menettelyt yksittäisen menetelmän ulkoista arviointia varten, mukaan luettuina menettelyt, joilla luodaan menetelmän markkinauskottavuutta neuvottelemalla käyttäjien kanssa merkittävistä muutoksista niiden vertailuarvojen laskentaprosesseihin.
Menetelmämuutokset
3.
Tämän asetuksen 7 artiklan 1 kohdan e alakohdan mukaisesti hallinnoijan on omaksuttava ja julkistettava käyttäjille nimenomaiset menettelyt ja syyt kaikille ehdotetuille olennaisille muutoksille omiin menetelmiinsä. Menettelyjen on oltava johdonmukaisia suhteessa siihen ehdottoman tavoitteeseen, että hallinnoijan on varmistettava vertailuarvonsa laskennan jatkuva eheys ja toteuttava muutokset sen yksittäisen markkinan toimivuuden varmistamiseksi, johon muutokset liittyvät. Menettelyissä on säänneltävä
a)
ennakkoilmoitus selvästi määriteltynä aikana ja annettava käyttäjille riittävä mahdollisuus analysoida ja kommentoida ehdotettujen muutosten vaikutuksia, ottaen huomioon hallinnoijan laskenta yleisissä olosuhteissa;
b)
antaa huomautukset ja hallinnoijan vastaukset huomautuksiin tarkasteltaviksi kaikille markkinoiden käyttäjille kunkin neuvottelujakson jälkeen, jollei huomautuksen esittäjä ole pyytänyt pitämään niitä salassa.
4.
Hallinnoijan on säännöllisesti tutkittava omia menetelmiään sen varmistamiseksi, että ne kuvaavat luotettavasti tarkasteltavina olevia fyysisiä markkinoita, ja niihin on sisällytettävä prosessi, jolla otetaan huomioon asianomaisten käyttäjien näkemykset.
Vertailuarvojen laskennan laatu ja eheys
5.
Tämän asetuksen 8 ja 9 artiklan mukaisesti hallinnoijan on
a)
määriteltävä perusteet, jotka määrittelevät yksittäisen menetelmän kohteena olevan fyysisen hyödykkeen;
b)
määritettävä syöttötietojen ensisijaisuus seuraavassa järjestyksessä, sikäli kuin tämä on hallinnoijien menetelmien suhteen yhdenmukainen:
1)
loppuun asti viedyt ja raportoidut transaktiot;
2)
osto- ja myyntitarjoukset;
3)
muut tiedot.
Jollei loppuun asti vietyjä ja raportoituja transaktioita aseteta etusijalle, tämän syyt on selvitettävä 6 kohdan b alakohdassa edellytetyllä tavalla.
c)
käytettävä riittäviä toimenpiteitä, jotka on suunniteltu hyödyntämään vertailuarvon laskentaan luovutettuja markkinatietoja, jotka on ilmoitettu vilpittömässä mielessä, mikä tarkoittaa, että markkinatietoja luovuttavat osapuolet ovat toteuttaneet tai valmistautuneet toteuttamaan tällaiset markkinatiedot tuottavat transaktiot ja että loppuun asti viedyt transaktiot on toteutettu riippumattomien osapuolten välillä, missä yhteydessä on kiinnitettävä erityistä huomiota tytäryritysten välisiin transaktioihin;
d)
laadittava ja otettava käyttöön menettelyt, joilla tunnistetaan epätavalliset tai epäilyttävät transaktiotiedot ja pidetään kirjaa päätöksistä, jotta transaktiotiedot voidaan sulkea hallinnoijan vertailuarvon laskentaprosessin ulkopuolelle;
e)
kannustettava tietolähteitä luovuttamaan kaikki niiden markkinatiedot, jotka sopivat hallinnoijan laskennasta käyttämiin valintaperusteisiin. Hallinnoijien on pyrittävä mahdollisuuksiensa mukaan kohtuuden rajoissa varmistamaan, että luovutetut tiedot edustavat tilastollisesti tietolähteen tosiasiallisia loppuun asti vietyjä transaktioita; ja
f)
käytettävä asianmukaisista toimenpiteistä koostuvaa järjestelmää, jolla varmistetaan, että tietolähteet täyttävät hallinnoijan käyttämät markkinatietojen laatua ja eheyttä koskevat standardit.
6.
Hallinnoijan on kuvattava ja julkaistava jokaisen laskelman yhteydessä mahdollisuuksien mukaan ja vertailuarvon asianmukaista julkaisua haittaamatta
a)
tiivis selvitys, joka on riittävän yksityiskohtainen, jotta vertailuarvon tilaaja tai toimivaltainen viranomainen pystyy ymmärtämään, miten laskenta on kehitetty, mukaan luettuina ainakin tarkasteltavien fyysisten markkinoiden koko ja likviditeetti (kuten toimitettujen transaktioiden lukumäärä ja volyymi), volyymin vaihteluväli ja keskiarvo, hinnan vaihteluväli ja keskiarvo ja kunkin laskennassa huomioon otetun markkinatietotyypin ohjeelliset prosenttiosuudet; hinnoittelun menetelmiä koskevat käsitteet on niin ikään ilmoitettava, esimerkiksi ”transaktiopohjainen”, ”korkoeropohjainen” tai ”interpoloitu tai ekstrapoloitu”;
b)
tiivis selvitys siitä, missä määrin ja millä perustein laskennassa on mahdollisesti käytetty päättelyä, mukaan luettuna sellaisten tietojen pois jättäminen, jotka muutoin täyttivät asianomaisen menetelmän vaatimukset kyseisessä laskennassa, pariteettihintoja korkoeroissa tai interpolointia, ekstrapolointia tai painotettu osto- ja myyntitarjouksia enemmän kuin loppuun asti vietyjä transaktioita.
Raportointiprosessin eheys
7.
Tämän asetuksen 5 artiklan mukaisesti hallinnoijan on
a)
määriteltävä perusteet, joilla määritetään, kuka saa luovuttaa markkinatietoja hallinnoijalle;
b)
käytettävä laadunvalvontamenettelyjä arvioidessaan tietolähteen henkilöllisyyttä ja jokaista tietolähteen työntekijää, joka ilmoittaa syöttötietoja, ja tällaisen henkilön lupaa raportoida syöttötietoja tietolähteen puolesta;
c)
määriteltävä niihin tietolähteen työntekijöihin sovellettavia perusteita, joilla on lupa toimittaa syöttötietoja hallinnoijalle tietolähteen puolesta; kannustettava tietolähteitä luovuttamaan transaktiotietoja back office ‑toiminnoista ja pyrittävä saamaan vahvistustietoja muista lähteistä, kun transaktiotiedot on vastaanotettu suoraan kaupankäyntitoimintaa harjoittavalta henkilöltä; ja
d)
toteutettava sisäinen valvonta ja kirjalliset menettelyt, joilla tunnistetaan tietolähteiden ja arvioiden välinen viestintä, jolla pyritään vaikuttamaan laskentaan jonkin (tietolähteen, sen työntekijöiden tai kolmannen osapuolen) kaupankäynnin position eduksi, yritys saada arvioija rikkomaan hallinnoijan sääntöjä tai ohjeita, tai tunnistetaan tietolähteet, jotka järjestelmällisesti toimittavat epätavallisia tai epäilyttäviä transaktiotietoja. Kyseisiin menettelyihin on sisällytettävä mahdollisuus kyselyn hallinnoijan aiheuttamaan korotukseen tietolähteen yrityksessä. Valvontaan on sisällytettävä markkinaindikaattorien varmistus, jotta luovutetut tiedot voidaan validoida.
Arvioijat
8.
Tämän asetuksen 5 artiklan mukaisesti hallinnoijan on 
a)
omaksuttava ja pidettävä voimassa nimenomaiset sisäiset säännöt ja ohjeet arvioijien valintaa varten, mukaan luettuna näiden koulutuksen, kokemuksen ja taitojen vähimmäisvaatimukset, sekä prosessi näiden pätevyyden määräaikaista arviointia varten;
b)
ylläpidettävä arvioijiensa jatkuvuus- ja seuraajasuunnittelua, jotta varmistetaan, että laskelmat tehdään johdonmukaisesti ja että niiden tekijöinä ovat asianmukaisen asiantuntemuksen omaavat työntekijät; 
c)
perustettava sisäiset valvontamenettelyt, joilla varmistetaan laskelmien eheys ja luotettavuus. Tässä sisäisessä valvonnassa ja näissä menettelyissä on ainakin edellytettävä arvioijien jatkuvaa valvontaa, jotta voidaan varmistua menetelmien asianmukaisesta soveltamisesta.
Kirjausketju
9.
Tämän asetuksen 5 artiklan mukaisesti hallinnoijalla on oltava käytössä säännöt ja menettelyt, joilla dokumentoidaan samanaikaisesti merkitykselliset tiedot, kuten
a)
kaikki markkinatiedot;
b)
arvioijien kunkin vertailuarvon laskentaa varten tekemät päätelmät;
c)
tieto siitä, onko laskennan ulkopuolelle suljettu jokin yksittäinen transaktio, joka olisi muutoin täyttänyt asianomaisen menetelmän vaatimukset tätä laskentaa varten, sekä syy tähän;
d)
jokaisen arvioijan tai muun a, b tai c kohdassa tarkoitetun tiedon toimittaneen tai muulla tavoin luoneen henkilön henkilöllisyys.
10.
Tämän asetuksen 5 artiklan mukaisesti hallinnoijalla on oltava käytössään säännöt ja menettelyt, joilla varmistetaan, että merkityksellisen tiedon kirjausketjua säilytetään vähintään viiden vuoden ajan, jotta laskelmien muodostuminen voidaan dokumentoida.
Eturistiriidat
11.
Tämän asetuksen 5 artiklan mukaisesti hallinnoijan eturistiriitoja koskevien toimintatapojen ja menettelyjen on
a)
varmistettava, ettei vertailuarvon laskelmiin kohdistu vaikutuksia hallinnoijan ja sen tytäryritysten, sen henkilöstön, sen toimeksiantajien, minkään markkinatoimijan tai niihin yhteydessä olevan henkilön välisestä kaupallisesta tai henkilökohtaisesta liikesuhteesta tai edusta tai sellaisen mahdollisuudesta;
b)
varmistettava, etteivät hallinnoijan henkilöstön henkilökohtaisten etujen ja liikesuhteiden ei anneta vaarantaa hallinnoijan toimintoja, mukaan luettuina ulkopuolinen työskentely, hallinnoijan toimeksiantajien tai muiden hyödykemarkkinoiden toimijoiden tarjoama matkustus ja kestitsemisen vastaanotto, lahjat ja vieraanvaraisuus;
c)
varmistettava, että tunnistetuissa ristiriidoissa erotetaan hallinnoijan toiminnot asianmukaisesti valvonnan, palkkojen maksun ja palkitsemisen, järjestelmiin pääsyn ja tietovirtojen avulla;
d)
suojattava hallinnoijalle luovutetun tai hallinnoijan tuottaman tiedon luottamuksellisuutta, johon sovelletaan hallinnoijaa koskevia luovutusvelvollisuuksia;
e)
estettävä hallinnoijan johtajia, arvioijia ja muita työntekijöitä vaikuttamasta vertailuarvon laskentaan tekemällä osto- tai myyntitarjouksia tai kauppoja henkilökohtaisesti tai markkinaosapuolten puolesta; 
f)
puututtava tehokkaasti tunnistettuihin eturistiriitoihin, joita voi vallita vertailuarvon tarjonnan (mukaan luettuina kaikki vertailuarvon laskennasta huolehtivat tai siihen liittyviin velvollisuuksiin osalliset työntekijät) ja hallinnoijan muun liiketoiminnan kesken.
12.
Hallinnoijan on varmistettava, että sen muissa liiketoiminnoissa käytetään menettelyjä ja mekanismeja, joiden tarkoituksena on minimoida sen todennäköisyys, että eturistiriidat vaikuttavat vertailuarvojen laskennan eheyteen.
13.
Hallinnoijan on varmistettava, että sillä on käytössä erotetut raportointisuhteet johtajien, arvioijien ja muiden työntekijöiden keskuudessa johtajista aina hallinnoijan ylimpään johtoon ja hallintoneuvostoon asti, jotta varmistetaan, että 
a)
hallinnoija toteuttaa tyydyttävällä tavalla asetuksen vaatimukset; ja 
b)
vastuualueet on määritelty selvästi eivätkä ne muodosta ristiriitaa tai ristiriidan vaikutelmaa.
14.
Hallinnoijan on ilmoitettava käyttäjille hallinnoijan omistuksesta johtuva eturistiriita heti, kun se saa tietoonsa sellaisen.
Valitukset
15.
Tämän asetuksen 5 artiklan mukaisesti hallinnoijalla on oltava käytössä ja julkaistava kirjalliset menettelyt, joita sovelletaan hallinnoijan laskentaprosessista tehtyjen valitusten vastaanotto, tutkiminen ja kirjaaminen. Valitusmekanismilla on varmistettava, että
a)
hallinnoijalla on käytössä kirjallisissa valitustenkäsittelyperiaatteissa yksityiskohtaisesti kuvattu mekanismi, jonka avulla sen tilaajat voivat jättää valituksia, jotka koskevat sitä, edustaako yksittäisen vertailuarvon laskentatapa tilastollisesti markkina-arvoa, ehdotettuja vertailuarvon laskennan muutoksia, menetelmien soveltamista yksittäisen vertailuarvon laskentaan ja muita toimituksellisia päätöksiä, jotka koskevat vertailuarvon laskentaprosesseja;
b)
hallinnoijan on varmistettava, että sen kirjallisiin valitustenkäsittelyperiaatteisiin sisältyy muun muassa valitusten käsittelyn prosessi ja tavoitteellinen aikataulu;
c)
hallinnoija tutkii hallinnoijasta ja sen henkilöstöstä tehdyt viralliset valitukset ripeästi ja hyvää tapaa noudattaen;
d)
kysely käsitellään erikseen niistä henkilöstön edustajista, jotka ovat voineet olla osallisina valituksen syyssä;
e)
hallinnoijan tavoitteena on oltava saada tutkimuksensa valmiiksi ripeästi;
f)
hallinnoijan on ilmoitettava valittajalle ja muille asianosaisille osapuolille tutkimuksen tuloksesta kirjallisesti ja kohtuullisessa ajassa;
g)
valittaja voi hakea viimeistään kuuden kuukauden kuluessa alkuperäisen valituksen jättämisestä muutosta hallinnoijan nimeämältä riippumattomalta kolmannelta osapuolelta, jos valittaja on tyytymätön siihen, miten asianomainen hallinnoija on käsitellyt valitusta, tai hallinnoijan asiassa tekemään päätökseen; ja
h)
kaikkia valitusta koskevia asiakirjoja, mukaan luettuina valittajan luovuttamat asiakirjat ja hallinnoijan omat tiedot, säilytetään vähintään viiden vuoden ajan.
16.
Riidat, jotka koskevat päivittäisiä hintojen määrityksiä, jotka eivät ole virallisia valituksia, ratkaisee hallinnoija käyttäen omia tavanomaisia ja asianomaisia menettelyjään. Jos valituksen seurauksena hinta muuttuu, tästä ilmoitetaan markkinoille mahdollisimman pian.
SÄÄDÖSEHDOTUKSEEN LIITTYVÄ RAHOITUSSELVITYS
PERUSTIEDOT EHDOTUKSESTA/ALOITTEESTA 
Ehdotuksen/aloitteen nimi 
Euroopan parlamentin ja neuvoston asetus rahoitusvälineissä ja rahoitussopimuksissa vertailuarvoina käytettävistä vertailuarvoista 
Toimintalohko(t) toimintoperusteisessa johtamis- ja budjetointijärjestelmässä (ABM/ABB)
 
Sisämarkkinat – finanssimarkkinat
Ehdotuksen/aloitteen luonne 
X Ehdotus/aloite liittyy uuteen toimeen. 
( Ehdotus/aloite liittyy uuteen toimeen, joka perustuu pilottihankkeeseen tai valmistelutoimeen.
 
( Ehdotus/aloite liittyy käynnissä olevan toimen jatkamiseen. 
( Ehdotus/aloite liittyy toimeen, joka on suunnattu uudelleen. 
Tavoitteet
Komission monivuotinen strateginen tavoite (monivuotiset strategiset tavoitteet), jonka (joiden) saavuttamista ehdotus/aloite tukee 
Sijoittajien luottamuksen lujittaminen; markkinahäiriöiden riskien vähentäminen; järjestelmäriskien vähentäminen
Erityistavoite (erityistavoitteet) sekä toiminto (toiminnot) toimintoperusteisessa johtamis- ja budjetointijärjestelmässä 
Erityiset tavoitteet:
– Vähennetään vertailuarvon manipuloinnin riskiä
– Varmistetaan selkeiden ja tilastollisesti edustavien vertailuarvojen asianmukainen käyttö
Toiminto (toiminnot) toimintoperusteisessa johtamis- ja budjetointijärjestelmässä
Edellä luetellut erityistavoitteet edellyttävät seuraavien toimintatavoitteiden saavuttamista:
– Rajoitetaan vertailuarvojen manipuloinnin kannustimia ja tilaisuuksia siihen
– Minimoidaan harkintavalta – varmistetaan vertailuarvojen perustuminen riittäviin ja tilastollisesti edustaviin tietoihin
– Varmistetaan riskeihin puuttuminen vahvoilla päätöksenteko-, ohjaus- ja valvontajärjestelyillä
– Varmistetaan avoimuus ja vertailuarvon käyttö niiden soveltuvuuden mukaan
– Varmistetaan tehokas valvonta 
Odotettavissa olevat tulokset ja vaikutukset
Selvitys siitä, miten ehdotuksella/aloitteella on tarkoitus vaikuttaa edunsaajien/kohderyhmän tilanteeseen
Ehdotuksen tarkoituksena on
– Säännellä vertailuarvojen tarjontaa ja vertailuarvoihin käytettävien syöttötietojen tarjontaa.
– Varmistaa, että vertailuarvojen tarjontaan sovelletaan riittäviä päätöksenteko-, ohjaus- ja valvontamenettelyjä ja että eturistiriidat vältetään.
– Varmistaa, että vertailuarvojen menetelmät ja syöttötiedot ovat yksityiskohtaiset ja luotettavat.
– Varmistaa, että vertailuarvojen lähteenä toimimiseen kohdistetaan riittävä valvonta ja että eturistiriidat vältetään.
– Varmistaa, että vertailuarvoja tarjotaan läpinäkyvästi.
– Varmistaa soveltuvuusarvioinnin suorittaminen käytettäessä vertailuarvoja viitteinä kuluttajien kanssa tehtävissä rahoitussopimuksissa.
Tulos- ja vaikutusindikaattorit 
1. Vähennetään vertailuarvon manipuloinnin riskiä
– Markkinoiden väärinkäytöstä annetun asetuksen rikkomusten määrä vertailuarvojen osalta
– Määrättyjen seuraamusten ja rangaistusten määrä
– Paikalla tehtävien tarkastusten määrä
– Valvontatoimenpiteiden määrä
2. Varmistetaan selkeiden ja tilastollisesti edustavien vertailuarvojen asianmukainen käyttö
– Asetuksen rikkomisten määrä
– Määrättyjen seuraamusten ja rangaistusten määrä
– Paikalla tehtävien tarkastusten määrä 
– Valvontatoimenpiteiden määrä
– Niiden siviilikanteiden määrä, joita vertailuarvon käyttäjät ovat nostaneet hallinnoijia ja tietolähteitä vastaan, koska nämä eivät ole noudattaneet tätä asetusta
– Komission vertailuarvojen käyttäjiltä vastaanottamien valitusten määrä
Ehdotuksen/aloitteen perustelut 
Lyhyellä tai pitkällä aikavälillä täytettävät vaatimukset 
Tavoitteena on, että asetuksen soveltaminen jäsenvaltiossa johtaa seuraaviin tuloksiin:
– vertailuarvon manipuloinnin riski pienenee;
– selkeiden ja soveltuvien vertailuarvojen käyttö varmistetaan.
EU:n osallistumisesta saatava lisäarvo
Vertailuarvot ovat käytön ja tarjonnan osalta rajatylittäviä. EU:n lainsäädäntökehyksen puuttuessa yksittäiset kansalliset toimet jäisivät tehottomiksi, sillä jäsenvaltioilla ei olisi velvollisuutta eikä kannustetta tehdä keskenään yhteistyötä, jolloin yhteistyön puute mahdollistaisi sääntelyn katvealueiden hyväksikäytön. EU:n osallistuminen varmistaa johdonmukaisen ja yhteensovitetun vastineen, joka minimoi toisistaan poikkeavien lähestymistapojen luoman tehottomuuden ja mahdollisuuden sääntelyn katvealueiden hyväksikäyttöön, joka muuten jäisi olemaan.
Vastaavista toimista saadut kokemukset
Vertailuarvot muistuttavat luottoluokituksia siinä, että kummatkin ovat sijoituksissa tai rahoitussopimuksissa käytettäviä viitetasoja. Kummassakin tapauksessa finanssikriisi on osoittanut, miten niiden eheydestä ja tarkkuudesta syntyneet epäilyt voivat heikentää markkinoita ja aiheuttaa haittaa sekä reaalitaloudelle että sijoittajille. Tämä ehdotus perustuu luottoluokituslaitosten sääntelyn yhteydessä saatuun sääntelykokemukseen, erityisesti tehokkaimpien ja vaikuttavimpien sääntely- ja valvontarakenteiden ja päätöksenteko-, ohjaus- ja valvontavaatimusten osalta.
Yhteensopivuus muiden kyseeseen tulevien välineiden kanssa ja mahdolliset synergiaedut
Ehdotuksella on yhteisvaikutuksia suhteessa markkinoiden väärinkäyttöä koskevan asetusehdotuksen 2 artiklan 3 kohdan d alakohtaan ja 8 artiklan 1 kohdan d alakohtaan sekä sisäpiirikaupoista ja markkinoiden manipuloinnista määrättäviä rikosoikeudellisia seuraamuksia koskevaan direktiiviehdotukseen, joissa selvennetään, että kaikenlainen vertailuarvojen manipulointi on selvästi ja yksiselitteisesti kielletty. Asetuksessa energiamarkkinoiden eheydestä ja läpinäkyvyydestä säädetään niin ikään, että tukkukaupan energiatuotteita koskevien vertailuarvojen manipulointi on kielletty. Kyseiset säädökset vaikuttavat yksilöiden käyttäytymiseen vertailuarvojen manipuloinnin yhteydessä, mutta tämä ehdotus vaikuttaa vertailuarvojen tuottamisen puitteiden heikkouksiin, jotka edistävät vertailuarvon manipulointia.
Rahoitusvälineiden markkinoista annetulla direktiivillä ja sen täytäntöönpanoasetuksella, esitedirektiivillä ja sen täytäntöönpanoasetuksella ja siirtokelpoisiin arvopapereihin kohdistuvaa yhteistä sijoitustoimintaa harjoittavista yrityksistä annetulla direktiivillä säännellään kaikilla vertailuarvojen käyttöä ja avoimuutta, joten ne täydentävät tämän ehdotuksen toimia.
Toiminnan ja sen rahoitusvaikutusten kesto 
( Ehdotuksen/aloitteen mukaisen toiminnan kesto on rajattu 
Ehdotuksen/aloitteen mukainen toiminta alkaa [PP/KK]VVVV ja päättyy [PP/KK]VVVV. 
Rahoitusvaikutukset alkavat vuonna VVVV ja päättyvät vuonna VVVV. 
X Ehdotuksen/aloitteen mukaisen toiminnan kestoa ei ole rajattu
Hallinnointitapa (hallinnointitavat)
 
X komissio hallinnoi suoraan keskitetysti 
X välillinen keskitetty hallinnointi, jossa täytäntöönpanotehtäviä on siirretty
toimeenpanovirastoille 
X
yhteisöjen perustamille elimille
 
kansallisille julkisoikeudellisille yhteisöille tai julkisen palvelun tehtäviä hoitaville yhteisöille 
henkilöille, joille on annettu tehtäväksi toteuttaa Euroopan unionista tehdyn sopimuksen (SEU-sopimus) V osaston mukaisia erityistoimia ja jotka nimetään varainhoitoasetuksen 49 artiklan mukaisessa perussäädöksessä 
( Hallinnointi yhteistyössä jäsenvaltioiden kanssa 
( Hajautettu hallinnointi kolmansien maiden kanssa 
( Hallinnointi yhdessä kansainvälisten järjestöjen kanssa (tarkennettava)
Jos käytetään useampaa kuin yhtä hallinnointitapaa, huomautuksille varatussa kohdassa olisi annettava lisätietoja.
Huomautukset: 
Suoran keskitetyn hallinnoinnin (MARKT PO) ja välillisen keskitetyn hallinnoinnin yhdistelmä, jossa täytäntöönpanotehtäviä on siirretty EU:n perustamalle elimelle (EAMV)

HALLINNOINTI 
Seuranta- ja raportointisäännöt 
Ilmoitetaan sovellettavat aikavälit ja edellytykset.
Euroopan arvopaperimarkkinaviranomaisen perustamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 81 artiklan mukaan arvopaperimarkkinaviranomaisen toiminnan tuloksena saatuja kokemuksia arvioidaan kolmen vuoden välein sen varsinaisen toiminnan alkamisesta lukien. Asetuksen 35 artiklan mukaisesti asetuksen soveltamisesta laaditaan kertomus 1 päivään tammikuuta 2019 mennessä.
Hallinnointi- ja valvontajärjestelmä 
Todetut riskit 
EU:n finanssivalvontajärjestelmän uudistamiseen tähtäävästä ehdotuksesta on tehty vaikutusten arviointi, joka liittyy asetusluonnoksiin Euroopan pankkiviranomaisen, Euroopan vakuutus- ja lisäeläkeviranomaisen ja Euroopan arvopaperimarkkinaviranomaisen (EAMV) perustamisesta.
EAMV:lle tässä ehdotuksessa esitettyjä lisäresursseja tarvitaan, jotta EAMV voisi käyttää valtuuksiaan ja hoitaa seuraavat tehtävänsä:
– Osallistuminen kriittisten vertailuarvojen valvontakollegioihin ja sovittelumekanismin perustaminen, mukaan luettuna sovittelu tässä asetuksessa eritellyissä merkittävissä aiheissa, avustaminen yhteiseen kantaan pääsemisessä toimivaltaisen viranomaisten kesken, mikäli ilmenee erimielisyyttä tähän asetukseen liittyen.
– yhteistyöjärjestelyjen edistymisen ja kolmansilta mailta saatujen tietojen toimivaltaisten viranomaisten välillä tapahtuvan vaihdon yhteen sovittaminen
– sellaisten ohjeiden laatiminen, joilla edistetään asetuksen rikkomiseen liittyvien seuraamusjärjestelmien lähentymistä ja johdonmukaisuutta eri toimialojen välillä
– asetuksen mukaisesti rekisteröidyistä hallinnoijista ja vertailuarvoja unionissa tarjoavista kolmansien maiden yrityksistä koostuvan luettelon ylläpitäminen, 
– vertailuarvon käyttöä rahoitusvälineessä tai rahoitussopimuksessa unionin alueella koskevien ilmoitusten vastaanotto, rekisterin ylläpitäminen ja sen varmistaminen, että hallinnoijat ovat tietoisia käytöstä.
Ilman tätä välttämätöntä resurssia ei voida taata, että viranomaisen tehtävä täytetään nopeasti ja tehokkaasti.
Valvontamenetelmä(t) 
EAMV:n perustamista koskevan asetuksen mukaisia hallinnointi- ja valvontajärjestelmiä sovelletaan myös tässä ehdotettuihin EAMV:n tehtäviin.
Ensimmäisen arvioinnin yhteydessä komissio päättää, millä indikaattoreilla EAMV:n toimintaa arvioidaan. Lopullisessa arvioinnissa kvantitatiiviset indikaattorit ovat yhtä tärkeitä kuin kuulemisissa kerättävä kvalitatiivinen näyttö. Arviointi tehdään kolmen vuoden välein.
Valvonnan kustannukset ja hyödyt ja todennäköinen vaatimustenvastaisuusaste
Kustannukset on arvioitu 3 kohdassa. Pääasiallisiin etuihin kuuluvat
– manipulointiriskin pienentäminen ja sitä kautta markkinavakauden parantaminen ja luottamuksen vahvistaminen rahoitusmarkkinoihin
– vertailuarvojen luotettavuuden parantaminen ja siten rahoitusmarkkinoiden oikeudenmukaisuuden, eheyden ja tehokkuuden parantaminen
– selkeiden ja tilastollisesti edustavien vertailuarvojen asianmukaisen käytön varmistaminen
ja siten kuluttajan- ja sijoittajansuojan parantaminen.
Tämän seurauksena ehdotuksella lisätään markkinoiden oikeudenmukaisuutta ja vahvistetaan kuluttajan- ja sijoittajansuojaa. Hyötyjen määrää on vaikea arvioida. Kun otetaan huomioon selkeiden ja luotettavien vertailuarvojen kokonaismerkitys markkinavakauden ylläpitämiselle ja markkinaluottamuksen palauttamiselle, edut ovat huomattavat kustannuksiin nähden.
Vaatimustenvastaisuusasteen arvioidaan jäävän pieneksi, koska aloitteessa ehdotetaan selviä ja täytäntöönpanokelpoisia sääntöjä, joihin liitetään kannustimia niiden noudattamisen varmistamiseksi.
Toimenpiteet petosten ja sääntöjenvastaisuuksien ehkäisemiseksi 
Ilmoitetaan käytössä olevat ja suunnitellut torjunta- ja suojatoimenpiteet
Petosten, lahjonnan ja muun laittoman toiminnan torjumiseksi EAMV:een sovelletaan rajoituksetta Euroopan petostentorjuntaviraston (OLAF) tutkimuksista 25 päivänä toukokuuta 1999 annetun Euroopan parlamentin ja neuvoston asetuksen (EY) N:o 1073/1999 säännöksiä.
EAMV liittyy Euroopan parlamentin, Euroopan unionin neuvoston ja Euroopan yhteisöjen komission välillä Euroopan petostentorjuntaviraston (OLAF) sisäisistä tutkimuksista 25 päivänä toukokuuta 1999 tehtyyn toimielinten väliseen sopimukseen, ja se antaa välittömästi asianmukaiset määräykset, jotka koskevat kaikkia EAMV:n työntekijöitä.
Rahoituspäätöksissä ja niistä johtuvissa täytäntöönpanoa koskevissa sopimuksissa tai asiakirjoissa on määrättävä nimenomaisesti, että tilintarkastustuomioistuin ja OLAF voivat tarvittaessa tehdä tarkastuksia paikalla EAMV:n suorittamien varojen edunsaajien luona ja näiden varojen jakamisesta vastaavan henkilöstön luona.
EHDOTUKSEN/ALOITTEEN ARVIOIDUT RAHOITUSVAIKUTUKSET 
Kyseeseen tulevat monivuotisen rahoituskehyksen otsakkeet ja menopuolen budjettikohdat
Talousarviossa jo olevat budjettikohdat
Monivuotisen rahoituskehyksen otsakkeiden ja budjettikohtien mukaisessa järjestyksessä
	Moni​vuotisen rahoitus​kehyksen otsake
	Budjettikohta
	Määräraha- 
laji
	Rahoitusosuudet 

	
	Numero 
[Nimi…]
	Useita

	EFTA-mailta


	ehdokas​mailta


	kolmansilta mailta
	varainhoito​asetuksen 18 artiklan 1 kohdan aa alakohdassa tarkoitetut rahoitusosuudet 

	
	12.03.04
Euroopan arvo​paperi​mark​kina​viranomainen (EAMV)
	Useita
	KYLLÄ
	KYLLÄ
	EI
	EI


Säädöksellä on seuraavat vaikutukset menoihin:
a) MARKT PO laatii delegoituja säädöksiä sekä aloitteen arvioinnin, täytäntöönpanon seurannan ja mahdollisen tarkistuksen:
1 AD-henkilö (kokopäivätoiminen) ja oheiskustannukset: arvioidut vuosikustannukset 0,142 miljoonaa euroa vuodessa.
b) EAMV
i) Henkilöresurssikustannukset: kaksi väliaikaista toimihenkilöä osallistumaan ja sovittelemaan kriittisten vertailuarvojen valvontakollegioihin, tarjoamaan teknistä neuvontaa komissiolle tämän asetuksen täytäntöönpanosta, kolmansien maiden kanssa tehtyjen yhteistyöjärjestelyjen kehittämisen koordinointiin, sellaisten ohjeiden laatimiseen, joilla edistetään asetuksen rikkomiseen liittyvien seuraamusjärjestelmien lähentymistä ja johdonmukaisuutta eri toimialojen välillä, pitämään rekistereitä vertailuarvojen käyttöä koskevista ilmoituksista ja luetteloa rekisteröidyistä vertailuarvojen hallinnoijista.
Näiden väliaikaisten toimihenkilöiden vuotuiset kokonaiskustannukset olisivat 0,326 miljoonaa euroa, mistä komission maksuosuus olisi 40 % (0,130 milj. euroa) ja jäsenvaltioiden 60 % (0,196 milj. euroa).
EAMV:een sijoitettujen henkilöiden määrää ei uskota voitavan vähentää vastaisuudessa (vuoden 2020 jälkeen), sillä vertailuarvojen määrä, mukaan luettuina kriittiset vertailuarvot, ei todennäköisesti pienene vaan pikemminkin kasvaa tulevaisuudessa, ja EAMV:n on vastakin osallistuttava kriittisten vertailuarvojen valvontakollegioihin ja soviteltava niissä sekä huolehdittava muista yllä asetetuista tehtävistä. 
ii) Käyttö- ja infrastruktuurikustannukset: EAMV:n alkuvaiheen kustannuksiksi arvioidaan 0,25 miljoonaa euroa, mistä komission maksuosuus olisi 40 % (0,1 milj. euroa) ja jäsenvaltioiden 60 % (0,15 milj. euroa). Nämä kustannukset liittyvät pääasiassa IT-järjestelmiin, joiden avulla EAMV täyttää seuraavat vaatimukset:
– asetuksen mukaisesti rekisteröidyistä hallinnoijista ja vertailuarvoja unionissa tarjoavista kolmansien maiden yrityksistä koostuvan luettelon ylläpitäminen, 
– vertailuarvon käyttöä rahoitusvälineessä tai rahoitussopimuksessa unionin alueella koskevien ilmoitusten vastaanotto ja rekisterin ylläpitäminen sekä sen varmistaminen, että hallinnoijat ovat tietoisia käytöstä.
EAMV:n on lisäksi laadittava kertomus tämän asetuksen soveltamisesta 1 päivään tammikuuta 2018 mennessä. Kokonaiskustannukset ovat 0,3 miljoonaa euroa, mistä komission maksuosuus on 40 % (0,12 milj. euroa) ja jäsenvaltioiden 60 % (0,18 milj. euroa) vuonna 2017.
Arvioidut vaikutukset menoihin 
Uudet tehtävät hoidetaan henkilöresursseilla, jotka saadaan käyttöön vuotuisessa määrärahojen jakomenettelyssä, kun otetaan huomioon kaikkiin EU:n elimiin vaikuttavat talousarviopuitteet ja virastojen rahoitussuunnittelu. Viraston uusiin tehtäviin tarvitsemat, tässä rahoitusselvityksessä mainitut resurssit ovat lisäksi yhdenmukaiset ja yhteensopivat suhteessa EAMV:n henkilöstö- ja rahoitusohjelmointiin, joka on määritelty komission hiljattaisessa tiedonannossa Euroopan parlamentille ja neuvostolle – Hajautettujen virastojen henkilöstö- ja rahoitusresurssien ohjelmointi kaudelle 2014–2020 (COM(2013)519).
Yhteenveto arvioiduista vaikutuksista menoihin 
milj. euroa (kolmen desimaalin tarkkuudella)
	Monivuotisen rahoituskehyksen otsake: 
	Numero
1A
	Kasvua ja työllisyyttä edistävä kilpailukyky


	PO: MARKT
	
	
	Vuosi
2015

	Vuosi
2016
	Vuosi
2017
	Vuosi
2018
	Vuosi
2019
	Vuosi
2020
	YHTEENSÄ

	( Toimintamäärärahat 
	
	
	
	
	
	
	

	12.03.04 – Euroopan arvopaperimarkkinaviranomainen (EAMV)
	Sitoumukset
	(1)
	0,240
	0,130
	0,250
	0,130
	0,130
	0,130
	1,010

	
	Maksut
	(2)
	0,240
	0,130
	0,250
	0,130
	0,130
	0,130
	1,010

	Tiettyjen ohjelmien määrärahoista katettavat hallintomäärärahat
 
	
	
	
	
	
	
	

	Budjettikohdan numero
	12.03.04
	(3)
	
	0
	0
	0
	0
	0
	0

	MARKT PO:n määrärahat
YHTEENSÄ
	Sitoumukset
	= 1 + 1a + 3
	0,240
	0,130
	0,250
	0,130
	0,130
	0,130
	1,010

	
	Maksut
	= 2 + 2a
+ 3
	0,240
	0,130
	0,250
	0,130
	0,130
	0,130
	1,010


	( Toimintamäärärahat YHTEENSÄ 
	Sitoumukset
	(4)
	0
	0
	0
	0
	0
	0
	

	
	Maksut
	(5)
	0
	0
	0
	0
	0
	0
	

	( Tiettyjen ohjelmien määrärahoista katettavat hallintomäärärahat YHTEENSÄ 
	(6)
	0
	0
	0
	0
	0
	0
	

	Monivuotisen rahoituskehyksen
OTSAKKEESEEN 1A
kuuluvat määrärahat
YHTEENSÄ
	Sitoumukset
	= 4 + 6
	0,240
	0,130
	0,250
	0,130
	0,130
	0,130
	1,010

	
	Maksut
	= 5 + 6
	0,240
	0,130
	0,250
	0,130
	0,130
	0,130
	1,010


	Monivuotisen rahoituskehyksen
otsake 
	5
	”Hallintomenot”


milj. euroa (kolmen desimaalin tarkkuudella)
	
	
	
	Vuosi
2015
	Vuosi
2016
	Vuosi
2017
	Vuosi
2018
	Vuosi
2019
	Vuosi
2020
	YH​TEEN​SÄ

	PO: MARKT
	

	( Henkilöresurssit (MARKT PO)
	0,132
	0,132
	0,132
	0,132
	0,132
	0,132
	0,792

	( Muut hallintomenot 
	0,010
	0,010
	0,010
	0,010
	0,010
	0,010
	0,060

	MARKT PO YHTEENSÄ
	Määrärahat
	0,142
	0,142
	0,142
	0,142
	0,142
	0,142
	0,852


	Monivuotisen rahoituskehyksen
 OTSAKKEESEEN 5
 kuuluvat määrärahat YHTEENSÄ 
	(Sitoumukset yhteensä = maksut yhteensä)
	0,142
	0,142
	0,142
	0,142
	0,142
	0,142
	0,852


milj. euroa (kolmen desimaalin tarkkuudella)
	
	
	
	Vuosi
2015
	Vuosi
2016
	Vuosi
2017
	Vuosi
2018
	Vuosi
2019
	Vuosi
2020
	YH​TEEN​SÄ

	Monivuotisen rahoituskehyksen
OTSAKKEISIIN 1–5
kuuluvat määrärahat YHTEENSÄ 
	Sitoumukset
	0,382
	0,272
	0,392
	0,272
	0,272
	0,272
	1,862

	
	Maksut
	0,382
	0,272
	0,392
	0,272
	0,272
	0,272
	1,862


Arvioidut vaikutukset toimintamäärärahoihin 
(
Ehdotus/aloite ei edellytä toimintamäärärahoja. 
X
Ehdotus/aloite edellyttää toimintamäärärahoja seuraavasti:
Suuri osa komission toimintamäärärahoista liittyisi EAMV:n rahoituksen lisäykseen tämän asetuksen vaatimuksista johtuen. EAMV nimittäin tarvitsee kaksi lisähenkilöä (väliaikaista toimihenkilöä), joiden kokonaiskustannukset, 0,326 miljoonaa euroa vuodessa, rahoittavat komissio (0,130 milj. euroa) ja jäsenvaltiot (0,196 milj. euroa). He huolehtivat seuraavista tehtävistä:
Osallistuminen vertailuarvojen valvontakollegioihin ja niissä sovitteleminen
Teknisen neuvonnan tarjoaminen komissiolle tämän asetuksen täytäntöönpanosta
Kolmansien maiden kanssa tehtävien yhteistyöjärjestelyjen kehittämisen yhteensovittaminen
Ohjeiden laatiminen seuraamusjärjestelmien yhdentymisen ja eri toimialojen välisen johdonmukaisuuden edistämiseksi
Rekisterien pitäminen vertailuarvojen käyttöä koskevista ilmoituksista ja luettelon pitäminen rekisteröidyistä vertailuarvojen hallinnoijista
EAMV:n alkuvaiheen käyttökustannuksiksi arvioidaan 0,25 miljoonaa euroa, mistä komission maksuosuus olisi 40 % (0,1 milj. euroa) ja jäsenvaltioiden 60 % (0,15 milj. euroa). Nämä kustannukset liittyvät pääasiassa IT-järjestelmiin, joiden avulla EAMV täyttää seuraavat vaatimukset:
Asetuksen mukaisesti rekisteröidyistä hallinnoijista ja vertailuarvoja unionissa tarjoavista kolmansien maiden yrityksistä koostuvan luettelon ylläpitäminen.
Vertailuarvon käyttöä rahoitusvälineessä tai rahoitussopimuksessa unionin alueella koskevien ilmoitusten vastaanotto ja rekisterin ylläpitäminen.
Aloite edellyttää EAMV:n rahoituksen lisäämistä vuonna 2017, jotta katetaan kulut, jotka aiheutuvat asetuksen soveltamista koskevan kertomuksen laatimisesta 1 päivään tammikuuta 2018 mennessä. Kertomuksen laadinnan kokonaiskulut olisivat 0,3 miljoonaa euroa (sidotaan ja siirretään EAMV:lle vuonna 2017), mistä komission maksuosuus olisi 40 % (0,12 milj. euroa) ja jäsenvaltioiden 60 % (0,18 milj. euroa) vuonna 2017.
Arvioidut vaikutukset hallintomäärärahoihin
Yhteenveto 
(
Ehdotus/aloite ei edellytä hallintomäärärahoja. 
X
Ehdotus/aloite edellyttää hallintomäärärahoja seuraavasti:
milj. euroa (kolmen desimaalin tarkkuudella)
	
	Vuosi
2015

	Vuosi
2016
	Vuosi
2017
	Vuosi
2018
	Vuosi
2019
	Vuosi
2020
	YHTEENSÄ


	Moni​vuotisen rahoitus​kehyksen
OTSAKE 5
	0,142
	0,142
	0,142
	0,142
	0,142
	0,142
	0,852

	Henkilö​resurssit 
	0,132
	0,132
	0,132
	0,132
	0,132
	0,132
	0,792

	Muut hallintomenot 
	0,010
	0,010
	0,010
	0,010
	0,010
	0,010
	0,060

	Moni​vuotisen rahoitus​kehyksen
OTSAKE 5, väli​summa 
	0,142
	0,141
	0,142
	0,142
	0,142
	0,142
	0,852


	YHTEENSÄ
	0,142
	0,142
	0,142
	0,142
	0,142
	0,142
	0,852


Henkilöresursseja koskeva määrärahatarve katetaan toimen hallinnointiin jo osoitetuilla pääosaston määrärahoilla ja/tai pääosastossa toteutettujen uudelleenjärjestelyjen tuloksena saaduilla määrärahoilla sekä tarvittaessa sellaisilla lisäresursseilla, jotka toimea hallinnoiva pääosasto voi saada käyttöönsä vuotuisessa määrärahojen jakomenettelyssä talousarvion puitteissa.
Oletukset:
– perustana 1 AD-palkkaluokan kokopäiväinen virkamies MARKT PO:ssa aloitteeseen liittyen (keskim. kulut 132 000 euroa vuodessa);
– Henkilöstön keskimääräiset vuotuiset palkkakustannukset perustuvat BUDG PO:n ohjeistukseen;
– virkamatkakustannukset ovat 10 000 euroa vuodessa perustuen budjettiluonnokseen 2012 toimihenkilöiden virkamatkojen osalta.

 Henkilöresurssien arvioitu tarve 
(
Ehdotus/aloite ei edellytä henkilöresursseja. 
X
Ehdotus/aloite edellyttää yhtä komission virkamiestä, palkkaluokka AD, komission päätoimipaikassa (MARKT PO), kuten jäljempänä selitetään. MARKT viittaa kyseessä olevaan toimintalohkoon eli talousarvion osastoon. Kyseinen 1 komission virkamies, palkkaluokka AD, rahoitetaan siirron avulla.
Kuvaus henkilöstön tehtävistä: lainsäädäntöä tarkentavien delegoitujen säädösten hyväksyminen, mukaan luettuina jatkuvat delegoidut säädökset, joissa tarkennetaan vertailuarvojen eri toimialoja markkinoiden ja tekniikan kehityksen perusteella. Rajatylittävien kriittisten vertailuarvojen nimeäminen ja niiden edellytysten tarkentaminen.
Arvio kokoaikaiseksi henkilöstöksi muutettuna
	
	Vuosi
2015
	Vuosi
2016
	Vuosi
2017
	Vuosi
2018
	Vuosi 
2019
	Vuosi 
2020

	
	( Henkilöstötaulukkoon sisältyvät virat/toimet (virkamiehet ja väliaikaiset toimihenkilöt)

	XX 01 01 01 (päätoimipaikka ja komission edustustot EU:ssa)
	1
	1
	1
	1
	1
	1

	XX 01 01 02 (edustustot EU:n ulkopuolella)
	
	
	
	
	
	

	XX 01 05 01 (epäsuora tutkimustoiminta)
	
	
	
	
	
	

	10 01 05 01 (suora tutkimustoiminta)
	
	
	
	
	
	

	
	( Ulkopuolinen henkilöstö (kokoaikaiseksi muutettuna: FTE)


	XX 01 02 01 (kokonaismäärärahoista katettavat sopimussuhteiset toimihenkilöt, vuokrahenkilöstö ja kansalliset asiantuntijat)
	
	
	
	
	
	

	XX 01 02 02 (sopimussuhteiset ja paikalliset toimihenkilöt, vuokrahenkilöstö, nuoremmat asiantuntijat ja kansalliset asiantuntijat EU:n ulkopuolisissa edustustoissa)
	
	
	
	
	
	

	XX 01 04 yy

	– päätoimipaikassa
	
	
	
	
	
	

	
	– EU:n ulkop. edustustoissa 
	
	
	
	
	
	

	XX 01 05 02 (epäsuora tutkimustoiminta: sopimussuhteiset toimihenkilöt, kansalliset asiantuntijat ja vuokrahenkilöstö)
	
	
	
	
	
	

	10 01 05 02 (suora tutkimustoiminta: sopimussuhteiset toimihenkilöt, vuokrahenkilöstö ja kansalliset asiantuntijat)
	
	
	
	
	
	

	Muu budjettikohta (mikä?)
	
	
	
	
	
	

	YHTEENSÄ
	1
	1
	1
	1
	1
	1


Henkilöresurssien tarve katetaan toimen hallinnointiin jo osoitetulla pääosaston henkilöstöllä ja/tai pääosastossa toteutettujen henkilöstön uudelleenjärjestelyjen tuloksena saadulla henkilöstöllä sekä tarvittaessa sellaisilla lisäresursseilla, jotka toimea hallinnoiva pääosasto voi saada käyttöönsä vuotuisessa määrärahojen jakomenettelyssä talousarvion puitteissa.
Yhteensopivuus nykyisen monivuotisen rahoituskehyksen kanssa 
X Ehdotus/aloite on uuden monivuotisen rahoituskehyksen mukainen.
(
Ehdotus/aloite edellyttää rahoituskehyksen asianomaisen otsakkeen rahoitussuunnitelman muuttamista.
Selvitys rahoitussuunnitelmaan tarvittavista muutoksista, mainittava myös kyseeseen tulevat budjettikohdat ja määrät
–
(
Ehdotus/aloite edellyttää joustovälineen varojen käyttöön ottamista tai monivuotisen rahoituskehyksen tarkistamista.

Selvitys tarvittavista toimenpiteistä, mainittava myös kyseeseen tulevat rahoituskehyksen otsakkeet, budjettikohdat ja määrät
–
Ulkopuolisten tahojen rahoitusosuudet 
(
Ehdotuksen/aloitteen rahoittamiseen ei osallistu ulkopuolisia tahoja. 
X Ehdotuksen/aloitteen rahoittamiseen osallistuu ulkopuolisia tahoja seuraavasti (arvio):
Määrärahat, milj. euroa (kolmen desimaalin tarkkuudella)
	
	Vuosi
2015
	Vuosi
2016
	Vuosi
2017
	Vuosi
2018
	Vuosi
2019
	Vuosi
2020
	Yhteensä

	Rahoituk​seen osallistuva taho 
	Jäsenvaltio
	Jäsenvaltio
	Jäsenvaltio
	Jäsenvaltio
	Jäsenvaltio
	Jäsenvaltio
	Jäsenvaltio

	Ulko​puolisten tahojen määrä​rahat YHTEEN​SÄ 
	0,361
	0,196
	0,376
	0,196
	0,196
	0,196
	1,521



Vuoden 2015 ulkopuolisten tahojen määrärahoilla tarkoitetaan jäsenvaltioiden rahoitusosuutta EAMV:sta. Rahoituskustannukset koskevat pääasiassa seuraavia:
a) Henkilöstökustannukset: Jäsenvaltiot maksavat 60 % EAMV:n päätoimipaikkaan tämän asetuksen vaatimusten täytäntöönpanoa varten tarvittavien kahden väliaikaisen toimihenkilön rahoituksesta. Tämä edellyttäisi jäsenvaltioiden vuotuiseksi maksuosuudeksi 0,196 miljoonaa euroa.
b) Alkuvaiheen käyttökustannukset: Jäsenvaltioiden olisi lisäksi maksettava 60 % EAMV:n 0,25 miljoonan euron alkuvaiheen käyttökustannuksista vuonna 2015 eli yhteensä 0,15 miljoonaa euroa. Nämä kustannukset liittyvät pääasiassa TT-järjestelmiin, joilla EAMV täyttää tästä asetuksesta johtuvat vaatimukset.
c) Täytäntöönpanokertomus: Jäsenvaltioiden on osallistuttava myös asetuksen soveltamisesta 1 päivään tammikuuta 2018 mennessä laadittavan EAMV:n kertomuksen rahoitukseen. Kertomuksen kokonaiskustannuksiksi arvioidaan 0,3 miljoonaa euroa
, josta jäsenvaltioiden maksuosuus on 60 % (0,18 milj. euroa) vuonna 2017.
Arvioidut vaikutukset tuloihin 
X
Ehdotuksella/aloitteella ei ole vaikutuksia tuloihin.
(
Ehdotuksella/aloitteella on vaikutuksia tuloihin seuraavasti:
LIITE vertailuarvoja koskevan asetusehdotuksen rahoitusselvitykseen koskien ehdotuksen vaatimuksista EAMV:lle aiheutuvia kuluja
EAMV:n tehtävien hoidosta aiheutuvat kulut on arvioitu kolmen kulujain mukaan: henkilöstökulut, infrastruktuurikulut ja käyttökulut EAMV:n yleisen talousarvion luokittelun mukaisesti.
a) Henkilöstökustannukset: lisähenkilöstön tarve vastaa EAMV:lle tästä asetuksesta johtuvia uusia tehtäviä. Ne liittyvät EAMV:n osallistumiseen kriittisten vertailuarvojen valvontakollegioihin ja sovitteluun niissä. Lisäksi ne liittyvät teknisen neuvonnan tarjoamiseen komissiolle tämän asetuksen täytäntöönpanosta, kolmansien maiden kanssa tehtyjen yhteistyöjärjestelyjen kehittämisen koordinointiin, sellaisten ohjeiden laatimiseen, joilla edistetään seuraamusjärjestelmien lähentymistä ja johdonmukaisuutta eri toimialojen välillä, rekistereiden pitämiseen vertailuarvojen käyttöä koskevista ilmoituksista ja luettelon pitämiseen rekisteröidyistä vertailuarvojen hallinnoijista.
Komission omiin ja EAMV:n arvioihin perustuvien nykyisten arvioiden nämä tehtävät edellyttävät kahta väliaikaista toimihenkilöä. Tämä on lisättävä nykyisin vertailuarvoja käsitteleviin EAMV:n työntekijöihin. EAMV:n vuotuisiksi lisähenkilöstökustannuksiksi arvioidaan 0,326 miljoonaa euroa, mistä komission maksuosuus on 40 % (0,130 milj. euroa) ja jäsenvaltioiden 60 % (0,196 milj. euroa). 
b) Käyttö- ja infrastruktuurikustannukset: EAMV:n alkuvaiheen kustannuksiksi arvioidaan 0,25 miljoonaa euroa, mistä komission maksuosuus olisi 40 % (0,1 milj. euroa) ja jäsenvaltioiden 60 % (0,15 milj. euroa) vuonna 2015. Nämä kustannukset liittyvät pääasiassa IT-järjestelmiin, joiden avulla EAMV täyttää seuraavat vaatimukset:
– asetuksen mukaisesti rekisteröidyistä hallinnoijista ja vertailuarvoja unionissa tarjoavista kolmansien maiden yrityksistä koostuvan luettelon ylläpitäminen, 
– vertailuarvon käyttöä rahoitusvälineessä tai rahoitussopimuksessa unionin alueella koskevien ilmoitusten vastaanotto ja rekisterin ylläpitäminen sekä sen varmistaminen, että hallinnoijat ovat tietoisia käytöstä.
Aloite edellyttää EAMV:n rahoituksen lisäämistä 0,3 miljoonalla eurolla vuonna 2017, jotta katetaan kulut, jotka aiheutuvat asetuksen soveltamista koskevan kertomuksen laatimisesta 1 päivään tammikuuta 2018 mennessä. Kertomuksen laadinnan kokonaiskuluiksi arvioidaan 0,3 miljoonaa euroa (sidotaan ja maksetaan vuonna 2017), mistä komission maksuosuus olisi 40 % (0,12 milj. euroa) ja jäsenvaltioiden 60 % (0,18 milj. euroa). Kustannukset on arvioitu MARKT PO:ssa tuotettujen vastaavien kertomusten keskimääräisten kustannusten perusteella soveltaen inflaatiokorjauskerrointa.
Ehdotuksella EI ole vaikutuksia EAMV:n tuloihin. 
Henkilöstön arvioidut määrät eritellään yksityiskohtaisesti luokittain taulukossa 1. 
Muita oletuksia:
– Vuoden 2012 budjettiluonnoksen kokoaikaisten työntekijöiden jakauman perusteella kahden täydentävän kokoaikaisen työntekijän oletetaan koostuvan kahdesta väliaikaisesta toimihenkilöstä, joiden kokonaiskulut ovat 0,326 miljoonaa euroa vuodessa. Ne rahoitetaan komission (0,130 milj. euroa) ja jäsenvaltioiden (0,196 milj. euroa) maksuosuuksien avulla.
– Eri henkilöstöryhmien keskimääräiset vuotuiset palkkakustannukset perustuvat BUDG PO:n ohjeistukseen 132 000 euroa;
– korjauskerroin (Pariisi) on 1,161;
– virkamatkakustannukset ovat 10 000 euroa perustuen budjettiluonnokseen 2012 toimihenkilöiden virkamatkojen osalta;
– työhönottoon liittyvät kustannukset (matka- ja hotellikulut, lääkärintarkastukset, asettautumis- ja muut korvaukset, muuttokulut jne.) ovat 12 700 euroa arvioituna sen summan perusteella, joka vuoden 2012 talousarvioesityksessä osoitetaan uuden työntekijän työhönottamiseen.
	EAMV:N HENKILÖSTÖKULUT
	
	
	
	miljoonaa euroa (kolmen desimaalin tarkkuudella)
	
	

	Kustannuslaji
	Numero
	Keski​arvo
	2015
	2016
	2017
	2018
	2019
	2020
	YH​TEEN​SÄ

	Osasto 1: Henkilöstömenot
	
	
	
	
	
	
	
	
	

	väliaikaiset toimihenkilöt
	2
	0,153
	0,306
	0,306
	0,306
	0,306
	0,306
	0,306
	1,836

	
	
	
	
	
	
	
	
	
	

	Palvelukseenoton kustannukset
	
	0,025
	
	
	
	
	
	0,025

	
	
	
	
	
	
	
	
	
	

	Virkamatkakulut
	
	
	0,020
	0,020
	0,020
	0,020
	0,020
	0,020
	0,120

	
	
	
	
	
	
	
	
	
	

	Osaston 1 Henkilöstömenot
yhteensä
	
	0,351
	0,326
	0,326
	0,326
	0,326
	0,326
	1,981

	
	
	
	
	
	
	
	
	
	

	josta unionin rahoitusosuus (40 %)
	
	0,140
	0,130
	0,130
	0,130
	0,130
	0,130
	0,790

	josta jäsenvaltioiden 
rahoitusosuus (60 %)
	
	0,211
	0,196
	0,196
	0,196
	0,196
	0,196
	1,191


�	KOM(2011) 651 lopullinen, 2011/0295 (COD), http://eur-lex.europa.eu/LexUriServ/LexUriServ.do?uri=COM:2011:0651:FIN:FI:PDF.


�	Bryssel, 20.10.2011 KOM(2011) 654 lopullinen, 2011/0297 (COD), http://eur-lex.europa.eu/LexUriServ/LexUriServ.do?uri=COM:2011:0654:FIN:FI:PDF.


�	Asetus energiamarkkinoiden eheydestä ja läpinäkyvyydestä, http://eur-lex.europa.eu/LexUriServ/LexUriServ.do?uri=OJ:L:2011:326:0001:01:FI:HTML.


�	Rahoitusvälineiden markkinoista annetun direktiivin 40 artiklan 1 kohta, http://ec.europa.eu/internal_market/securities/docs/isd/dir-2004-39-implement/dir-30-6-06_fi.pdf.


�	Täytäntöönpanoasetuksen 37 artiklan 1 kohdan b alakohta, http://ec.europa.eu/internal_market/securities/docs/isd/dir-2004-39-implement/reg-30-6-06_fi.pdf.


�	http://eur-lex.europa.eu/LexUriServ/LexUriServ.do?uri=COM:2011:0652:FIN:FI:PDF


�	Direktiivi 2003/71/EY ja asetus (EY) N:o 809/2004, liite XII, 4.2.2 kohta.


�	Direktiivi siirtokelpoisiin arvopapereihin kohdistuvaa yhteistä sijoitustoimintaa harjoittavista yrityksistä (2009/65/EY), 53 artikla.


�	http://www.esma.europa.eu/consultation/Consultation-Principles-Benchmarks-Setting-Processes-EU


�	http://www.esma.europa.eu/system/files/2013-150.pdf


�	[ xxx]


�	EUVL L 145, 30.4.2004, s. 1.


�	EUVL L 345, 31.12.2003, s. 64.


�	EUVL L 302, 17.11.2009, s. 32.


�	EUVL L 326, 8.12.2011, s. 1.


�	EYVL L 281, 23.11.1995, s. 31.


�	EYVL L 8, 12.1.2001, s. 1.


�	EUVL L 55, 28.2.2011, s. 13.


�	EUVL L 211, 14.8.2009, s. 55.


�	EUVL L 9, 14.8.2009, s. 112.


�	EUVL L 176, 27.6.2013, s. 338.


�	EUVL L 335, 17.12.2009, s. 1.


�	EUVL L 302, 17.11.2009, s. 32.


�	EUVL L 174, 1.7.2011, s. 1.


�	EUVL L 174, 1.7.2011, s. 1.


�	EUVL L 133, 22.5.2008, s. 66.


�	EUVL L 241, 2.9.2006, s. 1.


�	EUVL L 241, 2.9.2006, s. 1.


�	ABM: toimintoperusteinen johtaminen; ABB: toimintoperusteinen budjetointi.


�	Sellaisina kuin nämä on määritelty varainhoitoasetuksen 49 artiklan 6 kohdan a ja b alakohdassa.


�	Kuvaukset eri hallinnointitavoista ja viittauksen varainhoitoasetukseen ovat saatavilla budjettipääosaston verkkosivuilla osoitteessa � HYPERLINK "http://www.cc.cec/budg/man/budgmanag/budgmanag_en.html" �http://www.cc.cec/budg/man/budgmanag/budgmanag_en.html�


�	Sellaisina kuin nämä on määritelty varainhoitoasetuksen 185 artiklassa.


�	EFTA: Euroopan vapaakauppaliitto. 


�	Ehdokasmaat ja soveltuvin osin Länsi-Balkanin mahdolliset ehdokasmaat.


�	Vuosi n on ehdotuksen/aloitteen toteutuksen aloitusvuosi.


�	Tekninen ja/tai hallinnollinen apu sekä EU:n ohjelmien ja/tai toimien toteuttamiseen liittyvät tukimenot (entiset BA-budjettikohdat), epäsuora ja suora tutkimustoiminta.


�	


�	CA = sopimussuhteiset toimihenkilöt; LA = paikalliset toimihenkilöt; SNE = kansalliset asiantuntijat; INT = vuokrahenkilöstö; JED = lähetystöjen nuoremmat asiantuntijat. 


�	Toimintamäärärahoista katettavan ulkopuolisen henkilöstön enimmäismäärä (entiset BA-budjettikohdat).


�	Katso toimielinten sopimuksen 19 ja 24 kohta.


�	Kustannukset on arvioitu MARKT PO:n tuottamien vastaavien kertomusten keskimääräisten kustannusten perusteella soveltaen inflaatiokorjauskerrointa.

